סִפְרָא או תּוֹרַת כֹּהֲנִים

הוכן על ידי דן בארי.

הטקסט מיוסד על כתב יד רומי 66 וקטעי גניזה.

הניקוד על פי דיקדוק לשון חכמים, כעדות כתבי יד של המשנה קאופמן ופרמה א. גם נלקח בחשבון הניקוד העליון שבכתב יד רומי 66.

החלוקה לפרשות, פרקים והלכות על פי דפוס וינה תרכ"ב. היא החלוקה המקובלת, המשמשת להפניות ולמובאות בספרות המקצועית.

בַּרָּיְתָא דְרַבִּי יִשְׁמָעֵאל

סִפְרָא. בַּרָּיְתָא דְרַבִּי יִשְׁמָעֵאל. פָּרָשָׁה א

[א]

רַבִּי יִשְׁמָעֵאל אוֹמֵר:

מִשְּׁלוֹשׁ עֶשְׂרֵה מִדּוֹת הַתּוֹרָה נִדְרֶשֶׁת:

מִקּוֹל[[1]](#footnote-1) וָחֹמֶר,

מִגְּזֵרָה שָׁוָה,

מִבִּנְיַן אָב מִכְּתָב אֶחָד,

מִבִּנְיַן אָב מִשְּׁנֵי כְתוּבִין,

מִכְּלָל וּפְרָט,

מִפְּרָט וּכְלָל,

מִכְּלָל וּפְרָט וּכְלָל, וְאֵין אַתָּה דָן אֶלָּא כְּעֵין הַפְּרָט,

מִכְּלָל שֶׁהוּא צָרִיךְ לִפְרָט, וּמִפְּרָט שֶׁהוּא צָרִיךְ לִכְלָל.

[ב]

כָּל דָּבָר שֶׁהָיָה בַכְּלָל[[2]](#footnote-2) וְיָצָא מִן הַכְּלָל לְלַמֵּד,

לֹא לְלַמֵּד עַל עַצְמוֹ יָצָא, אֶלָּא לְלַמֵּד עַל הַכְּלָל כֻּלּוֹ.

כָּל דָּבָר שֶׁהָיָה בַכְּלָל,

יָצָא לִטָּעֵן טַעַן אַחֵר שֶׁהוּא כְעִנְיָנוֹ,

יָצָא לְהָקֵל וְלֹא לְהַחְמִיר.

כָּל דָּבָר שֶׁהָיָה בַכְּלָל,

יָצָא לִטָּעֵן טַעַן אַחֵר שֶׁלֹּא כְעִנְיָנוֹ,

יָצָא לְהָקֵל וּלְהַחְמִיר.

כָּל דָּבָר שֶׁהָיָה בַכְּלָל,

יָצָא לִדּוֹן בְּדָבָר חָדָשׁ,

וְאֵין[[3]](#footnote-3) אַתָּה יָכֹל לְהַחְזִירוֹ לִכְלָלוֹ,

עַד שֶׁיַּחְזִירֶנּוּ הַכָּתוּב לִכְלָלוֹ בְּפֵרוּשׁ.

דָּבָר לָמֵד מֵעִנְיָנוֹ,

וְדָבָר לָמֵד מִסּוֹפוֹ.

שְׁנֵי כְתוּבִין מַכְחִישִׁין זֶה אֶת זֶה,

עַד שֶׁיָּבֹא הַכָּתוּב הַשְּׁלִישִׁי וְיַכְרִיעַ בֵּינֵיהֶם.

[ג]

'מִקּוֹל וָחֹמֶר', כְּאֵיזֶצַד?

(במדבר יב,יד) "וַיֹּאמֶר יי אֶל מֹשֶׁה:

וְאָבִיהָ יָרֹק יָרַק בְּפָנֶיהָ, הֲלֹא תִכָּלֵם שִׁבְעַת יָמִים?

תִּסָּגֵר שִׁבְעַת יָמִים",

קוֹל וָחֹמֶר לַשְּׁכִינָה אַרְבָּעָה עָשָׂר יוֹם!

דַּיּוֹ לַבָּא מִן הַדִּין לִהְיוֹת כַּנָּדוֹן,

"תִּסָּגֵר שִׁבְעַת יָמִים מִחוּץ לַמַּחֲנֶה, וְאַחַר תֵּאָסֵף."

[ד]

'מִגְּזֵרָה שָׁוָה', כֵּיצַד?

נֶאֱמַר בְּשׁוֹמֵר שָׁכָר (שמות כב,י) "אִם לֹא שָׁלַח יָדוֹ",

וְנֶאֱמַר בְּשׁוֹמֵר חִנָּם (שמות כב,ז) "אִם לֹא שָׁלַח יָדוֹ";

מַה שּׁוֹמֵר שָׁכָר, שֶׁנֶּאֱמַר בּוֹ "אִם לֹא שָׁלַח יָדוֹ",

פָּטַר בּוֹ אֶת הַיּוֹרְשִׁין,

אַף שׁוֹמֵר חִנָּם, שֶׁנֶּאֱמַר בּוֹ "אִם לֹא שָׁלַח יָדוֹ",

יְפְטֹר בּוֹ אֶת הַיּוֹרְשִׁין.

[ה]

'מבִּנְיַן אָב מִכְּתָב אֶחָד', כֵּיצַד?

לֹא הַמִּשְׁכָּב כַּהֲרֵי הַמּוֹשָׁב,

וְלֹא הַמּוֹשָׁב כַּהֲרֵי הַמִּשְׁכָּב;

הַצַּד הַשָּׁוֶה שֶׁבָּהֶן, שֶׁהֵן עֲשׂוּיִין לְנוּחַת אָדָם לְבַדּוֹ;

הַזָּב מְטַמֵּא אוֹתוֹ בְרֻבּוֹ,

לְטַמֵּא אָדָם בְּמַגָּע וּבְמַשָּׂא וּלְטַמֵּא בְגָדִים.

אַף כָּל שֶׁהוּא עָשׂוּי לְנוּחַת אָדָם לְבַדּוֹ,

יְהֵא הַזָּב מְטַמֵּא אוֹתוֹ בְרֻבּוֹ,

לְטַמֵּא אָדָם בְּמַגָּע וּבְמַשָּׂא וּלְטַמֵּא בְגָדִים.

יָצָא הַמֶּרְכָּב שֶׁהוּא עָשׂוּי לְסִבְלוֹן אַחֵר.

[ו]

'מִבִּנְיַן אָב מִשְּׁנֵי כְתוּבִין', כֵּיצַד?

לֹא פָרָשַׁת נֵרוֹת כַּהֲרֵי פָרָשַׁת שִׁלּוּחַ טְמֵאִים,

וְלֹא פָרָשַׁת שִׁלּוּחַ טְמֵאִין כַּהֲרֵי פָרָשַׁת נֵרוֹת;

הַצַּד הַשָּׁוֶה שֶׁבָּהֶן, שֶׁהוּא בְ"צַו" מִיָּד וְלַדּוֹרוֹת,

אַף כָּל שֶׁהוּא בְ"צַו", יְהֵא מִיָּד וְלַדּוֹרוֹת.

[ז]

'מִכְּלָל וּפְרָט', כֵּיצַד?

(ויקרא א,ב) "מִן הַבְּהֵמָה", כְּלָל;

"מִן הַבָּקָר וּמִן הַצֹּאן", פְּרָט;

כְּלָל וּפְרָט, וְאֵין בַּכְּלָל אֶלָּא מַה שֶּׁבַּפְּרָט.

[ח]

'מִפְּרָט וּכְלָל', כֵּיצַד?

(שמות כב,ט) "כִּי יִתֵּן אִישׁ אֶל רֵעֵהוּ חֲמוֹר אוֹ שׁוֹר אוֹ שֶׂה", הֲרֵי זֶה פְרָט;

"וְכָל בְּהֵמָה", הֲרֵי זֶה כְלָל;

עָשָׂה אֶת הַכְּלָל מוּסָף עַל הַפְּרָט.

[ט]

'מִכְּלָל וּפְרָט וּכְלָל, וְאֵין אַתָּה דָן אֶלָּא כְעֵין הַפְּרָט', כֵּיצַד?

(דברים יד,כו) "וְנָתַתָּה הַכֶּסֶף בְּכֹל אֲשֶׁר תְּאַוֶּה נַפְשְׁךָ", הֲרֵי זֶה כְלָל,

"בַּבָּקָר וּבַצֹּאן וּבַיַּיִן וּבַשֵּׁכָר", הֲרֵי זֶה פְרָט,

"וּבְכֹל אֲשֶׁר תִּשְׁאָלְךָ נַפְשֶׁךָ", הֲרֵי זֶה כְלָל אַחֵר.

כָּלַל וּפָרַט וְכָלַל[[4]](#footnote-4), וְאֵין אַתָּה דָן אֶלָּא כְּעֵין הַפְּרָט, לוֹמַר:

מַה פְּרָט מְפֹרָשׁ דָּבָר שֶׁהוּא וְלַד וַלְדוֹת הָאָרֶץ,

אַף אֵין לִי אֶלָּא דָּבָר שֶׁהוּא וְלַד וַלְדוֹת הָאָרֶץ.

[י]

'מִכְּלָל שֶׁהוּא צָרִיךְ לִפְרָט וּמִפְּרָט שֶׁהוּא צָרִיךְ לִכְלָל', כֵּיצַד?

(שמות יג,ב) "קַדֵּשׁ לִי כָל בְּכוֹר",

יָכֹל אַף הַנְּקֵבָה בְּמַשְׁמָע?

תִּלְמֹד לוֹמַר (דברים טו,יט) 'זָכָר',

אִי זָכָר, יָכֹל אֲפִלּוּ יָצָאת נְקֵבָה לְפָנָיו,

תִּלְמֹד לוֹמַר (שמות יג,ב) "פֶּטֶר רֶחֶם";

אִי פֶּטֶר רֶחֶם, יָכֹל אֲפִלּוּ נוֹלַד לְאַחַר יוֹצֵא דֹפֶן?

תִּלְמֹד לוֹמַר "בְּכוֹר".

זֶהוּ כְּלָל שֶׁהוּא צָרִיךְ לִפְרָט וּפְרָט שֶׁהוּא צָרִיךְ לִכְלָל.

סִפְרָא. בַּרָּיְתָא דְרַבִּי יִשְׁמָעֵאל. פֶּרֶק ב

[א]

'כָּל דָּבָר שֶׁהָיָה בַכְּלָל וְיָצָא מִן הַכְּלָל לְלַמֵּד,

לֹא לְלַמֵּד עַל עַצְמוֹ יָצָא,

אֶלָּא לְלַמֵּד עַל הַכְּלָל כֻּלּוֹ', כֵּיצַד?

(ויקרא ז,כ) "וְהַנֶּפֶשׁ אֲשֶׁר תֹּאכַל בָּשָׂר מִזֶּבַח הַשְּׁלָמִים אֲשֶׁר לַיי,

וְטֻמְאָתוֹ עָלָיו, וְנִכְרְתָה";

וַהֲלֹא שְׁלָמִים בִּכְלַל כָּל הַקֳּדָשִׁים הָיוּ,

וּכְשֶׁיָּצְאוּ מִן הַכְּלָל לְלַמֵּד,

לֹא לְלַמֵּד עַל עַצְמָן יָצְאוּ,

אֶלָּא לְלַמֵּד עַל הַכְּלָל כֻּלּוֹ, לוֹמַר:

מַה שְּׁלָמִים מְיֻחָדִין קֳדָשִׁים שֶׁקְּדֻשָּׁתָן קְדֻשַּׁת מִזְבֵּחַ,

אַף אֵין לִי אֶלָּא דָּבָר שֶׁקְּדֻשָּׁתוֹ קְדֻשַּׁת מִזְבֵּחַ.

[ב]

'כָּל דָּבָר שֶׁהָיָה בַכְּלָל,

יָצָא לִטָּעֵן[[5]](#footnote-5) טַעַן אַחֵר שֶׁהוּא כְעִנְיָנוֹ,

יָצָא לְהָקֵל וְלֹא לְהַחְמִיר', כֵּיצַד?

(ויקרא יג,יח) "וּבָשָׂר כִּי יִהְיֶה בוֹ בְעֹרוֹ שְׁחִין וְנִרְפָּא."

(ויקרא יג,כד) "אוֹ בָשָׂר כִּי יִהְיֶה בְעֹרוֹ מִכְוַת אֵשׁ",

וַהֲלֹא הַשְּׁחִין וְהַמִּכְוָה בִּכְלַל כָּל הַנְּגָעִין הָיוּ,

וּכְשֶׁיָּצְאוּ לִטָּעֵן טַעַן אַחֵר שֶׁהוּא כְעִנְיָנוֹ,

יָצְאוּ לְהָקֵל וְלֹא לְהַחְמִיר:

לְהָקֵל עֲלֵיהֶן שֶׁלֹּא יִדּוֹנוּ בַּמִּחְיָה,

וְשֶׁלֹּא יִדּוֹנוּ אֶלָּא בְּשָׁבוּעַ אֶחָד.

[ג]

'כָּל דָּבָר שֶׁהָיָה בַכְּלָל,

יָצָא לִטָּעֵן טַעַן אַחֵר שֶׁלֹּא כְעִנְיָנוֹ,

יָצָא לְהָקֵל וּלְהַחְמִיר', כֵּיצַד?

(ויקרא יג,כט) "וְאִישׁ אוֹ אִשָּׁה כִּי יִהְיֶה בוֹ נָגַע בְּרֹאשׁ אוֹ בְזָקָן",

וַהֲלֹא הָרֹאשׁ וְהַזָּקֵן בִּכְלַל עוֹר הַבָּשָׂר הָיוּ,

וּכְשֶׁיָּצְאוּ לִטָּעֵן טַעַן אַחֵר שֶׁלֹּא כְּעִנְיָנוֹ,

יָצְאוּ לְהָקֵל וּלְהַחְמִיר:

לְהָקֵל עֲלֵיהֶן שֶׁלֹּא יִדּוֹנוּ בְשֵׂעָר לָבָן,

וּלְהַחְמִיר עֲלֵיהֶן שֶׁיִּדּוֹנוּ בְשֵׂעָר צָהֹב.

[ד]

'כָּל דָּבָר שֶׁהָיָה בַכְּלָל,

יָצָא לִדּוֹן בְּדָבָר חָדָשׁ,

וְאֵין אַתְּ יָכֹל לְהַחְזִירוֹ לִכְלָלוֹ,

עַד שֶׁיַּחְזִירֶנּוּ הַכָּתוּב לִכְלָלוֹ בְּפֵרוּשׁ', כֵּיצַד?

(ויקרא יד,יג) "וְשָׁחַט אֶת הַכֶּבֶשׂ

בִּמְקוֹם אֲשֶׁר יִשְׁחַט אֶת הַחַטָּאת וְאֶת הָעֹלָה,

בִּמְקוֹם הַקֹּדֶשׁ",

שֶׁאֵין תַּלְמוּד לוֹמַר "כִּי כַּחַטָּאת הָאָשָׁם הוּא לַכֹּהֵן",

אֶלָּא לְפִי שֶׁיָּצָא לִדּוֹן בְּדָבָר חָדָשׁ,

בְּבֹהֶן יָד וּבְבֹהֶן רֶגֶל וּבְאֹזֶן הַיְמָנִית,

יָכֹל לֹא יִטָּעֵן מַתַּן מִזְבֵּחַ?

תִּלְמֹד לוֹמַר "כִּי כַּחַטָּאת הָאָשָׁם הוּא לַכֹּהֵן",

הֶחְזִירוֹ הַכָּתוּב לִכְלָלוֹ בְּפֵרוּשׁ, לוֹמַר:

מַה חַטָּאת טְעוּנָה מַתַּן מִזְבֵּחַ,

אַף אָשָׁם יִטָּעֵן מַתַּן מִזְבֵּחַ.

[ה]

'דָּבָר לָמֵד מֵעִנְיָנוֹ', כֵּיצַד?

(ויקרא יג,מ) "וְאִישׁ כִּי יִמָּרֵט רֹאשׁוֹ, קֵרֵחַ הוּא, טָהוֹר הוּא",

יָכֹל יְהֵא טָהוֹר מִכָּל טֻמְאָה?

כְּשֶׁהוּא אוֹמֵר:

(ויקרא יג,מב) "וְכִי יִהְיֶה בַקָּרַחַת אוֹ בַגַּבַּחַת נֶגַע לָבָן אֲדַמְדָּם",

דָּבָר לָמֵד מֵעִנְיָנוֹ,

שֶׁאֵינוּ טָהוֹר מִכָּל טֻמְאָה אֶלָּא מִטֻּמְאַת הַנְּתָקִים בִּלְבַד.

[ו]

'דָּבָר לָמֵד מִסּוֹפוֹ', כֵּיצַד?

(ויקרא יד,לד) "וְנָתַתִּי נֶגַע צָרַעַת בְּבֵית אֶרֶץ אֲחֻזַּתְכֶם",

מַשְׁמָע בַּיִת שֶׁיֵּשׁ בּוֹ אֲבָנִים וְעֵצִים וְעָפָר,

בַּיִת שֶׁאֵין בּוֹ אֲבָנִים וְעֵצִים וְעָפָר בְּמַשְׁמָע,

כְּשֶׁהוּא אוֹמֵר:

(ויקרא יד,מה) "וְנָתַץ אֶת הַבַּיִת אֶת אֲבָנָיו וְאֶת עֵצָיו,

וְאֵת כָּל עֲפַר הַבָּיִת",

דָּבָר לָמֵד מִסּוֹפוֹ,

שֶׁאֵין הַבַּיִת מִטַּמֵּא בַּנְּגָעִים

עַד שֶׁיְּהוּ בוֹ אֲבָנִים וְעֵצִים וְעָפָר.

[ז]

'שְׁנֵי כְתוּבִים מַכְחִישִׁין זֶה אֶת זֶה,

עַד שֶׁיָּבֹא הַכָּתוּב הַשְּׁלִישִׁי וְיַכְרִיעַ בֵּינֵיהֶן', כֵּיצַד?

כָּתוּב אֶחָד אוֹמֵר:

(שמות יט,כ) "וַיֵּרֶד יי עַל הַר סִינַי אֶל רֹאשׁ הָהָר,

וַיִּקְרָא יי לְמֹשֶׁה אֶל רֹאשׁ הָהָר, וַיַּעַל מֹשֶׁה",

וְכָתוּב אַחֵר אוֹמֵר:

(שמות כ,יח) "אַתֶּם רְאִיתֶם כִּי מִן הַשָּׁמַיִם דִּבַּרְתִּי עִמָּכֶם",

הִכְרִיעַ (דברים ד,לו) "מִן הַשָּׁמַיִם הִשְׁמִיעֲךָ אֶת קֹלוֹ לְיַסְּרֶךָּ".

מְלַמֵּד שֶׁהִרְכִּין הַמָּקוֹם בָּרוּךְ הוּא

שְׁמֵי שָׁמַיִם הָעֶלְיוֹנִים עַל רֹאשׁ הָהָר,

וְדִבֵּר עִמָּהֶם מִן הַשָּׁמַיִם,

וְכֵן הוּא אוֹמֵר:

(שמואל ב כב,י) "וַיֵּט שָׁמַיִם וַיֵּרַד וַעֲרָפֶל תַּחַת רַגְלָיו".

[ח]

הִלֵּל הַזָּקֵן דָּרַשׁ שֶׁבַע מִדּוֹת לִפְנֵי זִקְנֵי בְּתִירָה:

קוֹל וָחֹמֶר,

וּגְזֵרָה שָׁוֶה,

וּבִנְיַן אָב,

וּשְׁנֵי כְּתוּבִין,

וּכְלָל וּפְרָט,

וְכַיּוֹצֵא בּוֹ בְמָקוֹם אַחֵר,

וְדָבָר לָמֵד מֵעִנְיָנוֹ.

אֵלּוּ שֶׁבַע מִדּוֹת שֶׁדָּרַשׁ הִלֵּל הַזָּקֵן לִפְנֵי זִקְנֵי בְּתִירָה.

[ט]

כָּתוּב אֶחָד אוֹמֵר:

(במדבר ז,פט) "וּבְבֹא מֹשֶׁה אֶל אֹהֶל מוֹעֵד לְדַבֵּר אִתּוֹ",

וְכָתוּב אַחֵר אוֹמֵר:

(שמות מ,לה) "וְלֹא יָכֹל מֹשֶׁה לָבוֹא אֶל אֹהֶל מוֹעֵד".

אֵיפְשָׁר[[6]](#footnote-6) לוֹמַר "וְלֹא יָכֹל מֹשֶׁה",

שֶׁכְּבָר נֶאֱמַר "וּבְבֹא מֹשֶׁה",

וְאֵיפְשָׁר לוֹמַר "וּבְבֹא מֹשֶׁה",

שֶׁכְּבָר נֶאֱמַר "וְלֹא יָכֹל מֹשֶׁה".

הִכְרִיעַ (שמות מ,לה) "כִּי שָׁכַן עָלָיו הֶעָנָן".

אֱמֹר מֵעַתָּה:

כָּל זְמַן שֶׁהָיָה הֶעָנָן שָׁם, לֹא הָיָה מֹשֶׁה נִכְנָס;

נִסְתַּלַּק הֶעָנָן, הָיָה נִכְנָס וּמְדַבֵּר עִמּוֹ.

וְכֵן הוּא אוֹמֵר:

(מלכים א ח,יא) "וְלֹא יָכְלוּ הַכֹּהֲנִים לַעֲמֹד לְשָׁרֵת,

מִפְּנֵי הֶעָנָן, כִּי מָלֵא כְבוֹד יי אֶת בֵּית יי."

מְלַמֵּד שֶׁנִּתְּנָה רְשׁוּת לַמְּחַבְּלִים לְחַבֵּל.

[י]

וְכֵן הוּא אוֹמֵר:

(שמות לג,כב) "וְשַׂכֹּתִי כַפִּי עָלֶיךָ עַד עָבְרִי."

מְלַמֵּד שֶׁנִּתְּנָה רְשׁוּת לַמְּחַבְּלִים לְחַבֵּל.

וְכֵן הוּא אוֹמֵר:

(תהלים צה,יא) "אֲשֶׁר נִשְׁבַּעְתִּי בְאַפִּי אִם יְבֹאוּן אֶל מְנוּחָתִי",

לִכְשֶׁיָּשׁוּב אַפִּי, יְבֹאוּן אֶל מְנוּחָתִי.

דִּבּוּרָא דִנְדָבָה או מְגִלַּת וַיִּקְרָא

סִפְרָא. דִּבּוּרָא דִנְדָבָה. פָּרָשָׁה ב

[א]

(ויקרא א,א) ["וַיִּקְרָא אֶל מֹשֶׁה,

וַיְדַבֵּר יי אֵלָיו מֵאֹהֶל מוֹעֵד לֵאמֹר."]

"וַיִּקְרָא... וַיְדַבֵּר", הִקְדִּים קְרִיָּה לְדִבֵּר.

הֲלֹא דִין הוּא?

נֶאֱמַר כָּאן 'דִּבֵּר' וְנֶאֱמַר 'דִּבֵּר' בַּסְּנֶה ([שמות ג](https://he.wikisource.org/wiki/%D7%A9%D7%9E%D7%95%D7%AA_%D7%92),[ד](https://he.wikisource.org/wiki/%D7%A7%D7%98%D7%92%D7%95%D7%A8%D7%99%D7%94:%D7%A9%D7%9E%D7%95%D7%AA_%D7%92_%D7%93)-[ה](https://he.wikisource.org/wiki/%D7%A7%D7%98%D7%92%D7%95%D7%A8%D7%99%D7%94:%D7%A9%D7%9E%D7%95%D7%AA_%D7%92_%D7%94)):

מַה דִּבֵּר הָאָמוּר בַּסְּנֶה, הִקְדִּים בּוֹ קְרִיָּה לְדִבֵּר,

אַף דִּבֵּר הָאָמוּר כָּאן, נַקְדִּים בּוֹ קְרִיָּה לְדִבֵּר.

[ב]

לֹא! אִם אָמַרְתָּ בְּדִבֵּר הַסְּנֶה, שֶׁהוּא תְּחִלָּה לַדִּבְּרוֹת,

תֹּאמַר בְּדִבֵּר אֹהֶל מוֹעֵד, שֶׁאֵינוּ תְּחִלָּה לַדִּבְּרוֹת?

דִּבֵּר הַר סִינַי יוֹכִיחַ, שֶׁאֵינוּ תְּחִלָּה לַדִּבְּרוֹת,

וְהִקְדִּים בּוֹ קְרִיָּה לְדִבֵּר ([שמות יט,ג](https://he.wikisource.org/wiki/%D7%A9%D7%9E%D7%95%D7%AA_%D7%99%D7%98_%D7%92)).

[ג]

לֹא! אִם אָמַרְתְּ בְּדִבֵּר הַר סִינַי, שֶׁהוּא כָל יִשְׂרָאֵל,

תֹּאמַר בְּדִבֵּר אֹהֶל מוֹעֵד, שֶׁאֵינוּ כָל יִשְׂרָאֵל?

הֲרֵי אַתְּ דָּן מִבִּנְיַן אָב:

לֹא דִּבֵּר הַסְּנֶה, שֶׁהוּא תְחִלָּה לַדִּבְּרוֹת,

כִּי הֲרֵי דִּבֵּר הַר סִינַי, שֶׁאֵינוּ תְּחִלָּה לַדִּבְּרוֹת;

לֹא דִּבֵּר הַר סִינַי, שֶׁהוּא כָל יִשְׂרָאֵל,

כִּי הֲרֵי דִּבֵּר הַסְּנֶה שֶׁאֵינוּ כָל יִשְׂרָאֵל.

[ד]

הַצַּד הַשָּׁוֶה שֶׁבָּהֶן,

שֶׁהֵן דִּבֵּר, וּמִפִּי קֹדֶשׁ לְמֹשֶׁה,

הִקְדִּים בָּהֶן קְרִיָּה לְדִבֵּר,

אַף כָּל שֶׁהוּא דִּבֵּר וּמִפִּי קֹדֶשׁ לְמֹשֶׁה,

נַקְדִּים בּוֹ קְרִיָּה לְדִבֵּר.

[ה]

אוֹ מַה הַצַּד הַשָּׁוֶה שֶׁבָּהֶן?

שֶׁהֵן דִּבֵּר, וּבָאֵשׁ, וּמִפִּי קֹדֶשׁ לְמֹשֶׁה,

וְהִקְדִּים בָּהֶם קְרִיָּה לְדִבֵּר,

אַף כָּל שֶׁהוּא דִּבֵּר וּבָאֵשׁ, וּמִפִּי קֹדֶשׁ לְמֹשֶׁה,

נַקְדִּים בָּהֶם קְרִיָּה לְדִבֵּר.

יָצָא דִּבֵּר אֹהֶל מוֹעֵד, שֶׁאֵינוּ בָאֵשׁ.

תִּלְמֹד לוֹמַר "וַיִּקְרָא... וַיְדַבֵּר", הִקְדִּים קְרִיָּה לְדִבֵּר.

[ו]

יָכֹל לֹא הָיְתָה קְרִיָּה אֶלָּא לְדִבֵּר זֶה בִלְבַד?

וּמְנַיִן לְכָל הַדִּבְּרוֹת שֶׁבַּתּוֹרָה?

תִּלְמֹד לוֹמַר "מֵאֹהֶל מוֹעֵד",

כָּל שֶׁהוּא מֵאֹהֶל מוֹעֵד, נַקְדִּים בּוֹ קְרִיָּה לְדִבֵּר.

[ז]

יָכֹל לֹא הָיְתָה קְרִיָּה אֶלָּא לַדִּבְּרוֹת בִּלְבַד,

מְנַיִן אַף לָאֲמִירוֹת, אַף לַצִּוּוּיִין?

אָמַר רַבִּי שִׁמְעוֹן[[7]](#footnote-7):

תִּלְמֹד לוֹמַר 'דִּבֵּר', "וַיְדַבֵּר",

לְרַבּוֹת אַף לָאֲמִירוֹת אַף לַצִּוּוּיִין.

[ח]

יָכֹל אַף לַפִּסְקוֹת?

תִּלְמֹד לוֹמַר "וַיְדַבֵּר",

לְדִבֵּר הָיְתָה קְרִיָּה, לֹא הָיְתָה קְרִיָּה לַפִּסְקוֹת.

[ט]

וְכִי מָה הָיוּ הַפִּסְקוֹת מְשַׁמְּשׁוֹת?

לִתֵּן רֶוַח לְמֹשֶׁה לְהִתְבּוֹנֵן

בֵּין פָּרָשָׁה לְפָרָשָׁה וּבֵין עִנְיָן לְעִנְיָן.

וַהֲרֵי הַדְּבָרִין קוֹל וְחֹמֶר:

מָה, אִם מִי שֶׁהוּא שׁוֹמֵעַ מִפִּי הַקֹּדֶשׁ וּמְדַבֵּר בְּרוּחַ הַקֹּדֶשׁ,

צָרִיךְ לְהִתְבּוֹנֵן בֵּין פָּרָשָׁה לְפָרָשָׁה וּבֵין עִנְיָן לְעִנְיָן,

עַל אַחַת כַּמָּה וְכַמָּה הֶדְיוֹט מֵהֶדְיוֹט.

[י]

וּמְנַיִן שֶׁכָּל הַקְּרִיּוֹת הָיוּ "מֹשֶׁה, מֹשֶׁה?"

תִּלְמֹד לוֹמַר:

([שמות ג,ד](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)) "וַיִּקְרָא אֵלָיו אֱלֹהִים מִתּוֹךְ הַסְּנֶה וַיֹּאמֶר: מֹשֶׁה מֹשֶׁה",

שֶׁאֵין תַּלְמוּד (לוֹמַר) "וַיֹּאמֶר: מֹשֶׁה מֹשֶׁה",

מְלַמֵּד שֶׁכָּל הַקִּרְיוֹת הָיוּ "מֹשֶׁה, מֹשֶׁה!"

[יא]

וּמְנַיִן שֶׁעַל כָּל קְרִיָּה הָיָה אוֹמֵר "הִנֵּנִי"?

תִּלְמֹד לוֹמַר:

([שמות ג,ד](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)) "וַיִּקְרָא אֵלָיו אֱלֹהִים מִתּוֹךְ הַסְּנֶה וַיֹּאמֶר:

מֹשֶׁה מֹשֶׁה! וַיֹּאמֶר: הִנֵּנִי!"

שֶׁאֵין תַּלְמוּד (לוֹמַר) "וַיֹּאמֶר הִנֵּנִי",

מְלַמֵּד שֶׁעַל כָּל קְרִיָּה הָיָה אוֹמֵר "הִנֵּנִי".

[יב]

([שמות ג,ד](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)) "מֹשֶׁה, מֹשֶׁה "!

([בראשית כב,יא](https://he.wikisource.org/wiki/%D7%91%D7%A8%D7%90%D7%A9%D7%99%D7%AA_%D7%9B%D7%91_%D7%99%D7%90) ("אַבְרָהָם, אַבְרָהָם!"

([בראשית מו,ב](https://he.wikisource.org/wiki/%D7%91%D7%A8%D7%90%D7%A9%D7%99%D7%AA_%D7%9B%D7%91_%D7%99%D7%90) ("יַעֲקֹב, יַעֲקֹב!"

([שמואל א ג,י](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)) "שְׁמוּאֵל, שְׁמוּאֵל!"

לְשׁוֹן חִבָּה וּלְשׁוֹן זֵרוּז.

דָּבָר אַחֵר:

([שמות ג,ד](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)) "מֹשֶׁה, מֹשֶׁה "!

הוּא "מֹשֶׁה" עַד שֶׁלֹּא נִדְבַּר עִמּוֹ,

הוּא "מֹשֶׁה" מִשֶּׁנִּדְבַּר עִמּוֹ.

סִפְרָא. דִּבּוּרָא דִנְדָבָה. פֶּרֶק ב

[א]

"אֵלָיו", לְמַעֵט אֶת אַהֲרֹן.

אָמַר רַבִּי יְהוּדָה בֶן בְּתִירָה:

שְׁלֹשָׁה עָשָׂר דִּבְּרוֹת נֶאֶמְרוּ בַתּוֹרָה לְמֹשֶׁה וּלְאַהֲרֹן,

וּכְנֶגְדָּן נֶאֶמְרוּ שְׁלֹשָׁה עָשָׂר מֵעוּטִין,

לְלַמְּדָךְ שֶׁלֹּא לְאַהֲרֹן נֶאֶמְרוּ,

אֶלָּא לְמֹשֶׁה שֶׁיֹּאמַר לְאַהֲרֹן.

[ב]

וְאֵלּוּ הֵן:

(במדבר ז,פט) "וּבְבֹא מֹשֶׁה אֶל אֹהֶל מוֹעֵד לְדַבֵּר אִתּוֹ".

(במדבר ז,פט) "וַיִּשְׁמַע אֶת הַקּוֹל מִדַּבֵּר אֵלָיו".

(במדבר ז,פט) "וַיְדַבֵּר אֵלָיו".

([שמות כה,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)כב) "וְנוֹעַדְתִּי לְךָ שָׁם וְדִבַּרְתִּי אִתְּךָ".

([שמות ל,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)ו) "אֲשֶׁר אִוָּעֵד לְךָ שָׁמָּה".

([שמות כט,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)מב) "אֲשֶׁר אִוָּעֵד לָכֶם שָׁמָּה לְדַבֵּר אֵלֶיךָ שָׁם".

([שמות טז,לד](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)) "כַּאֲשֶׁר צִוָּה יי אֶל מֹשֶׁה".

(ויקרא ז,לח) "אֲשֶׁר צִוָּה יי אֶת מֹשֶׁה בְּהַר סִינָי בְּיוֹם צַוֹּתוֹ".

([שמות לד,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)לד) "וּבְבֹא מֹשֶׁה לִפְנֵי יי לְדַבֵּר אִתּוֹ,

יָסִיר אֶת הַמַּסְוֶה עַד צֵאתוֹ,

וְיָצָא וְדִבֶּר אֶל בְּנֵי יִשְׂרָאֵל אֵת אֲשֶׁר יְצֻוֶּה."

([שמות כה,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)כב) "אֵת כָּל אֲשֶׁר אֲצַוֶּה אוֹתְךָ אֶל בְּנֵי יִשְׂרָאֵל."

([שמות ו,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)כח) "וַיְהִי בְּיוֹם דִּבֶּר יי אֶל מֹשֶׁה בְּאֶרֶץ מִצְרָיִם".

(במדבר ג,א) "וְאֵלֶּה תּוֹלְדֹת אַהֲרֹן וּמֹשֶׁה,

בְּיוֹם דִּבֶּר יי אֶת מֹשֶׁה בְּהַר סִינָי".

(ויקרא א,א) "וַיִּקְרָ**א** אֶל מֹשֶׁה, וַיְדַבֵּר יי אֵלָיו,

מֵאֹהֶל מוֹעֵד לֵאמֹר".

מֵעַט אֶת אַהֲרֹן מִכֻּלָּם.

[ד]

רַבִּי יוֹסֵי הַגָּלִילִי אוֹמֵר:

בִּשְׁלֹשָׁה מְקוֹמוֹת נֶאֶמְרָה הַתּוֹרָה:

בְּאֶרֶץ מִצְרַיִם, בְּהַר סִינַי וּבְאֹהֶל מוֹעֵד.

בְּאֶרֶץ מִצְרַיִם מָה הוּא אוֹמֵר?

([שמות ו,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)כח) "וַיְהִי בְּיוֹם דִּבֶּר יי אֶל מֹשֶׁה בְּאֶרֶץ מִצְרָיִם",

מֵעַט אֶת אַהֲרֹן מִדִּבְּרוֹת אֶרֶץ מִצְרַיִם.

בְּהַר סִינַי מָה הוּא אוֹמֵר?

(במדבר ג,א) "וְאֵלֶּה תּוֹלְדֹת אַהֲרֹן וּמֹשֶׁה,

בְּיוֹם דִּבֶּר יי אֶת מֹשֶׁה בְּהַר סִינָי".

מֵעַט אֶת אַהֲרֹן מִדִּבְּרוֹת הַר סִינַי.

וּבְאֹהֶל מוֹעֵד מָה הוּא אוֹמֵר?

(ויקרא א,א) "וַיִּקְרָ**א** אֶל מֹשֶׁה, וַיְדַבֵּר יי אֵלָיו,

מֵאֹהֶל מוֹעֵד לֵאמֹר".

מֵעַט אֶת אַהֲרֹן מִדִּבְּרוֹת אֹהֶל מוֹעֵד.

אֶל מֹשֶׁה דִבֵּר, וְלֹא לְאַהֲרֹן.

[ה]

רַבִּי אֶלְעָזָר אוֹמֵר:

הֲרֵי הוּא אוֹמֵר:

([שמות כט,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)מג) "וְנֹעַדְתִּי שָׁמָּה לִבְנֵי יִשְׂרָאֵל וְנִקְדַּשׁ בִּכְבֹדִי".

עָתִיד אָנִי לְהִוַּעֵד לָהֶן וְלִקָּדֵשׁ בָּהֶן.

אֵימָתַי הָיָה זֶה?

זֶה יוֹם הַשְּׁמִינִי, שֶׁנֶּאֱמַר:

(ויקרא ט,כד) "וַיַּרְא כָּל הָעָם וַיָּרֹנּוּ, וַיִּפְּלוּ עַל פְּנֵיהֶם".

אוֹ אֵינוּ אוֹמֵר אֶלָּא לִתֵּן לָהֶם יְעִידָה לַדִּבְּרוֹת?

תִּלְמֹד לוֹמַר:

([שמות כה,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)כב) "וְנוֹעַדְתִּי לְךָ".

לְךָ הָיְתָה יְעִידָה, לֹא הָיְתָה יְעִידָה לְכָל יִשְׂרָאֵל.

[ו]

אוֹצִיא אֶת יִשְׂרָאֵל, שֶׁלֹּא כָשְׁרוּ לַעֲלוֹת בָּהָר,

וְלֹא אוֹצִיא אֶת הַזְּקֵנִים, שֶׁכָּשְׁרוּ לַעֲלוֹת בָּהָר?

אוֹצִיא אֶת הַזְּקֵנִים, שֶׁלֹּא נִרְאוּ בַדִּבֵּר עִם מֹשֶׁה,

וְלֹא אוֹצִיא אֶת בְּנֵי אַהֲרֹן, שֶׁנִּרְאוּ בַדִּבֵּר עִם מֹשֶׁה?

אוֹצִיא אֶת בְּנֵי אַהֲרֹן, שֶׁלֹּא נִתְוָעֲדוּ בַדִּבֵּר עִם מֹשֶׁה,

וְלֹא אוֹצִיא אֶת אַהֲרֹן עַצְמוֹ, שֶׁנִּתְוָעַד בַּדִּבֵּר עִם מֹשֶׁה?

תִּלְמֹד לוֹמַר ([שמות ל,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)ו) "אֲשֶׁר אִוָּעֵד לְךָ".

לְךָ הָיְתָה יְעִידָה, וְלֹא הָיְתָה יְעִידָה לְכֻלָּם.

[ז]

אוֹ אוֹצִיאֵם מִן הַיְּעִידָה וְלֹא אוֹצִיאָם מִן הַדִּבְּרוֹת?

תִּלְמֹד לוֹמַר ([שמות כה,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)כב) "וְדִבַּרְתִּי אִתְּךָ".

אוֹצִיא אֶת יִשְׂרָאֵל, וְלֹא אוֹצִיא אֶת הַזְּקֵנִים?

אוֹצִיא אֶת הַזְּקֵנִים, וְלֹא אוֹצִיא אֶת בְּנֵי אַהֲרֹן?

אוֹצִיא אֶת בְּנֵי אַהֲרֹן, וְלֹא אוֹצִיא אֶת אַהֲרֹן עַצְמוֹ?

תִּלְמֹד לוֹמַר ([שמות כט,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)מב) "לְדַבֵּר אֵלֶיךָ".

עִמָּךְ הָיָה הַדִּבֵּר, וְלֹא הָיָה הַדִּבֵּר עִם כֻּלָּם.

[ח]

יָכֹל לֹא הָיוּ שׁוֹמְעִין אֶת הַדִּבֵּר,

אֲבָל יְהוּ שׁוֹמְעִין אֶת הַקּוֹל?

תִּלְמֹד לוֹמַר 'קוֹל לוֹ'[[8]](#footnote-8)

אוֹצִיא אֶת יִשְׂרָאֵל, וְלֹא אוֹצִיא אֶת הַזְּקֵנִים?

אוֹצִיא אֶת הַזְּקֵנִים, וְלֹא אוֹצִיא אֶת בְּנֵי אַהֲרֹן?

אוֹצִיא אֶת בְּנֵי אַהֲרֹן, וְלֹא אוֹצִיא אֶת אַהֲרֹן עַצְמוֹ?

תִּלְמֹד לוֹמַר 'קוֹל לוֹ'.

[ט]

אוֹצִיא אֶת כֻּלָּם, וְלֹא אוֹצִיא אֶת מַלְאֲכֵי שָׁרֵת,

שֶׁאֵין מֹשֶׁה יָכֹל לִכַּנֵּס לִמְקוֹמָן עַד שֶׁיִּקָרֵא?

תִּלְמֹד לוֹמַר 'קוֹל לוֹ', (במדבר ז,פט) "קוֹל... אֵלָיו".

מֹשֶׁה הָיָה שׁוֹמֵעַ אֶת הַקּוֹל,

אֵין כָּל אֵלּוּ שׁוֹמְעִין אֶת הַקּוֹל.

[י]

"מֵאֹהֶל מוֹעֵד",

מְלַמֵּד שֶׁהָיָה הַקּוֹל נִפְסָק,

וְלֹא הָיָה יוֹצֵא חוּץ לָאֹהֶל.

יָכֹל מִפְּנֵי שֶׁהָיָה הַקּוֹל נָמוּךְ?

תִּלְמֹד לוֹמַר (במדבר ז,פט) "וַיִּשְׁמַע אֶת הַקּוֹל",

שֶׁאֵין תַּלְמוּד (לוֹמַר) 'קוֹל' אֶלָּא הַקּוֹל הַמִּתְפָּרֵשׁ בִּכְתוּבִין.

וּמָה הוּא הַקּוֹל הַמִּתְפָּרֵשׁ בִּכְתוּבִים?

([תהלים כט,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)ד-ה) "קוֹל יי בַּכֹּחַ, קוֹל יי בֶּהָדָר.

קוֹל יי שֹׁבֵר אֲרָזִים, וַיְשַׁבֵּר יי אֶת אַרְזֵי הַלְּבָנוֹן."

([תהלים כט,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)ז) "קוֹל יי חֹצֵב לַהֲבוֹת אֵשׁ."

אִם כֵּן, לַמָּה נֶאֱמַר "מֵאֹהֶל מוֹעֵד"?

מְלַמֵּד שֶׁהָיָה הַקּוֹל נִפְסָק,

וְלֹא הָיָה יוֹצֵא חוּץ לָאֹהֶל.

[יא]

כַּיּוֹצֵא בּוֹ אַתָּה אוֹמֵר:

([יחזקאל י,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)ה) "וְקוֹל כַּנְפֵי הַכְּרוּבִים נִשְׁמַע עַד הֶחָצֵר הַחִיצֹנָה".

יָכֹל מִפְּנֵי שֶׁהָיָה הַקּוֹל נָמוּךְ?

תִּלְמֹד לוֹמַר ([יחזקאל י,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)ה) "כְּקוֹל אֵל שַׁדַּי בְּדַבְּרוֹ".

אִם כֵּן, לַמָּה נֶאֱמַר "נִשְׁמַע עַד הֶחָצֵר הַחִיצֹנָה"?

אֶלָּא כֵּיוָן שֶׁהָיָה מַגִּיעַ עַד הֶחָצֵר הַחִיצֹנָה, הָיָה נִפְסָק.

[יב]

"מאֹהֶל מוֹעֵד", יָכֹל מִכָּל הַבַּיִת?

תִּלְמֹד לוֹמַר ([שמות כה,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)כב) "מֵעַל הַכַּפֹּרֶת".

אוֹ "מֵעַל הַכַּפֹּרֶת", יָכֹל מֵעַל הַכַּפֹּרֶת כֻּלָּהּ?

תִּלְמֹד לוֹמַר ([שמות כה,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)כב) "מִבֵּין שְׁנֵי הַכְּרֻבִים",

דִּבְרֵי רַבִּי עֲקִיבָה.

אָמַר שִׁמְעוֹן בֶּן עַזַּי:

אֵינִי כְמֵשִׁיב עַל דִּבְרֵי רַבִּי, אֶלָּא כְמוֹסִיף עַל דְּבָרָיו:

הַכָּבוֹד שֶׁנֶּאֱמַר בּוֹ:

([ירמיה כג,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)כד) "הֲלוֹא אֶת הַשָּׁמַיִם וְאֶת הָאָרֶץ אֲנִי מָלֵא נְאֻם יי."

רְאֵה חִבָּתָן שֶׁלְּיִשְׂרָאֵל עַד אֵיכָן גָּרְמָה לַכָּבוֹד הַזֶּה הַמְרֻבֶּה?

כְּלִדַּחֵק וְלֵרָאוֹת מִדַּבֵּר ([שמות כה,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)כב) "מֵעַל הַכַּפֹּרֶת, מִבֵּין שְׁנֵי הַכְּרֻבִים".

רַבִּי דוֹסָה אוֹמֵר:

הֲרֵי הוּא אוֹמֵר:

([שמות לג,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)כ) "כִּי לֹא יִרְאַנִי הָאָדָם וָחָי".

בְּחַיֵּיהֶם אֵינָן רוֹאִין, רוֹאִין הֵן בְּשָׁעַת מִיתָתָן.

וְכֵן הוּא אוֹמֵר:

([תהלים כב,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)ל) "לְפָנָיו יִכְרְעוּ כָּל יוֹרְדֵי עָפָר, וְנַפְשׁוֹ לֹא חִיָּה".

רַבִּי עֲקִיבָה אוֹמֵר:

הֲרֵי הוּא אוֹמֵר:

([שמות לג,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)כ) "כִּי לֹא יִרְאַנִי הָאָדָם וָחָי",

אַף חַיּוֹת הַנּוֹשְׂאוֹת[[9]](#footnote-9) אֵינָן רוֹאוֹת אֶת הַכָּבוֹד.

אָמַר שִׁמְעוֹן בֶּן עַזַּי:

אֵינִי כְמֵשִׁיב עַל דִּבְרֵי רַבִּי, אֶלָּא כְמוֹסִיף עַל דְּבָרָיו:

([שמות לג,](https://he.wikisource.org/wiki/%D7%A9%D7%9E%D7%95%D7%AA_%D7%92_%D7%93)כ) "כִּי לֹא יִרְאַנִי הָאָדָם וָחָי",

אַף מַלְאֲכֵי שָׁרֵת, שֶׁחַיֵּיהֶן חַיֵּי עוֹלָם,

אֵינָן רוֹאִין אֶת הַכָּבוֹד.

[יג]

"לֵאמֹר", צֵא וֶאֱמֹר לָהֶם דִּבְרֵי כִּבּוּשִׁין,

בִּשְׁבִילְכֶם נִדַּבַּר[[10]](#footnote-10) עִמִּי, שֶׁכֵּן מָצִינוּ,

שֶׁכָּל שְׁלֹשִׁים וּשְׁמֹנֶה שָׁנָה שֶׁהָיוּ יִשְׂרָאֵל כִּמְנֻדִּין,

לֹא הָיָה מִדַּבֵּר עִם מֹשֶׁה, שֶׁנֶּאֱמַר:

([דברים ב](https://he.wikisource.org/wiki/%D7%93%D7%91%D7%A8%D7%99%D7%9D_%D7%91),[טז](https://he.wikisource.org/wiki/%D7%A7%D7%98%D7%92%D7%95%D7%A8%D7%99%D7%94:%D7%93%D7%91%D7%A8%D7%99%D7%9D_%D7%91_%D7%98%D7%96)-[יז](https://he.wikisource.org/wiki/%D7%A7%D7%98%D7%92%D7%95%D7%A8%D7%99%D7%94:%D7%93%D7%91%D7%A8%D7%99%D7%9D_%D7%91_%D7%99%D7%96)) "וַיְהִי כַאֲשֶׁר תַּמּוּ כָּל אַנְשֵׁי הַמִּלְחָמָה לָמוּת מִקֶּרֶב הָעָם.

וַיְדַבֵּר יי אֵלַי לֵאמֹר".

דָּבָר אַחֵר:

"לֵאמֹר", צֵא וֶאֱמֹר לָהֶם וַהֲשִׁיבֵנִי.

מְנַיִן שֶׁהָיָה מֹשֶׁה יוֹצֵא וּמְדַבֵּר עִמָּהֶן?

שֶׁנֶּאֱמַר:

([שמות לד,לד](https://he.wikisource.org/wiki/%D7%A9%D7%9E%D7%95%D7%AA_%D7%9C%D7%93_%D7%9C%D7%93)) "וְיָצָא וְדִבֶּר אֶל בְּנֵי יִשְׂרָאֵל אֵת אֲשֶׁר יְצֻוֶּה".

מְנַיִן שֶׁהָיָה מֹשֶׁה מֵשִׁיב אֶת הַדְּבָרִים לִפְנֵי הַגְּבוּרָה?

שֶׁנֶּאֱמַר ([שמות יט,ח](https://he.wikisource.org/wiki/%D7%A9%D7%9E%D7%95%D7%AA_%D7%99%D7%98_%D7%97)) "וַיָּשֶׁב מֹשֶׁה אֶת דִּבְרֵי הָעָם אֶל יי".

אֶלְעָזָר בֶּן אַחְבַי אוֹמֵר:

יָכֹל לֹא הָיָה מִדַּבֵּר עִמּוֹ לְצֹרֶךְ עַצְמוֹ?

תִּלְמֹד לוֹמַר "לֵאמֹר",

לֵאמֹר לְיִשְׂרָאֵל לֹא הָיָה מִדַּבֵּר עִמּוֹ,

מִדַּבֵּר הָיָה עִמּוֹ לְצֹרֶךְ עַצְמוֹ.

סִפְרָא. דִּבּוּרָא דִנְדָבָה. פָּרָשָה ב

[א]

(ויקרא א,ב) ["דַּבֵּר אֶל בְּנֵי יִשְׂרָאֵל, וְאָמַרְתָּ אֲלֵהֶם:

אָדָם כִּי יַקְרִיב מִכֶּם קָרְבָּן לַיי,

מִן הַבְּהֵמָה, מִן הַבָּקָר וּמִן הַצֹּאן, תַּקְרִיבוּ אֶת קָרְבַּנְכֶם."]

(ויקרא א,ב-ג) "דַּבֵּר אֶל בְּנֵי יִשְׂרָאֵל... וְסָמַךְ",

בְּנֵי יִשְׂרָאֵל סוֹמְכִין, וְאֵין הַגּוֹיִם סוֹמְכִין.

וְכִי אֵיזוֹ מִדָּה מְרֻבָּה?

מִדַּת תְּנוּפָה אוֹ מִדַּת סְמִיכָה?

מְרֻבָּה מִדַּת תְּנוּפָה מִמִּדַּת סְמִיכָה,

שֶׁתְּנוּפָה נוֹהֶגֶת בְּדָבָר שֶׁיֵּשׁ בּוֹ רוּחַ חַיִּים

וּבְדָבָר שֶׁאֵין בּוֹ רוּחַ חַיִּים,

וּסְמִיכָה אֵינָהּ נוֹהֶגֶת אֶלָּא בְּדָבָר שֶׁיֵּשׁ בּוֹ רוּחַ חַיִּים.

אִם מֵעַטְתִים מִתְּנוּפָה מְרֻבָּה,

לֹא אֲמָעֲטֵם מִסְּמִיכָה מְעוּטָה?

אַתָּה אוֹמֵר כְּצַד הַזֶּה נִתְרַבָּת תְּנוּפָה וְנִתְמַעֲטָה סְמִיכָה,

אוֹ כְּצַד זֶה נִתְרַבָּת סְמִיכָה וְנִתְמַעֲטָה תְּנוּפָה,

שֶׁהַסְּמִיכָה נוֹהֶגֶת בְּכָל הַחוֹבְרִין[[11]](#footnote-11),

וְאֵין תְּנוּפָה נוֹהֶגֶת בְּכָל הַחוֹבְרִין,

אִם מֵעַטְתִים מִתְּנוּפָה מְעוּטָה, אֲמָעֲטֵם מִסְּמִיכָה מְרֻבָּה,

הָא לְפִי שֶׁיֵּשׁ בִּתְנוּפָה מַה שֶּׁאֵין בִּסְמִיכָה,

וּבִסְמִיכָה מַה שֶּׁאֵין בִּתְנוּפָה, צָרִיךְ לוֹמַר:

"דַּבֵּר אֶל בְּנֵי יִשְׂרָאֵל... וְסָמַךְ",

בְּנֵי יִשְׂרָאֵל סוֹמְכִין, אֵין הַגּוֹיִם סוֹמְכִין.

[ב]

בְּנֵי יִשְׂרָאֵל סוֹמְכִין, אֵין בְּנוֹת יִשְׂרָאֵל סוֹמְכוֹת.

רַבִּי יוֹסֵה וְרַבִּי שִׁמְעוֹן אוֹמְרִין:

הַנָּשִׁים סוֹמְכוֹת, רְשׁוּת.

אָמַר רַבִּי יוֹסֵה:

אָמַר לִי אַבָּא לְעָזָר:

'הָיָה לָנוּ עֵגֶל זִבְחֵי שְׁלָמִים וְהוֹצֵינוּהוּ לַעֲזָרַת הַנָּשִׁין,

וְסָמְכוּ עָלָיו הַנָּשִׁין.'

וְכִי יֵשׁ סְמִיכָה בַּעֲזָרַת הַנָּשִׁים?

אֶלָּא מִפְּנֵי נַחַת רוּחָן שֶׁלַּנָּשִׁים.

יָכֹל לֹא יִסְמְכוּ עַל הָעוֹלוֹת,

שֶׁאֵין הָעוֹלוֹת טְעוּנוֹת תְּנוּפָה,

אֲבָל יִסְמְכוּ עַל הַשְּׁלָמִים,

שֶׁהֲרֵי שְׁלָמִים טְעוּנִין תְּנוּפָה[[12]](#footnote-12)?

תִּלְמֹד לוֹמַר "וְאָמַרְתָּ אֲלֵיהֶם",

לְרַבּוֹת כָּל הָאָמוּר בָּעִנְיָן:

כַּשֵּׁם שֶׁאֵין סוֹמְכִין עַל הָעוֹלוֹת,

כָּךְ לֹא יִסְמְכוּ עַל הַשְּׁלָמִים.

[ג]

"אָדָם", לְרַבּוֹת אֶת הַגֵּרִים;

"מִכֶּם", לְהוֹצִיא אֶת הַמְשֻׁמָּדִים.

מָה רָאִיתָ לוֹמַר כֵּן,

אוֹ "אָדָם", לְרַבּוֹת אֶת הַמְשֻׁמָּדִים,

"מִכֶּם", לְהוֹצִיא אֶת הַגֵּרִים?

אַחַר שֶׁרִבָּה הַכָּתוּב, מֵעֵט,

תִּלְמֹד לוֹמַר "בְּנֵי יִשְׂרָאֵל",

מַה יִּשְׂרָאֵל מְקַבְּלֵי בְרִית,

אַף הַגֵּרִים מְקַבְּלֵי בְרִית,

יָצְאוּ הַמְשֻׁמָּדִים שֶׁאֵינָן מְקַבְּלֵי בְרִית.

אוֹ מַה יִּשְׂרָאֵל בְּנֵי מְקַבְּלֵי בְרִית,

אַף הַמְשֻׁמָּדִים בְּנֵי מְקַבְּלֵי בְרִית,

יָצְאוּ הַגֵּרִים שֶׁאֵינָן בְּנֵי מְקַבְּלֵי בְרִית.

תִּלְמֹד לוֹמַר "מִכֶּם",

עַכְשָׁו הָא אַל תֹּאמַר אֶלָּא:

מַה יִּשְׂרָאֵל מְקַבְּלֵי בְרִית,

אַף הַגֵּרִים מְקַבְּלֵי בְרִית,

יָצְאוּ הַמְשֻׁמָּדִים, שֶׁאֵינָן מְקַבְּלֵי בְרִית.

וְכֵן הוּא אוֹמֵר:

(משלי כא,כז) "זֶבַח רְשָׁעִים תּוֹעֵבָה, אַף כִּי בְזִמָּה יְבִיאֶנּוּ."

[ד]

"אָדָם... יַקְרִיב", יָכֹל גְזֵרָה?

תִּלְמֹד לוֹמַר "כִּי יַקְרִיב", אֵינָהּ אֶלָּא רְשׁוּת.

"קָרְבָּן לַיי", שֶׁיִּקְדֹּם הֶקְדֵּשׁוֹ לְהַקְרָבָתוֹ,

דִּבְרֵי רַבִּי יְהוּדָה.

אָמַר רַבִּי שִׁמְעוֹן:

מְנַיִן לֹא יֹאמַר אָדָם:

'לַיי עוֹלָה', 'לַיי מִנְחָה', 'לַיי שְׁלָמִים',

אֶלָּא יֹאמַר: 'עוֹלָה לַיי', 'מִנְחָה לַיי', 'שְׁלָמִים לַיי'?

תִּלְמֹד לוֹמַר "קָרְבָּן לַיי".

וַהֲרֵי הַדְּבָרִים קוֹל וְחֹמֶר:

מָה, אִם מִי שֶׁהוּא עָתִיד לְהַקְדִּישׁ,

אָמְרָה הַתּוֹרָה לֹא יָחוּל שֵׁם שָׁמַיִם עַל הַקָּרְבָּן,

עַל אַחַת כַּמָּה הַמַּזְכִּירִים שֵׁם שָׁמַיִם לְהַבְטָלָה.

[ה]

רַבִּי יוֹסֵה אוֹמֵר:

כָּל מָקוֹם שֶׁנֶּאֱמַר קָרְבָּן, אָמוּר בְּיוֹ"ד הֵ"א,

שֶׁלֹּא לִתֵּן לַמִּינִין לְרַדּוֹת.

[ו]

"קָרְבָּן לַיי... בְּהֵמָה",

יָכֹל אַף הַחַיָּה, שֶׁהִיא קְרוּיָה בְּהֵמָה, שֶׁנֶּאֱמַר:

(ויקרא יא,ב) "זֹאת הַחַיָּה אֲשֶׁר תֹּאכְלוּ מִכָּל הַבְּהֵמָה אֲשֶׁר עַל הָאָרֶץ."

תִּלְמֹד לוֹמַר 'בָּקָר וָצֹאן'.

יָכֹל לֹא יָבִיא, וְאִם הֵבִיא, יְהֵא כָשֵׁר?

מָשָׁל לְמִי שֶׁאָמַר לוֹ רַבּוֹ: 'לֵךְ וְהָבֵא לִי חִטִּין.'

וְהָלַךְ וְהֵבִיא לוֹ חִטִּין וּשְׂעוֹרִין,

הֲרֵי זֶה כְמוֹסִיף עַל דְּבָרוֹ,

תִּלְמֹד לוֹמַר 'בָּקָר וָצֹאן תַּקְרִיבוּ',

אֵין לָךְ בַּבְּהֵמָה אֶלָּא בָּקָר וָצֹאן בִּלְבַד.

הָא לְמָה זֶה דוֹמֶה?

לְמִי שֶׁאָמַר לוֹ רַבּוֹ:

'אַל תָּבִיא לִי אֶלָּא חִטִּים',

הָא אִם הוֹסִיף זֶה עַל הַחִטִּים,

הֲרֵי זֶה כְעוֹבֵר עַל דְּבָרוֹ.

[ז]

"מִן הַבְּהֵמָה", לְהוֹצִיא אֶת הָרוֹבֵעַ וְאֶת הַנִּרְבָּע.

הֲלֹא דִין הוּא:

מָה, אִם בַּעַל מוּם, שֶׁלֹּא נֶעְבְּרָה בוֹ עֲבֵרָה,

פָּסוּל מֵעַל גַּבֵּי הַמִּזְבֵּחַ,

הָרוֹבֵעַ וְהַנִּרְבָּע, שֶׁנֶּעְבְּרָה בָהֶן עֲבֵרָה,

אֵינוּ דִין שֶׁיִּפָּסְלוּ מֵעַל גַּבֵּי הַמִּזְבֵּחַ?

הֲרֵי שֶׁחָרַשׁ עִם הַחֲמוֹר יוֹכִיחַ,

שֶׁנֶּעְבְּרָה בוֹ עֲבֵרָה, וְכָשֵׁר עַל גַּבֵּי הַמִּזְבֵּחַ.

[ח]

לֹא! אִם אָמַרְתָּ בְּשֶׁחָרַשׁ עִם הַחֲמוֹר, שֶׁאֵינוּ חַיָּב מִיתָה,

תֹּאמַר בָּרוֹבֵעַ וּבַנִּרְבַּע, שֶׁהֵן חַיָּבִין מִיתָה?

טֹל לָךְ מָה שֶׁהֵבֵאתָ:

בְּשֶׁנֶּעְבְּרָה בוֹ עֲבֵרָה עַל פִּי שְׁנֵי עֵדִים;

נֶעְבְּרָה בוֹ עֲבֵרָה עַל פִּי עֵד אֶחָד אוֹ עַל פִּי הַבְּעָלִים, מְנַיִן?

אָמַר רַבִּי יִשְׁמָעֵאל:

הֲרֵי אֲנִי דָּן:

מָה, אִם בַּעַל מוּם,

שֶׁאֵין יְעִידַת שְׁנֵי עֵדִים פּוֹסְלַתּוּ מִן הָאֲכִילָה,

יְעִידַת עֵד אֶחָד פּוֹסְלַתּוּ מִן הַהַקְרָבָה,

הָרוֹבֵעַ וְהַנִּרְבָּע,

שֶׁיְּעִידַת שְׁנֵי עֵדִים פּוֹסְלַתָּן מִן הָאֲכִילָה,

אֵינוּ דִין שֶׁתְּהֵא יְעִידַת עֵד אֶחָד פּוֹסְלַתָּן מִן הַהַקְרָבָה?

אָמַר לוֹ רַבִּי עֲקִיבָה:

לֹא! אִם אָמַרְתָּ בְּבַעַל מוּם, שֶׁמּוּמוֹ בַּגָּלוּי,

תֹּאמַר בָּרוֹבֵעַ וּבַנִּרְבַּע, שֶׁאֵין מוּמָם בַּגָּלוּי?

הוֹאִיל וְאֵין מוּמָן בַּגָּלוּי, לֹא יִפָּסְלוּ מֵעַל גַּבֵּי הַמִּזְבֵּחַ?

תִּלְמֹד לוֹמַר "מִן הַבְּהֵמָה",

לְהוֹצִיא אֶת הָרוֹבֵעַ וְאֶת הַנִּרְבָּע.

[ט]

"מִן הַבָּקָר", לְהוֹצִיא אֶת הַנֶּעְבָּד.

הֲלֹא דִין הוּא:

מָה אִם אֶתְנָן וּמְחִיר, שֶׁצִּפּוּיֵיהֶן מֻתָּרִין,

פְּסוּלִין מֵעַל גַּבֵּי הַמִּזְבֵּחַ,

נֶעְבָּד, שֶׁצִּפּוּיָו אֲסוּרִין,

אֵינוּ דִין שֶׁיִּפָּסֵל מֵעַל גַּבֵּי הַמִּזְבֵּחַ?

אוֹ חִלּוּף:

מָה אִם אֶתְנָן וּמְחִיר, שֶׁהֵן אֲסוּרִין עַל גַּבֵּי מִזְבֵּחַ,

צִפּוּיֵיהֶן מֻתָּרִין,

נֶעְבָּד, שֶׁהוּא מֻתָּר,

אֵינוּ דִין שֶׁיְּהוּ צִפּוּיָו מֻתָּרִין?

אַתָּה בִּטַּלְתָּ (דברים ז,כה) "לֹא תַחְמֹד כֶּסֶף וְזָהָב עֲלֵיהֶם וְלָקַחְתָּ לָךְ",

וַאֲנִי אֲקַיְּמֶנּוּ:

"לֹא תַחְמֹד כֶּסֶף וְזָהָב עֲלֵיהֶם וְלָקַחְתָּ לָךְ",

בְּדָבָר שֶׁאֵין בּוֹ רוּחַ חַיִּים,

אֲבָל בְּדָבָר שֶׁיֵּשׁ בּוֹ רוּחַ חַיִּים,

הוֹאִיל וְהוּא מֻתָּר, יְהוּ צִפּוּיָו מֻתָּרִין!

תִּלְמֹד לוֹמַר "מִן הַבָּקָר", לְהוֹצִיא אֶת הַנֶּעְבָּד.

[י]

כְּשֶׁהוּא אוֹמֵר (ויקרא א,ג) "מִן הַבָּקָר" לְמַטָּן,

שֶׁאֵין תַּלְמוּד אֶלָּא לְהוֹצִיא אֶת הַטְּרֵפָה,

הֲלֹא דִין הוּא:

מָה אִם בַּעַל מוּם, שֶׁהוּא מֻתָּר בְּחֻלִּין,

פָּסוּל מֵעַל גַּבֵּי הַמִּזְבֵּחַ,

טְרֵפָה, שֶׁהִיא אֲסוּרָה בְּחֻלִּין,

אֵינוּ דִין שֶׁתִּפָּסֵל מֵעַל גַּבֵּי הַמִּזְבֵּחַ?

חֵלֶב וָדָם יוֹכִיחוּ,

שֶׁהֵן אֲסוּרִים בְּחֻלִּין וּכְשֵׂרִין עַל גַּבֵּי הַמִּזְבֵּחַ.

לֹא! אִם אָמַרְתָּ בְּחֵלֶב וָדָם, שֶׁהֵן מִדָּבָר מֻתָּר,

תֹּאמַר בִּטְרֵפָה, שֶׁכֻּלָּהּ אֲסוּרָה!

מְלִיקַת הָעוֹף תּוֹכִיחַ,

שֶׁכֻּלָּהּ אֲסוּרָה וּכְשֵׁרָה עַל גַּבֵּי הַמִּזְבֵּחַ!

לֹא! אִם אָמַרְתָּ בִּמְלִיקַת הָעוֹף, שֶׁקְּדֻשָּׁתָהּ אוֹסְרַתָּה,

תֹּאמַר בִּטְרֵפָה, שֶׁאֵין קְדֻשָּׁתָהּ אוֹסְרַתָּה!

הוֹאִיל וְאֵין קְדֻשָּׁתָהּ אוֹסְרַתָּה,

לֹא תִפָּסֵל מֵעַל גַּבֵּי הַמִּזְבֵּחַ!

הָא אִם הָשְׁבְּתָה[[13]](#footnote-13),

כְּשֶׁהוּא אוֹמֵר "מִן הַבָּקָר" לְמַטָּן,

שֶׁאֵין תַּלְמוּד אֶלָּא לְהוֹצִיא אֶת הַטְּרֵפָה.

[יא]

"מִן הַצֹּאן", לְהוֹצִיא אֶת הַמֻּקְצֶה,

"וּמִן הַצֹּאן", לְהוֹצִיא אֶת הַנּוֹגֵחַ.

אָמַר רַבִּי שִׁמְעוֹן:

יֵשׁ בָּרוֹבֵעַ מַה שֶּׁאֵין בַּנּוֹגֵחַ,

וּבַנּוֹגֵחַ מַה שֶּׁאֵין בָּרוֹבֵעַ:

רוֹבֵעַ, עָשָׂה בוֹ אֶת הָאֹנֶס כְּרָצוֹן,

נוֹגֵחַ, לֹא עָשָׂה בוֹ אֶת הָאֹנֶס כְּרָצוֹן;

נוֹגֵחַ מְשַׁלֵּם אֶת הַכֹּפֶר לְאַחַר מִיתָה,

רוֹבֵעַ אֵינוּ מְשַׁלֵּם אֶת הַכֹּפֶר לְאַחַר מִיתָה.

יֵשׁ בָּרוֹבֵעַ מַה שֶּׁאֵין בַּנֶּעְבָּד,

וּבַנֶּעְבָּד מַה שֶּׁאֵין בָּרוֹבֵעַ:

רוֹבֵעַ, בֵּין שֶׁלּוֹ בֵּין שֶׁלַּאֲחֵרִים אָסוּר,

נֶעְבָּד, שֶׁלּוֹ אָסוּר וְשֶׁלַּאֲחֵרִים מֻתָּר;

רוֹבֵעַ, צִפּוּיָיו מֻתָּרִין,

נֶעְבָּד, צִפּוּיָיו אֲסוּרִין,

לְפִיכָךְ צָרַךְ הַכָּתוּב לוֹמַר אֶת כֻּלָּם.

סִפְרָא. דִּבּוּרָא דִנְדָבָה. פֶּרֶק ג

[א]

"תַּקְרִיבוּ", מְלַמֵּד שֶׁהִיא בָּאָה נִדְבַת שְׁנַיִם.

הֲלֹא דִין הוּא:

עוֹלַת הָעוֹף בָּאָה בְּנֵדֶר וּנְדָבָה,

וְעוֹלַת בְּהֵמָה בָּאָה בְּנֵדֶר וּנְדָבָה;

מָה עוֹלַת הָעוֹף, שֶׁהִיא בָּאָה בְּנֵדֶר וּבִנְדָבָה,

הֲרֵי הִיא בָּאָה נִדְבַת שְׁנַיִם

אַף עוֹלַת בְּהֵמָה, שֶׁהִיא בָּאָה בְּנֵדֶר וּבִנְדָבָה,

תָּבֹא נִדְבַת שְׁנַיִם.

[ב]

אוֹ לְךָ לָךְ לַדֶּרֶךְ הַזּוֹ:

מִנְחָה בָּאָה בְּנֵדֶר וּבִנְדָבָה,

וְעוֹלַת בְּהֵמָה בָּאָה בְּנֵדֶר וּבִנְדָבָה;

מַה מִּנְחָה, שֶׁהִיא בָּאָה בְּנֵדֶר וּבִנְדָבָה,

אֵינָהּ בָּאָה נִדְבַת שְׁנַיִם,

אַף עוֹלַת בְּהֵמָה, שֶׁהִיא בָּאָה בְּנֵדֶר וּבִנְדָבָה,

לֹא תָבֹא נִדְבַת שְׁנַיִם.

[ג]

נִרְאֶה לְמִי דוֹמֶה:

דָּנִים דָּבָר שֶׁכֻּלּוֹ עוֹלָה לָאִשִּׁים מִדָּבָר שֶׁכֻּלּוֹ עוֹלָה לָאִשִּׁים,

אַל תּוֹכִיחַ מִנְחָה, שֶׁאֵין כֻּלָּהּ לָאִשִּׁים.

אוֹ לְכָה לָךְ לַדֶּרֶךְ הַזּוֹ:

דָּנִים דָּבָר שֶׁהוּא בָּא חוֹבַת צִבּוּר מִדָּבָר שֶׁהוּא בָּא חוֹבַת צִבּוּר,

אַל תּוֹכִיחַ עוֹלַת הָעוֹף, שֶׁאֵינָהּ בָּאָה חוֹבַת צִבּוּר.

תִּלְמֹד לוֹמַר "תַּקְרִיבוּ",

מְלַמֵּד שֶׁהִיא בָּאָה נִדְבַת שְׁנַיִם.

[ד]

"קָרְבַּנְכֶם", מְלַמֵּד שֶׁהִיא בָּאָה נִדְבַת צִבּוּר.

הֲלֹא דִין הוּא:

מִנְחָה בָּאָה בְּנֵדֶר וּבִנְדָבָה,

וְעוֹלַת בְּהֵמָה בָּאָה בְּנֵדֶר וּבִנְדָבָה;

מַה מִּנְחָה, שֶׁהִיא בָּאָה בְּנֵדֶר וּבִנְדָבָה,

אֵינָהּ בָּאָה נִדְבַת צִבּוּר,

אַף עוֹלַת בְּהֵמָה שֶׁהִיא בָּאָה בְּנֵדֶר וּבִנְדָבָה,

לֹא תָבֹא נִדְבַת צִבּוּר.

[ה]

לֹא! אִם אָמַרְתָּ בַּמִּנְחָה שֶׁאֵינָהּ בָּאָה נִדְבַת שְׁנַיִם,

תֹּאמַר בְּעוֹלַת בְּהֵמָה שֶׁהִיא בָּאָה נִדְבַת שְׁנַיִם,

עוֹלַת הָעוֹף תּוֹכִיחַ,

שֶׁהִיא בָּאָה נִדְבַת שְׁנַיִם וְאֵינָהּ בָּאָה נִדְבַת צִבּוּר.

[ו]

לֹא! אִם אָמַרְתָּ בְּעוֹלַת הָעוֹף, שֶׁאֵינָהּ בָּאָה חוֹבַת צִבּוּר,

תֹּאמַר בְּעוֹלַת בְּהֵמָה, שֶׁהִיא בָּאָה חוֹבַת צִבּוּר;

שְׁלָמִים יוֹכִיחוּ,

שֶׁהֵן בָּאִין חוֹבַת צִבּוּר וְאֵינָן בָּאִין נִדְבַת צִבּוּר.

[ז]

אַף אַתָּה אַל תִּתְמַהּ עַל עוֹלַת בְּהֵמָה,

שֶׁאַף עַל פִּי שֶׁהִיא בָּאָה חוֹבַת צִבּוּר,

לֹא תָבֹא נִדְבַת צִבּוּר;

תִּלְמֹד לוֹמַר "קָרְבַּנְכֶם",

מְלַמֵּד שֶׁהִיא בָּאָה נִדְבַת צִבּוּר.

[ח]

דִּין אַחֵר:

מָה, אִם הַיָּחִיד שֶׁאֵינוּ מֵבִיא עוֹלָה חוֹבָה בְּכָל יוֹם,

מֵבִיא עוֹלַת בְּהֵמָה נְדָבָה,

צִבּוּר שֶׁהוּא מֵבִיא עוֹלָה חוֹבָה בְּכָל יוֹם,

אֵינוּ דִין שֶׁיָּבִיא עוֹלַת בְּהֵמָה נְדָבָה?

לֹא! אִם אָמַרְתָּ בַּיָּחִיד שֶׁהוּא מֵבִיא מִנְחָה נְדָבָה,

תֹּאמַר בַּצִּבּוּר שֶׁאֵינוּ מֵבִיא מִנְחָה נְדָבָה!

הַשּׁוּתָפִים יוֹכִיחוּ,

שֶׁאֵינָן מְבִיאִין מִנְחָה נְדָבָה,

וּמְבִיאִין עוֹלַת בְּהֵמָה נְדָבָה.

[ט]

מַה לַּשּׁוּתָפִין מְבִיאִין עוֹלַת בְּהֵמָה נְדָבָה,

שֶׁכֵּן הֵן מְבִיאִין עוֹלַת הָעוֹף נְדָבָה,

תֹּאמַר שֶׁיָּבִיא הַצִּבּוּר עוֹלַת בְּהֵמָה נְדָבָה,

שֶׁכֵּן אֵינוּ מֵבִיא עוֹלַת הָעוֹף נְדָבָה?

מַה לַּצִּבּוּר, שֶׁאֵינוּ מֵבִיא עוֹלַת הָעוֹף נְדָבָה,

שֶׁכֵּן אֵינוּ מְבִיאָהּ חוֹבָה,

תֹּאמַר שֶׁלֹּא יָבִיא הַצִּבּוּר עוֹלַת בְּהֵמָה נְדָבָה,

שֶׁכֵּן הוּא מְבִיאָהּ חוֹבָה,

וְהוֹאִיל וְהוּא מְבִיאָהּ חוֹבָה, יְבִיאֶנָּה נְדָבָה,

מִנְחָה תּוֹכִיחַ,

שֶׁהַצִּבּוּר מְבִיאָהּ חוֹבָה וְאֵינוּ מְבִיאָהּ נְדָבָה.

[י]

אַף אַתָּה אַל תִּתְמַהּ עַל עוֹלַת בְּהֵמָה,

שֶׁאַף עַל פִּי שֶׁהַצִּבּוּר מְבִיאָהּ חוֹבָה,

לֹא יְבִיאֶנָּה נְדָבָה.

תִּלְמֹד לוֹמַר "קָרְבַּנְכֶם",

מְלַמֵּד שֶׁהִיא בָּאָה נִדְבַת צִבּוּר.

[יא]

דָּבָר אַחֵר:

"אֶת קָרְבַּנְכֶם", מִמָּקוֹם שֶׁהַיָּחִיד מֵבִיא,

מִשָּׁם הַצִּבּוּר מֵבִיא.

סִפְרָא. דִּבּוּרָא דִנְדָבָה. פָּרָשָׁה ג

[א]

(ויקרא א,ג) ["אִם עֹלָה קָרְבָּנוֹ מִן הַבָּקָר, זָכָר תָּמִים יַקְרִיבֶנּוּ,

אֶל פֶּתַח אֹהֶל מוֹעֵד יַקְרִיב אֹתוֹ, לִרְצֹנוֹ לִפְנֵי יי."]

"עֹלָה", מַה תַּלְמוּד (לוֹמַר)?

שֶׁיָּכֹל לֹא יְהוּ כָּל הַפְּסוּלִין הָאֵלּוּ נוֹהֲגִין אֶלָּא בְּעוֹלָה נְדָבָה,

עוֹלָה חוֹבָה מְנַיִן?

וְדִין הוּא:

נֶאֱמַר 'הָבֵא עוֹלָה נְדָבָה' וְנֶאֱמַר 'הָבֵא עוֹלָה חוֹבָה',

מָה עוֹלָה נְדָבָה, כָּל הַפְּסוּלִים הָאֵלּוּ נוֹהֲגִים בָּהּ,

אַף עוֹלָה חוֹבָה, יְהוּ כָל הַפְּסוּלִים הָאֵלּוּ נוֹהֲגִין בָּהּ!

[ב]

לֹא! אִם אָמַרְתָּ בְּעוֹלָה נְדָבָה, שֶׁאֵין לָהּ חִלּוּפִין,

תֹּאמַר בְּעוֹלָה חוֹבָה, שֶׁיֵּשׁ לָהּ חִלּוּפִין?

הוֹאִיל וְיֵשׁ לָהּ חִלּוּפִין, לֹא יְהוּ כָל הַפְּסוּלִין הָאֵלּוּ נוֹהֲגִין בָּהּ,

תִּלְמֹד לוֹמַר "עֹלָה", אֶחָד עוֹלָה נְדָבָה וְאֶחָד עוֹלָה חוֹבָה,

כָּל הַפְּסוּלִין הָאֵלּוּ נוֹהֲגִין בָּהֶן.

[ג]

וּמְנַיִן שֶׁיִּנְהֲגוּ בַּתְּמוּרָה?

וְדִין הוּא:

נֶאֱמַר 'הָבֵא עוֹלָה' וְ'הָבֵא תְּמוּרָה',

מָה עוֹלָה, כָּל הַפְּסוּלִין הָאֵלּוּ נוֹהֲגִין בָּהּ,

אַף תְּמוּרָה, יְהוּ כָל הַפְּסוּלִין הָאֵלּוּ נוֹהֲגִין בָּהּ.

[ד]

לֹא! אִם אָמַרְתָּ בָּעוֹלָה,

שֶׁאֵין קְדֻשָּׁה חָלָה עָלֶיהָ בְּבַעֲלַת מוּם קָבוּעַ,

תֹּאמַר בַּתְּמוּרָה,

שֶׁקְּדֻשָּׁה חָלָה עָלֶיהָ בְּבַעֲלַת מוּם קָבוּעַ,

הוֹאִיל וּקְדֻשָּׁה חָלָה עָלֶיהָ בְּבַעֲלַת מוּם קָבוּעַ,

לֹא יְהוּ כָל הַפְּסוּלִין הָאֵלּוּ נוֹהֲגִין בָּהּ!

תִּלְמֹד לוֹמַר "אִם עֹלָה קָרְבָּנוֹ",לְרַבּוֹת אֶת הַתְּמוּרָה.

[ה]

וּמְנַיִן שֶׁיִּנְהֲגוּ בַּשְּׁלָמִים?

וְדִין הוּא:

נֶאֱמַר 'הָבֵא עוֹלָה' וְ'הָבֵא שְׁלָמִים'.

מָה עוֹלָה, כָּל הַפְּסוּלִין הָאֵלּוּ נוֹהֲגִין בָּהּ,

אַף שְׁלָמִים, יְהוּ כָל הַפְּסוּלִין הָאֵלּוּ נוֹהֲגִין בָּהֶן!

[ו]

קוֹל וָחֹמֶר:

מָה אִם עוֹלָה, שֶׁכָּשְׁרָה לָבֹא מִן הָעוֹף,

כָּל הַפְּסוּלִין הָאֵלּוּ נוֹהֲגִין בָּהּ,

שְׁלָמִים, שֶׁלֹּא כָשְׁרוּ לָבֹא מִן הָעוֹף,

אֵינוּ דִין שֶׁיְּהוּ כָל הַפְּסוּלִין הָאֵלּוּ נוֹהֲגִין בָּהֶן?

לֹא! אִם אָמַרְתָּ בָּעוֹלָה,

שֶׁלֹּא כָשְׁרָה לָבֹא נְקֵבוֹת כִּזְכָרִים,

תֹּאמַר בַּשְּׁלָמִים, שֶׁכָּשְׁרוּ לָבֹא נְקֵבוֹת כִּזְכָרִים,

הוֹאִיל וְכָשְׁרוּ לָבֹא נְקֵבוֹת כִּזְכָרִים,

לֹא יְהוּ כָל הַפְּסוּלִין הָאֵלּוּ נוֹהֲגִין בָּהֶן!

תִּלְמֹד לוֹמַר "קָרְבָּנוֹ", לְרַבּוֹת שְׁלָמִים.

[ז]

"מִן הַבָּקָר",

זֶה הוּא שֶׁאָמְרוּ לְהוֹצִיא אֶת הַטְּרֵפָה.

"זָכָר", לֹא נְקֵבָה.

וּכְשֶׁהוּא אוֹמֵר לְמַטָּן "זָכָר",

שֶׁאֵין תַּלְמוּד אֶלָּא לְהוֹצִיא טוֹמְטוֹם וְאַנְדְּרוֹגִינָס.

[ח]

הֲלֹא דִין הוּא?

מָה אִם שְׁלָמִים, שֶׁכָּשְׁרוּ לָבֹא נְקֵבוֹת כִּזְכָרִים,

לֹא כָשְׁרוּ לָבֹא טוֹמְטוֹם וְאַנְדְּרוֹגִינָס,

עוֹלָה, שֶׁלֹּא כָשְׁרָה לָבֹא נְקֵבוֹת כִּזְכָרִים,

אֵינוּ דִין שֶׁלֹּא תִכְשַׁר לָבֹא טוֹמְטוֹם וְאַנְדְּרוֹגִינָס?

לֹא! אִם אָמַרְתָּ בַּשְּׁלָמִים, שֶׁלֹּא כָשְׁרוּ לָבֹא מִן הָעוֹף,

תֹּאמַר בָּעוֹלָה, שֶׁכָּשְׁרָה לָבֹא מִן הָעוֹף!

חַטָּאת תּוֹכִיחַ, שֶׁכָּשְׁרָה לָבֹא מִן הָעוֹף,

וְלֹא כָשְׁרָה לָבֹא טוֹמְטוֹם וְאַנְדְּרוֹגִינוֹס.

[ט]

לֹא! אִם אָמַרְתָּ בַּחַטָּאת, שֶׁלֹּא כָשְׁרָה לָבֹא כָּל מִין זְכָרִים,

תֹּאמַר בָּעוֹלָה, שֶׁכָּשְׁרָה לָבֹא כָּל מִין זְכָרִים!

הַבְּכוֹר יוֹכִיחַ, שֶׁכָּשַׁר לָבֹא כָּל מִין זְכָרִים,

וְלֹא כָשַׁר לָבֹא טוֹמְטוֹם וְאַנְדְּרוֹגִינָס.

[י]

לֹא! אִם אָמַרְתָּ בַּבְּכוֹר, שֶׁקְּדֻשָּׁתוֹ מֵרֶחֶם,

תֹּאמַר בָּעוֹלָה, שֶׁאֵין קְדֻשָּׁתָהּ מֵרֶחֶם!

הַמַּעֲשֵׁר יוֹכִיחַ, שֶׁאֵין קְדֻשָּׁתוֹ מֵרֶחֶם,

וְלֹא כָשַׁר לָבֹא טוֹמְטוֹם וְאַנְדְּרוֹגִינָס.

[יא]

לֹא! אִם אָמַרְתָּ בַּמַּעֲשֵׂר, שֶׁהוּא אֶחָד מֵעֲשָׂרָה,

תֹּאמַר בָּעוֹלָה שֶׁהִיא אֶחָד מֶאֶחָד!

הוֹאִיל וְהִיא אֶחָד מֶאֶחָד,

תִכְשַׁר לָבֹא טוֹמְטוֹם וְאַנְדְּרוֹגִינָס!

תִּלְמֹד לוֹמַר "זָכָר", לֹא נְקֵבָה.

וּכְשֶׁהוּא אוֹמֵר לְמַטָּן "זָכָר",

שֶׁאֵין תַּלְמוּד אֶלָּא לְהוֹצִיא טוֹמְטוֹם וְאַנְדְּרוֹגִינָס.

[יב]

"תָּמִים":

כַּשֵּׁם שֶׁאִם אֵינוּ תָּמִים, אֵינוּ לְרָצוֹן,

כָּךְ אִם אֵינוּ כָּעִנְיָן הַזֶּה, אֵינוּ לְרָצוֹן.

"תָּמִים יַקְרִיבֶנּוּ", תָּמִים יַקְדִּישֶׁנּוּ,

רַבִּי יוֹסֵה אוֹמֵר:

"תָּמִים יַקְרִיבֶנּוּ", יְבַקְּרֶנּוּ וְיַקְרִיבֶנּוּ,

אָמַר רַבִּי יוֹסֵה:

שָׁמַעְתִּי בְּשׁוֹחֵט תָּמִיד בַּשַּׁבָּת שֶׁאֵינוּ מְבֻקָּר,

חַיָּב חַטָּאת וְיָבִיא תָּמִיד אַחֵר.

[יג]

"אֶל פֶּתַח אֹהֶל מוֹעֵד",

מִטַּפֵּל בּוֹ וּמְבִיאוֹ אֶל פֶּתַח אֹהֶל מוֹעֵד,

מַה הוּא אוֹמֵר 'יַקְרִיב', "יַקְרִיב"?

מְנַיִן אַתְּ אוֹמֵר,

נִתְעָרְבָה עוֹלָה בְעוֹלָה, עוֹלָה בִתְמוּרָה, עוֹלָה בְחֻלִּין, יִקְרְבוּ?

תִּלְמֹד לוֹמַר 'יַקְרִיב', "יַקְרִיב",

יָכֹל אֲפִלּוּ נִתְעָרַב בִּפְסוּלִין?

תִּלְמֹד לוֹמַר "יַקְרִיבֶנּוּ",

אוֹצִיא אֶת שֶׁנִּתְעָרַב בִּפְסוּלִין, שֶׁאֵינָן כְּשֵׁרִים לִקָּרֵב.

[יד]

מְנַיִן אֲפִלּוּ נִתְעָרְבָה בַּחַטָּאוֹת הַחִיצוֹנוֹת,

אוֹצִיא שֶׁנִּתְעָרַב בַּחַטָּאוֹת הַחִיצוֹנוֹת?

שֶׁאֵלּוּ לְמַעְלָן וְאֵלּוּ לְמַטָּן.

מְנַיִן אֲפִלּוּ נִתְעָרַב בַּחַטָּאוֹת הַפְּנִימִיּוֹת,

אוֹצִיא שֶׁנִּתְעָרַב בַּחַטָּאוֹת הַפְּנִימִיּוֹת?

שֶׁאֵלּוּ בִּפְנִים וְאֵלּוּ בַּחוּץ.

מְנַיִן אֲפִלּוּ נִתְעָרַב בִּבְכוֹר וּבְמַעֲשֵׂר וּבְפֶסַח,

אוֹצִיא שֶׁנִּתְעָרַב בִּבְכוֹר וּבְמַעֲשֵׂר וּבְפֶסַח?

שֶׁאֵלּוּ מַתַּן אַרְבַּע וְאֵלּוּ מַתָּנָה אַחַת.

מְנַיִן אֲפִלּוּ נִתְעָרַב בִּשְׁלָמִים וּבַתּוֹדָה,

אוֹצִיא אֶת שֶׁנִּתְעָרַב בִּשְׁלָמִים וּבַתּוֹדָה?

שֶׁאֵלּוּ קָדְשֵׁי קֳדָשִׁים וְאֵלּוּ קֳדָשִׁים קַלִּים.

יָכֹל אֲפִלּוּ נִתְעָרַב בְּאָשָׁם?

תִּלְמֹד לוֹמַר "יַקְרִיבֶנּוּ",

לְבַדּוֹ הוּא קָרֵב, לֹא שֶׁנִּתְעָרַב בַּאֲחֵרִים.

[טו]

מָה רָאִיתָ לוֹמַר עוֹלָה בְעוֹלָה?

שֶׁהוּא שֵׁם אֶחָד.

עוֹלָה בִתְמוּרָה?

שֶׁהַתְּמוּרָה קְרֵבָה כָּעוֹלָה.

עוֹלָה בְּחֻלִּין?

שֶׁהוּא יָכֹל לְהַקְדִּישׁ אֶת הַחֻלִּין וְלַעֲשׂוֹתָהּ עוֹלָה.

"יַקְרִיב אֹתוֹ",

מְלַמֵּד שֶׁכּוֹפִין אוֹתוֹ.

יָכֹל עַל כָּרְחוֹ?

תִּלְמֹד לוֹמַר "לִרְצֹנוֹ".

הָא כֵיצַד?

כּוֹפִין אוֹתוֹ שֶׁיֹּאמַר "רוֹצֶה אֲנִי!"

וְכֵן אַתָּה אוֹמֵר בְּגִטֵּי נָשִׁים,

כּוֹפִין אוֹתוֹ שֶׁיֹּאמַר "רוֹצֶה אֲנִי!"

סִפְרָא. דִּבּוּרָא דִנְדָבָה. פֶּרֶק ד

[א]

"לִפְנֵי יי. וְסָמַךְ", אֵין סְמִיכָה בַבָּמָה;

"צָפוֹנָה לִפְנֵי יי", אֵין צָפוֹן בַּבָּמָה.

וְכִי אֵי זוֹ מִדָּה מְרֻבָּה, מִדַּת צָפוֹן אוֹ מִדַּת סְמִיכָה?

מְרֻבָּה מִדַּת צָפוֹן מִמִּדַּת סְמִיכָה,

שֶׁהַצָּפוֹן נוֹהֵג בְּקָרְבְּנוֹת הַיָּחִיד וּבְקָרְבְּנוֹת הַצִּבּוּר,

וְהַסְּמִיכָה אֵינָהּ נוֹהֶגֶת אֶלָּא בְּקָרְבְּנוֹת הַיָּחִיד.

אִם מֵעַטְתִּים מִצָּפוֹן מְרֻבָּה, לֹא אֲמַעֲטֵם מִסְּמִיכָה מְעוּטָה.

אַתָּה אוֹמֵר כְּצַד זֶה נִתְרַבָּה צָפוֹן וְנִתְמַעֲטָה סְמִיכָה,

אוֹ כְצַד זֶה נִתְרַבַּת סְמִיכָה וְנִתְמַעַט צָפוֹן,

שֶׁהַסְּמִיכָה נוֹהֶגֶת בְּקָדְשֵׁי קֳדָשִׁים וּבָקֳדָשִׁים קַלִּים,

וְהַצָּפוֹן אֵינוּ נוֹהֵג אֶלָּא בְּקָדְשֵׁי קֳדָשִׁים;

אִם מֵעַטְתִּים מִצָּפוֹן מְמוּעָט, אֲמַעֲטֵם מִסְּמִיכָה מְרֻבָּה,

הָא לְפִי שֶׁיֵּשׁ בַּצָּפוֹן מַה שֶּׁאֵין בַּסְּמִיכָה,

וּבַסְּמִיכָה מַה שֶּׁאֵין בַּצָּפוֹן, צָרַךְ לוֹמַר:

"לִפְנֵי יי וְסָמַךְ", וְאֵין סְמִיכָה בַבָּמָה

"צָפוֹנָה לִפְנֵי יי", אֵין צָפוֹן בַּבָּמָה.

"לִפְנֵי יי וְסָמַךְ",

אַף עַל פִּי שֶׁסָּמַךְ מִבַּחוּץ, יַחְזֹר וְיִסְמֹךְ מִבִּפְנִים.

[ב]

(ויקרא א,ד) ["וְסָמַךְ יָדוֹ עַל רֹאשׁ הָעֹלָה, וְנִרְצָה לוֹ לְכַפֵּר עָלָיו."]

"וְסָמַךְ יָדוֹ", יָדוֹ, לֹא יַד בְּנוֹ,

יָדוֹ, וְלֹא יַד עַבְדּוֹ,

יָדוֹ, וְלֹא יַד שְׁלוּחוֹ.

"יָדוֹ עַל רֹאשׁ", לֹא יָדוֹ עַל גַּב יָדוֹ,

"עַל רֹאשׁ", לֹא עַל הַצַּוָּאר,

"עַל רֹאשׁ", לֹא עַל הַגַּבַּיִם[[14]](#footnote-14),

אוֹצִיא אֶת כֻּלָּם וְלֹא אוֹצִיא אֶת הֶחָזֶה.

וְדִין הוּא:

מָה, אִם הָרֹאשׁ, שֶׁאֵינוּ טָעוּן תְּנוּפָה, טָעוּן סְמִיכָה,

הֶחָזֶה, שֶׁהוּא טָעוּן תְּנוּפָה, אֵינוּ דִין שֶׁיִּטְעֹן סְמִיכָה?

תִּלְמֹד לוֹמַר "עַל רֹאשׁ", לֹא עַל הֶחָזֶה.

[ג]

יָכֹל אֵין לִי טָעוּן סְמִיכָה אֶלָּא עוֹלָה נְדָבָה?

עוֹלָה חוֹבָה מְנַיִן?

וְדִין הוּא:

נֶאֱמַר 'הָבֵא עוֹלָה נְדָבָה',

וְנֶאֱמַר 'הָבֵא עוֹלָה חוֹבָה',

מָה עוֹלָה נְדָבָה טְעוּנָה סְמִיכָה

אַף עוֹלָה חוֹבָה תִּטְעֹן סְמִיכָה.

[ד]

לֹא! אִם אָמַרְתָּ בְּעוֹלָה נְדָבָה,

שֶׁאֵין לָהּ חִלּוּפִים עוֹף לְפָטְרָהּ מִן הַסְּמִיכָה,

תֹּאמַר בְּעוֹלָה חוֹבָה,

שֶׁיֵּשׁ לָהּ חִלּוּפִים עוֹף לְפָטְרָהּ מִן הַסְּמִיכָה,

הוֹאִיל וְיֵשׁ לָהּ חִלּוּפִים עוֹף לְפָטְרָהּ מִן הַסְּמִיכָה,

לֹא תִטְעֹן סְמִיכָה.

תִּלְמֹד לוֹמַר "עֹלָה",

אֶחָד עוֹלָה נְדָבָה וְאֶחָד עוֹלָה חוֹבָה,

זוֹ וְזוֹ טְעוּנוֹת סְמִיכָה.

[ה]

אֵין לִי אֶלָּא עוֹלַת בָּקָר; עוֹלַת הַצֹּאן מְנַיִן?

וְדִין הוּא:

נֶאֱמַר 'הָבֵא עוֹלָה מִן הַבָּקָר' וְ'הָבֵא עוֹלָה מִן הַצֹּאן';

מָה עוֹלַת בָּקָר טְעוּנָה סְמִיכָה,

אַף עוֹלַת הַצֹּאן תִּטְעֹן סְמִיכָה.

[ו]

לֹא! אִם אָמַרְתָּ בְּבֶן הַבָּקָר, שֶׁנִּתְרַבָּה בִּנְסָכִים,

תֹּאמַר בְּבֶן הַצֹּאן שֶׁנִּתְמַעַט בִּנְסָכִים,

הוֹאִיל וְנִתְמַעַט בִּנְסָכִים, לֹא יִטְעֹן סְמִיכָה.

תִּלְמֹד לוֹמַר "עֹלָה",

אֶחָד עוֹלַת בָּקָר וְאֶחָד עוֹלַת הַצֹּאן,

זוֹ וְזוֹ טְעוּנוֹת סְמִיכָה.

[ז]

יָכֹל אַף עוֹלַת הָעוֹף תִּטְעֹן סְמִיכָה?

תִּלְמֹד לוֹמַר "הָעֹלָה", פְּרָט לְעוֹלַת הָעוֹף.

[ח]

"וְנִרְצָה לוֹ", מְלַמֵּד שֶׁהַמָּקוֹם רוֹצֶה לוֹ.

וְעַל מָה הַמָּקוֹם רוֹצֶה לוֹ?

אִם תֹּאמַר דְּבָרִים שֶׁחַיָּבִים עֲלֵיהֶם מִיתַת בֵּית דִּין,

מִיתָה בִידֵי שָׁמַיִם, כָּרֵת בִּידֵי שָׁמַיִם,

מַלְקוֹת אַרְבָּעִים, חַטָּאוֹת וַאֲשָׁמוֹת,

הֲרֵי עָנְשָׁן אָמוּר!

וְעַל מָה הַמָּקוֹם רוֹצֶה לוֹ?

עַל מִצְוַת 'עֲשֵׂה',

וְעַל מִצְוַת 'לֹא תַעֲשֶׂה' שֶׁיֵּשׁ בָּהּ 'קוּם עֲשֵׂה'.

רַבִּי שִׁמְעוֹן אוֹמֵר:

"וְנִרְצָה לוֹ", וּלְזִבְחוֹ,

אַף עַל פִּי שֶׁלֹּא סָמַךְ, הַזֶּבַח מְרַצֶּה.

[ט]

"וְנִרְצָה לוֹ לְכַפֵּר", בִּמְכַפֵּר.

אֵי זֶה הוּא מְכַפֵּר?

זֶה הַדָּם, שֶׁנֶּאֱמַר:

(ויקרא יז,יא) "כִּי הַדָּם הוּא בַּנֶּפֶשׁ יְכַפֵּר",

אֵין לִי אֶלָּא דָּם הַטָּהוֹר, דָּם הַטָּמֵא מְנַיִן?

כְּשֶׁהוּא אוֹמֵר:

(שמות כח,לח) "וְנָשָׂא אַהֲרֹן אֶת עֲוֹן הַקֳּדָשִׁים אֲשֶׁר יַקְדִּישׁוּ בְּנֵי יִשְׂרָאֵל",

אֵי זֶה עָוֹן הוּא נוֹשֵׂא?

אִם תֹּאמַר עֲוֹן פִּגּוּל,

כְּבַר נֶאֱמַר (ויקרא יט,ז) "פִּגּוּל הוּא, לֹא יֵרָצֶה".

עֲוֹן נוֹתָר,

כְּבַר נֶאֱמַר נוֹתָר הוּא (ויקרא ז,יח) "לֹא יֵחָשֵב".

וְאֵיזֶה עָוֹן הוּא נוֹשֵׂא?

עֲוֹן טֻמְאָה שֶׁהֻתַּר מִכְּלָל טֻמְאָה לַצִּבּוּר.

[י]

אֵין לִי אֶלָּא עֲוֹנוֹת הַדָּם,

מְנַיִן הַקֹּמֶץ וְהַלְּבוֹנָה וְהַקְּטֹרֶת,

וּמִנְחַת כֹּהֲנִים וּמִנְחַת כֹּהֵן הַמָּשִׁיחַ וּמִנְחַת נְסָכִים?

תִּלְמֹד לוֹמַר (שמות כח,לח) "לְכָל מַתְּנֹת קָדְשֵׁיהֶם".

אֵין לִי אֶלָּא שֶׁלָּאֲנָשִׁים, שֶׁלַּנָּשִׁים מְנַיִן?

אֵין לִי אֶלָּא שֶׁלְּיִשְׂרָאֵל, שֶׁלַּגֵּרִים וְשֶׁלָּעֲבָדִים מְנַיִן?

תִּלְמֹד לוֹמַר (שמות כח,לח) "עֲוֹן הַקֳּדָשִׁים", רִבָּה.

הוֹאִיל וּמָצִינוּ וְאֵין כַּפָּרָה אֶלָּא בַּדָּם,

מַה תַּלְמוּד (לוֹמַר) "וְסָמַךְ... וְנִרְצָה"?

אֶלָּא לְלַמֵּד שֶׁאִם עָשָׂה סְמִיכָה שִׁירֵי מִצְוָה,

כְּאִלּוּ לֹא כִפֵּר עָלָיו.

רַבִּי שִׁמְעוֹן אוֹמֵר:

אֶת שֶׁהוּא עָלָיו, חַיָּב בְּאַחְרָיוּתוֹ,

וְאֶת שֶׁאֵינוּ עָלָיו, אֵינוּ חַיָּב בְּאַחְרָיוּתוֹ.

סִפְרָא. דִּבּוּרָא דִנְדָבָה. פָּרָשָׁה ד

[א]

(ויקרא א,ה) ["וְשָׁחַט אֶת בֶּן הַבָּקָר לִפְנֵי יי,

וְהִקְרִיבוּ בְּנֵי אַהֲרֹן הַכֹּהֲנִים אֶת הַדָּם,

וְזָרְקוּ אֶת הַדָּם עַל הַמִּזְבֵּחַ סָבִיב,

אֲשֶׁר פֶּתַח אֹהֶל מוֹעֵד."]

"וְסָמַךְ... וְשָׁחַט", בְּמָקוֹם שֶׁסּוֹמְכִין שׁוֹחֲטִין,

וְתֶכֶף לִסְמִיכָה שְׁחִיטָה.

מַה סְּמִיכָה בִּטְהוֹרִים,

אַף שְׁחִיטָה בִּטְהוֹרִים.

[ב]

"וְשָׁחַט", שְׁחִיטָה בַכֹּל כְּשֵׁרָה,

בְּזָרִים, בְּנָשִׁים וּבַעֲבָדִים, אֲפִלּוּ בְקָדְשֵׁי קֳדָשִׁים.

אוֹ אֵינָהּ אֶלָּא בְכֹהֵן?

וְכִי מְנַיִן בָּאת?

מִכְּלָל שֶׁנֶּאֱמַר (במדבר יח,ז) "וְאַתָּה וּבָנֶיךָ אִתְּךָ תִּשְׁמְרוּ אֶת כְּהֻנַּתְכֶם,

לְכָל דְּבַר הַמִּזְבֵּחַ וּלְמִבֵּית לַפָּרֹכֶת,

וַעֲבַדְתֶּם עֲבֹדַת מַתָּנָה אֶתֵּן אֶת כְּהֻנַּתְכֶם,

וְהַזָּר הַקָּרֵב יוּמָת", אַף לִשְׁחִיטָה?

כְּשֶׁהוּא אוֹמֵר "וְהִקְרִיבוּ בְּנֵי אַהֲרֹן הַכֹּהֲנִים אֶת הַדָּם,

וְזָרְקוּ אֶת הַדָּם עַל הַמִּזְבֵּחַ",

מִכָּן וְהֵילָךְ מִצְוַת הַכְּהֻנָּה, אֲבָל שְׁחִיטָה כְּשֵׁרָה בְּכָל אָדָם.

[ג]

"בֶּן הַבָּקָר לִפְנֵי יי", אֵין הַשּׁוֹחֵט לִפְנֵי יי[[15]](#footnote-15).

שִׁמְעוֹן הַתֵּימָנִי אוֹמֵר:

מְנַיִן שֶׁתְּהֵא יָדוֹ שֶׁלַּשּׁוֹחֵט לִפְנִים מִן הַנִּשְׁחָט?

תִּלְמֹד לוֹמַר "וְשָׁחַט אֶת בֶּן הַבָּקָר לִפְנֵי יי".

[ד]

"וְהִקְרִיבוּ", זוֹ קַבָּלַת הַדָּם.

יָכֹל זְרִיקָה?

כְּשֶׁהוּא אוֹמֵר "וְזָרְקוּ", הֲרֵי זְרִיקָה אֲמוּרָה,

הָא אֵינוּ אוֹמֵר כָּן "וְהִקְרִיבוּ", אֶלָּא זוֹ קַבָּלַת הַדָּם,

שֶׁלֹּא תְהֵא אֶלָּא בְּכֹהֵן כָּשֵׁר וּבִכְלֵי שָׁרֵת.

אָמַר רַבִּי עֲקִיבָה:

וּמְנַיִן לְקַבָּלַת הַדָּם שֶׁלֹּא תְהֵא אֶלָּא בְכֹהֵן כָּשֵׁר וּבִכְלֵי שָׁרֵת?

נֶאֱמַר כָּן כֵּהוּן וְנֶאֱמַר לְהַלָּן כֵּהוּן,

מַה כֵּהוּן שֶׁנֶּאֱמַר לְהַלָּן, בְּכֹהֵן כָּשֵׁר וּבִכְלֵי שָׁרֵת,

אַף כֵּהוּן שֶׁנֶּאֱמַר כָּן, בְּכֹהֵן כָּשֵׁר וּבִכְלֵי שָׁרֵת.

[ה]

אָמַר לוֹ רַבִּי טַרְפוֹן:

עֲקִיבָה! עַד אֵימָתַי אַתְּ מְגַבֵּב[[16]](#footnote-16) וּמֵבִיא עָלֵינוּ?

אֲקַפַּח אֶת בָּנַי,

אִם לֹא שָׁמַעְתִּי הֶפְרֵשׁ בֵּין קַבָּלָה לִזְרִיקָה וְאֵין לִי לְפָרֵשׁ.

אָמַר לוֹ רַבִּי עֲקִיבָה:

תַּרְשֵׁינִי לוֹמַר לְפָנֶיךָ מַה שֶּׁלִּמַּדְתָּנִי.

אָמַר לוֹ:

אֱמֹר!

אָמַר לוֹ:

קַבָּלָה, לֹא עָשָׂה בָהּ אֶת הַמַחֲשָׁבָה כְּמַעֲשֵׂה,

זְרִיקָה, עָשָׂה בָהּ אֶת הַמַחֲשָׁבָה כְּמַעֲשֵׂה:

הַמְּקַבֵּל בַּחוּץ פָּטוּר, הַזּוֹרֵק בַּחוּץ חַיָּב,

קִבְּלוּהוּ טְמֵאִים, אֵין חַיָּבִין עָלָיו,

זְרָקוּהוּ טְמֵאִין, חַיָּבִין עָלָיו.

אָמַר לוֹ רַבִּי טַרְפוֹן:

אֲקַפַּח אֶת בָּנַי, שֶׁלֹּא הִטִּיתָ יָמִין וּשְׂמֹאל!

אֲנִי הוּא שֶׁשָּׁמַעְתִּי וְלֹא הָיָה לִי לְפָרֵשׁ,

וְאַתָּה דּוֹרֵשׁ וּמַסְכִּים לַשְּׁמוּעָה!

הָא כָּל הַפּוֹרֵשׁ מִמָּךְ כַּפּוֹרֵשׁ מֵחַיָּיו.

[ו]

"בְּנֵי אַהֲרֹן", יָכֹל חֲלָלִים?

תִּלְמֹד לוֹמַר "הַכֹּהֲנִים", יָצְאוּ חֲלָלִים.

אוֹצִיא חֲלָלִים וְלֹא אוֹצִיא בַעֲלֵי מוּמִין?

תִּלְמֹד לוֹמַר "בְּנֵי אַהֲרֹן":

מָה אַהֲרֹן כָּשֵׁר, אַף בָּנָיו כְּשֵׁרִין;

יָצְאוּ חֲלָלִין וּבַעֲלֵי מוּמִין.

[ז]

"וְהִקְרִיבוּ בְּנֵי אַהֲרֹן הַכֹּהֲנִים אֶת הַדָּם,

וְזָרְקוּ אֶת הַדָּם", מַה תַּלְמוּד (לוֹמַר) "דָּם", "דָּם"?

מְנַיִן אַתָּה אוֹמֵר,

נִתְעָרַב דַּם עוֹלָה בְּדַם עוֹלָה,

דַּם עוֹלָה בְּדַם תְּמוּרָה,

דַּם עוֹלָה בְּדַם חֻלִּין, יִקְרַב?

תִּלְמֹד לוֹמַר "דָּם", "דָּם".

יָכֹל נִתְעָרְבוּ אֵלּוּ יִקְרָבוּ?

שֶׁכֵּן אִם נִתְעָרְבוּ חַיִּים, יִקְרָבוּ.

מְנַיִן אֲפִלּוּ נִתְעָרַב בָּאָשָׁם,

אָבִיא שֶׁנִּתְעָרַב בָּאָשָׁם?

שֶׁאֵלּוּ וָאֵלּוּ קָדְשֵׁי קֳדָשִׁין.

מְנַיִן אֲפִלּוּ נִתְעָרַב בִּשְׁלָמִין וּבַתּוֹדָה,

אָבִיא שֶׁנִּתְעָרַב בִּשְׁלָמִין וּבַתּוֹדָה?

שֶׁאֵלּוּ וָאֵלּוּ מַתַּן אַרְבַּע.

מְנַיִן אֲפִלּוּ נִתְעָרַב בִּבְכוֹר וּבְמַעֲשֵׂר וּבְפֶסַח,

אָבִיא שֶׁנִּתְעָרַב בִּבְכוֹר וּבְמַעֲשֵׂר וּבְפֶסַח?

תִּלְמֹד לוֹמַר "דָּם", "דָּם".

[ח]

יָכֹל אֲפִלּוּ נִתְעָרַב בִּפְסוּלִין?

תִּלְמֹד לוֹמַר (ויקרא א,יא) "דָּמוֹ".

אָבִיא שֶׁנִּתְעָרַב בִּפְסוּלִין,

שֶׁאֵינָן כְּשֵׁרִין לִקָּרֵב.

מְנַיִן אֲפִלּוּ נִתְעָרַב בְּחַטָּאוֹת הַפְּנִימִיּוֹת,

אוֹצִיא אֶת שֶׁנִּתְעָרַב בְּחַטָּאוֹת הַפְּנִימִיּוֹת,

שֶׁאֵלּוּ מִבִּפְנִים וְאֵלּוּ מִבַּחוּץ.

וּמְנַיִן אֲפִלּוּ נִתְעָרַב בְּחַטָּאוֹת הַחִיצוֹנוֹת?

תִּלְמֹד לוֹמַר (ויקרא א,יא) "דָּמוֹ".

[ט]

"וְזָרְקוּ", יָכֹל זְרִיקָה אַחַת?

תִּלְמֹד לוֹמַר "סָבִיב".

אוֹ סָבִיב, יָכֹל יַקִּיפֶנּוּ בַּחוּט?

תִּלְמֹד לוֹמַר "וְזָרְקוּ".

הָא כֵיצַד?

הֶפְסֵק אַרְבַּע מַתָּנוֹת[[17]](#footnote-17).

[י]

"סָבִיב".

רַבִּי יִשְׁמָעֵאל אוֹמֵר:

נֶאֱמַר כָּן "סָבִיב" וְנֶאֱמַר לְהַלָּן "סָבִיב",

מַה "סָּבִיב" אָמוּר לְהַלָּן הֶפְסֵק אַרְבַּע מַתָּנוֹת,

אַף "סָבִיב" אָמוּר כָּן הֶפְסֵק אַרְבַּע מַתָּנוֹת.

[יא]

"וְהִקְרִיבוּ בְּנֵי אַהֲרֹן הַכֹּהֲנִים אֶת הַדָּם וְזָרְקוּ",

מַה תַּלְמוּד (לוֹמַר) שׁוּב "אֶת הַדָּם"?

מְנַיִן אַתָּה אוֹמֵר,

נִשְׁפַּךְ מִן הַכֶּלִי עַל הָרִצְפָּה וַאֲסָפוֹ, כָּשֵׁר?

תִּלְמֹד לוֹמַר שׁוּב "אֶת הַדָּם",

אוֹ יָכֹל אֲפִלּוּ נִשְׁפַּךְ מִצַּוַּאר בְּהֵמָה עַל גַּבֵּי הָרִצְפָּה,

יַחְזֹר וְיַאַסְפֶנּוּ וִיהֵא כָשֵׁר?

תִּלְמֹד לוֹמַר "הַדָּם", הַדָּם שֶׁנִּתְקַבַּל בְּכֶלִי.

[יב]

"הַדָּם עַל (גַּבֵּי) הַמִּזְבֵּחַ",

אֵין הַזּוֹרֵק עַל גַּבֵּי הַמִּזְבֵּחַ.

דָּבָר אַחֵר:

"הַדָּם עַל (גַּבֵּי) הַמִּזְבֵּחַ",

אַף עַל פִּי שֶׁאֵין בָּשָׂר;

מָה אֲנִי מְקַיֵּם (דברים יב,כז) "וְעָשִׂיתָ עֹלֹתֶיךָ הַבָּשָׂר וְהַדָּם",

הִקִּישׁ הַדָּם לַבָּשָׂר:

מַה הַדָּם בִּזְרִיקָה, אַף הַבָּשָׂר בִּזְרִיקָה.

יָכֹל יְהֵא זוֹרֵק וְרוֹבֵג[[18]](#footnote-18)?

תִּלְמֹד לוֹמַר (ויקרא א,יב) "וְעָרַךְ הַכֹּהֵן אֹתָם".

הָא כֵיצַד?

זוֹרֵק וְעוֹרֵךְ.

[יג]

"הַמִּזְבֵּחַ סָבִיב", בִּזְמַן שֶׁהוּא סָבִיב,

לֹא בִזְמַן שֶׁנִּטְּלָה קַרְנוֹ שֶׁלַּמִּזְבֵּחַ.

הָא אִם נִטְּלָה קַרְנוֹ שֶׁלַּמִּזְבֵּחַ וְעָבַד עָלָיו,

עֲבוֹדָתוֹ פְּסוּלָה.

[יד]

"אֲשֶׁר פֶּתַח אֹהֶל מוֹעֵד", לֹא בִּזְמַן פֵּרוּקוֹ,

וְלֹא בִּזְמַן שֶׁגָּלְלָה הָרוּחַ אֶת הַיְרִיעָה.

רַבִּי יוֹסֵה הַגָּלִילִי אוֹמֵר:

מַה תַּלְמוּד (לוֹמַר) "אֲשֶׁר פֶּתַח אֹהֶל מוֹעֵד"?

לְפִי שֶׁנֶּאֱמַר:

(שמות מ,ז) "וְנָתַתָּ אֶת הַכִּיּוֹר בֵּין אֹהֶל מוֹעֵד וּבֵין הַמִּזְבֵּחַ",

יָכֹל בֵּין אֹהֶל מוֹעֵד וּבֵין הַמִּזְבֵּחַ יְהֵא הַכִּיּוֹר נָתוּן?

תִּלְמֹד לוֹמַר "הַמִּזְבֵּחַ סָבִיב אֲשֶׁר פֶּתַח אֹהֶל מוֹעֵד",

הַמִּזְבֵּחַ פֶּתַח אֹהֶל מוֹעֵד, וְאֵין הַכִּיּוֹר פֶּתַח אֹהֶל מוֹעֵד.

אֵיכָן הָיָה כִיּוֹר נָתוּן?

בֵּין הָאוּלָם וְלַמִּזְבֵּחַ, מָשׁוּךְ כְּלַפֵּי דָּרוֹם.

סִפְרָא. דִּבּוּרָא דִנְדָבָה. פֶּרֶק ה

[א]

(ויקרא א,ו) ["וְהִפְשִׁיט אֶת הָעֹלָה, וְנִתַּח אֹתָהּ לִנְתָחֶיהָ."]

"וְהִפְשִׁיט... וְנִתַּח",

יָכֹל יְהֵא מַפְשִׁיט אֵבֶר אֵבֶר וּמְנַתֵּחַ?

תִּלְמֹד לוֹמַר "הָעֹלָה",

מַפְשִׁיטָהּ כֻּלָּהּ וְאַחַר כָּךְ מְנַתְּחָהּ.

[ב]

יָכֹל אֵין לִי טָעוּן הַפְשָׁטָה אֶלָּא עוֹלָה נְדָבָה?

עוֹלָה חוֹבָה מְנַיִן?

וְדִין הוּא:

נֶאֱמַר 'הָבֵא עוֹלָה נְדָבָה' וְ'הָבֵא עוֹלָה חוֹבָה',

מָה עוֹלָה נְדָבָה טְעוּנָה הַפְשָׁטָה

אַף עוֹלָה חוֹבָה תִּטָּעַן הַפְשָׁטָה.

[ג]

אֵין לִי אֶלָּא עוֹלַת בָּקָר, עוֹלַת הַצֹּאן מְנַיִן?

וְדִין הוּא:

נֶאֱמַר 'הָבֵא עוֹלָה מִן הַבָּקָר' וְ'הָבֵא עוֹלָה מִן הַצֹּאן';

מָה עוֹלַת הַבָּקָר טְעוּנָה הַפְשָׁטָה,

אַף עוֹלַת הַצֹּאן תִּטָּעַן הַפְשָׁטָה.

[ד]

אֵין לִי אֶלָּא שֶׁלַּאֲנָשִׁים, שֶׁלְּנָשִׁים מְנַיִן?

אֵין לִי אֶלָּא שֶׁלְּיִשְׂרָאֵל, שֶׁלְּגֵרִים וְשֶׁלַּעֲבָדִים מְנַיִן?

עַד שֶׁתְּהֵא מַרְבֶּה לְהָבִיא אֶת שֶׁלַּגּוֹיִם מְנַיִן,

תִּלְמֹד לוֹמַר "הָעֹלָה",

כָּל שֶׁהִיא עוֹלָה טְעוּנָה הַפְשָׁטָה.

מָה רָאִיתָ לַהֲבִיאָן לְהֶפְשֵׁט וּלְנִתּוּחַ וּלְהוֹצִיאָם מִן הַסְּמִיכָה?

אַחַר שֶׁרִבָּה הַכָּתוּב, מֵעֵט:

מִפְּנֵי מָה אֲנִי מְבִיאָן לְהֶפְשֵׁט וּלְנִתּוּחַ?

שֶׁהֶפְשֵׁט וְנִתּוּחַ כְּשֵׁרִין בְּכָל אָדָם.

וּמוֹצִיאֵם מִן הַסְּמִיכָה, שֶׁאֵין סְמִיכָה אֶלָּא בַּבְּעָלִים.

[ה]

רַבִּי חִיָּא אוֹמֵר:

צֵא וּרְאֵה אֶת מַה מֵּעֵט הַכָּתוּב לְמַעְלָן:

אֶת הַקְּרֵבִים אוֹ אֶת הַמַּקְרִיבִין?

הֱיֵי אוֹמֵר אֶת הַמַּקְרִיבִין;

אַף אֲנִי אֲמַעֲטֵם מִן הַסְּמִיכָה.

מִפְּנֵי שֶׁאֲנִי מְמַעֵט אֶת הַמַּקְרִיבִין,

וְלֹא אֲמַעֲטֵם מֵהֶפְשֵׁט וְנִתּוּחַ,

מִפְּנֵי שַׁנִי מְמַעֵט אֶת מַעֲשֵׂה עוֹלָה עַצְמָהּ.

[ו]

אֵין לִי אֶלָּא שֶׁנִּשְׁחֲטָה לִשְׁמָהּ;

נִשְׁחֲטָה שֶׁלֹּא לִשְׁמָהּ, מְנַיִן?

תִּלְמֹד לוֹמַר "הָעֹלָה",

כָּל שֶׁהִיא עוֹלָה טְעוּנָה הַפְשָׁטָה.

[ז]

"וְנִתַּח", יָכֹל יְנַתֵּחַ נְתָחֶיהָ לְנִתְחֵיהֶם?

תִּלְמֹד לוֹמַר "אֹתָהּ",

אוֹתָהּ לִנְתָחֶיהָ, אֵין נְתָחֶיהָ לְנִתְחֵיהֶן,

יָכֹל אַף הַפְּסוּלָה תְּהֵא טְעוּנָה הֶפְשֵׁט וְנִתּוּחַ?

תִּלְמֹד לוֹמַר "אֹתָהּ", כְּשֵׁרָה, לֹא פְסוּלָה.

פְּסוּלָה שֶׁעָלַת עַל גַּבֵּי הַמִּזְבֵּחַ קְרִיבָה כְּמוֹת שֶׁהִיא[[19]](#footnote-19).

[ח]

(ויקרא א,ז) "וְנָתְנוּ בְּנֵי אַהֲרֹן הַכֹּהֵן אֵשׁ עַל הַמִּזְבֵּחַ,

וְעָרְכוּ עֵצִים עַל הָאֵשׁ."

אָמַר רַבִּי יְהוּדָה:

מְנַיִן לְהַצָּתַת הָאַלֵּיתָה,[[20]](#footnote-20)

שֶׁלֹּא תְהֵא אֶלָּא בְּכֹהֵן כָּשֵׁר וּבִכְלִי שָׁרֵת?

תִּלְמֹד לוֹמַר "וְנָתְנוּ בְּנֵי אַהֲרֹן הַכֹּהֵן אֵשׁ עַל הַמִּזְבֵּחַ".

אָמַר רַבִּי שִׁמְעוֹן:

וְכִי עָלַת עַל לֵב שֶׁהַזָּר קָרֵב עַל גַּבֵּי הַמִּזְבֵּחַ?

אִם כֵּן, לָמָּה נֶאֱמַר "וְנָתְנוּ בְּנֵי אַהֲרֹן הַכֹּהֵן אֵשׁ עַל הַמִּזְבֵּחַ"?

לִמֵּד עַל הַצָּתַת הָאֵשׁ שֶׁלֹּא תְהֵא אֶלָּא בְּרֹאשׁוֹ שֶׁלַּמִּזְבֵּחַ.

[ט]

"וְנָתְנוּ בְּנֵי אַהֲרֹן", מַה תַּלְמוּד (לוֹמַר) "הַכֹּהֵן"?

מִמַּשְׁמָע שֶׁנֶּאֱמַר "אַהֲרֹן", אֵינִי יוֹדֵעַ שֶׁהוּא כֹּהֵן?

אִם כֵּן, לָמָּה נֶאֱמַר "הַכֹּהֵן"?

כְּכֵהוּנוֹ.

לִמֵּד עַל כֹּהֵן גָּדוֹל שֶׁעָבַד בְּבִגְדֵי כֹּהֵן הֶדְיוֹט,

עֲבוֹדָתוֹ פְסוּלָה.

וּמְנַיִן לְכֹהֵן הֶדְיוֹט שֶׁעָבַד בְּבִגְדֵי כֹּהֵן גָּדוֹל,

תְּהֵא עֲבוֹדָתוֹ פְסוּלָה?

תִּלְמֹד לוֹמַר (ויקרא א,ח) "הַכֹּהֲנִים", כְּכֵהוּנָן.

הָא כֹּהֵן גָּדוֹל שֶׁעָבַד בְּבִגְדֵי כֹּהֵן הֶדְיוֹט,

וְכֹהֵן הֶדְיוֹט שֶׁעָבַד בְּבִגְדֵי כֹּהֵן גָּדוֹל,

עֲבוֹדָתָן פְּסוּלָה.

[י]

"וְנָתְנוּ בְּנֵי אַהֲרֹן הַכֹּהֵן אֵשׁ עַל הַמִּזְבֵּחַ",

אַף עַל פִּי שֶׁהָאֵשׁ יוֹרֶדֶת מִן הַשָּׁמַיִם,

מִצְוָה לִתֵּן אֵשׁ מִן הַהֶדְיוֹט.

אֵשׁ שֶׁיָּרְדָה בִּימֵי מֹשֶׁה,

לֹא נִסְתַּלְּקָה מִמִּזְבַּח הַנְּחֹשֶׁת עַד שֶׁבָּאוּ לְבֵית הָעוֹלָמִים.

אֵשׁ שֶׁיָּרְדָה בִּימֵי שְׁלֹמֹה,

לֹא נִסְתַּלְּקָה מִמִּזְבַּח הָעוֹלָה עַד שֶׁנִּסְתַּלְּקָה בִּימֵי מְנַשֶּׁה.

[יא]

"וְעָרְכוּ עֵצִים עַל הָאֵשׁ",

עֵצִים עַל גַּבֵּי הָאֵשׁ, לֹא הָאֵשׁ עַל גַּבֵּי הָעֵצִים.

אָמַר רַבִּי שִׁמְעוֹן:

מְנַיִן לְרַבּוֹת שְׁנֵי גִּזְּרֵי עֵצִים לְמַעֲרָכָה,

עִם תָּמִיד שֶׁלְּבֵין הָעַרְבַּיִם?

תִּלְמֹד לוֹמַר "וְעָרְכוּ עֵצִים עַל הָאֵשׁ".

סִפְרָא. דִּבּוּרָא דִנְדָבָה. פֶּרֶק ו

[א]

(ויקרא א,ח) ["וְעָרְכוּ בְּנֵי אַהֲרֹן הַכֹּהֲנִים אֵת הַנְּתָחִים,

אֶת הָרֹאשׁ וְאֶת הַפָּדֶר,

עַל הָעֵצִים אֲשֶׁר עַל הָאֵשׁ אֲשֶׁר עַל הַמִּזְבֵּחַ."]

"וְעָרְכוּ בְּנֵי אַהֲרֹן", יָכֹל מֵאָה?

תִּלְמֹד לוֹמַר (ויקרא א,יב) "וְעָרַךְ הַכֹּהֵן אוֹתָם".

אוֹ "וְעָרַךְ הַכֹּהֵן אוֹתָם",

יָכֹל יְהֵא כֹהֵן אֶחָד עוֹרֵךְ אֶת כָּל הָאֵבָרִים?

תִּלְמֹד לוֹמַר "וְעָרְכוּ".

הָא כֵיצַד?

כֹּהֵן אֶחָד עוֹרֵךְ שְׁנֵי אֵבָרִים.

וְכַמָּה הֵן אֵבָרִים?

עֲשָׂרָה, וְאֶחָד בִּקְרָבַיִם.

נִמְצָא הַטָּלֶה עוֹלֶה בְּשִׁשָּׁה.

דִּבְרֵי רַבִּי יִשְׁמָעֵאל.

רַבִּי עֲקִיבָה אוֹמֵר:

"וְעָרְכוּ", שְׁנַיִם, "בְּנֵי אַהֲרֹן", שְׁנַיִם, "הַכֹּהֲנִים", שְׁנַיִם,

מְלַמֵּד שֶׁהַטָּלֶה עוֹלֶה בְּשִׁשָּׁה.

"הַכֹּהֲנִים", לְרַבּוֹת אֶת הַקְּרֵחִים.

דִּבְרֵי רַבִּי יְהוּדָה.

[ב]

"וְעָרְכוּ בְּנֵי אַהֲרֹן הַכֹּהֲנִים אֵת הַנְּתָחִים",

מַה תַּלְמוּד (לוֹמַר) "אֶת הָרֹאשׁ וְאֶת הַפָּדֶר"?

מְלַמֵּד שֶׁאֵין הָרֹאשׁ וְהַפֶּדֶר מֵהַנְּתָחִים.

דָּבָר אַחֵר:

שֶׁיְּהֵא פּוֹרֵס אֶת הַפֶּדֶר עַל בֵּית הַשְּׁחִיטָה,

שֶׁהוּא דֶּרֶךְ כָּבוֹד מִלְּמַעְלָן,

וּמְנַיִן שֶׁהָרֹאשׁ וְהַפֶּדֶר קוֹדְמִין לְכָל הָאֵבָרִין?

תִּלְמֹד לוֹמַר (ויקרא א,יב) "אֶת רֹאשׁוֹ וְאֶת פִּדְרוֹ, וְעָרַךְ הַכֹּהֵן אוֹתָם",

מְלַמֵּד שֶׁהָרֹאשׁ וְהַפֶּדֶר קוֹדְמִין לְכָל הָאֵבָרִין.

[ג]

רַבִּי חִיָּה אוֹמֵר:

מְנַיִן לִשְׁחִיטָה שֶׁהִיא מִן הַצַּוָּאר?

תִּלְמֹד לוֹמַר "וְעָרְכוּ בְּנֵי אַהֲרֹן הַכֹּהֲנִים אֶת הַנְּתָחִים",

שֶׁאֵין תַּלְמוּד (לוֹמַר) "אֶת הָרֹאשׁ וְאֶת הַפָּדֶר",

וַהֲלֹא הָרֹאשׁ וְהַפֶּדֶר בִּכְלַל כָּל הַנְּתָחִין הָיוּ,

אִם כֵּן לָמָּה נֶאֱמַר "אֶת הָרֹאשׁ וְאֶת הַפָּדֶר"?

אֶלָּא לְפִי שֶׁנֶּאֱמַר:

(ויקרא א,ו) "וְהִפְשִׁיט אֶת הָעֹלָה וְנִתַּח אֹתָהּ לִנְתָחֶיהָ",

"וְעָרְכוּ בְּנֵי אַהֲרֹן הַכֹּהֲנִים אֶת הַנְּתָחִים",

נְתָחִים שֶׁהָיוּ בִּכְלַל הַפְשָׁטָה.

וּמְנַיִן לָרֹאשׁ שֶׁכְּבָר הֻתַּז?

תִּלְמֹד לוֹמַר (ויקרא ט,יג) "וְאֶת הָרֹאשׁ"[[21]](#footnote-21).

[ד]

"עַל הָעֵצִים אֲשֶׁר עַל הָאֵשׁ", עֵצִים נִתּוֹכִין[[22]](#footnote-22) לִהְיוֹת אֵשׁ.

וְכִי כָּל הָעֵצִים כְּשֵׁרִין לַמַּעֲרָכָה?

הֵן, כָּל הָעֵצִים כְּשֵׁרִין, חוּץ מִשֶּׁלַּזַּיִת וּמִשֶּׁלַּגֶּפֶן.

רַבִּי לְעָזָר מוֹסִיף:

אַף שֶׁלְּחָרוּב וְשֶׁלְּדֶקֶל וְשֶׁלְּשִׁקְמָה וְשֶׁלְּמַיִשׁ וְשֶׁלְּאַלּוֹן.

וְשֶׁלִּסְתִירָה[[23]](#footnote-23) בְּכָל מָקוֹם פְּסוּלִין.

אֲבָל בְּאֵלּוּ רְגִילִין:

בְּמָרְבְּיוֹת[[24]](#footnote-24) שֶׁלִּתְאֵנָה וְשֶׁלָּאֵגוֹז וְשֶׁלְּעֵץ שָׁמֶן[[25]](#footnote-25).

[ה]

יָכֹל הַמִּתְנַדֵּב עוֹלָה יְהֵא מֵבִיא עֵצֶיהָ וְאִשֶּׁיהָ עִמָּהּ?

תִּלְמֹד לוֹמַר "עַל הָעֵצִים אֲשֶׁר עַל הָאֵשׁ אֲשֶׁר עַל הַמִּזְבֵּחַ",

מַה מִּזְבֵּחַ מִשֶּׁלַּצִּבּוּר, אַף עֵצִים וָאֵשׁ מִשֶּׁלַּצִּבּוּר.

דִּבְרֵי רַבִּי לְעָזָר בֵּרַבִּי שִׁמְעוֹן.

רַבִּי לְעָזָר אוֹמֵר:

מַה מִּזְבֵּחַ, שֶׁלֹּא נִשְׁתַּמַּשׁ בּוֹ הֶדְיוֹט,

אַף עֵצִים וָאֵשׁ, שֶׁלֹּא נִשְׁתַּמַּשׁ בָּהֶן הֶדְיוֹט.

דָּבָר אַחֵר:

"עַל הָעֵצִים אֲשֶׁר עַל הָאֵשׁ אֲשֶׁר עַל הַמִּזְבֵּחַ",

שֶׁלֹּא יְהוּ הַגִּזֵּרִין יוֹצְאִין חוּץ לַמַּעֲרָכָה.

[ו]

(ויקרא א,ט) ["וְקִרְבּוֹ וּכְרָעָיו יִרְחַץ בַּמָּיִם,

וְהִקְטִיר הַכֹּהֵן אֶת הַכֹּל הַמִּזְבֵּחָה,

עֹלָהאִשֵּׁה רֵיחַ נִיחוֹחַ לַיי."]

(ויקרא א,יג) "וְהַקֶּרֶב (יִרְחַץ) וְהַכְּרָעַיִם יִרְחַץ",

אֲפִלּוּ נִתְעָרְבוּ קִרְבֵי עוֹלָה בְקִרְבֵי עוֹלָה,

קִרְבֵי עוֹלָה בְקִרְבֵי תְמוּרָה.

יָכֹל אֲפִלּוּ נִתְעָרְבוּ בִּפְסוּלִין?

תִּלְמֹד לוֹמַר (ויקרא א,יג) "וְהַקֶּרֶב",

אוֹצִיא שֶׁנִּתְעָרַב בִּפְסוּלִין,

וְלֹא אוֹצִיא שֶׁנִּתְעָרַב בְּקָדְשֵׁי קֳדָשִׁים וּבָקֳדָשִׁים קַלִּים,

תִּלְמֹד לוֹמַר "וְקִרְבּוֹ".

[ז]

"יִרְחַץ",

יָכֹל מָה רְחִיצָה הָאֲמוּרָה לְהַלָּן, בְּאַרְבָּעִים סְאָה,

אַף כָּן בְּאַרְבָּעִים סְאָה?

תִּלְמֹד לוֹמַר "בַּמָּיִם", מַיִם כָּל שֶׁהֵן.

"בַּמָּיִם", לֹא בַיַּיִן,

"בַּמָּיִם", לֹא בַמָּזוּג,

"בַּמָּיִם", לְהַכְשִׁיר אֶת כָּל הַמַּיִם, קוֹל וָחֹמֶר לְמֵי הַכִּיּוֹר.

[ח]

"וְהִקְטִיר",

אַף עַל פִּי פָסוּל,

אַף עַל פִּי יוֹצֵא,

אַף עַל פִּי פִגּוּל,

אַף עַל פִּי נוֹתָר,

אַף עַל פִּי טָמֵא.

יָכֹל כְּשֶׁהֵן לְמַטָּן?

תִּלְמֹד לוֹמַר "הַמִּזְבֵּחָה",

כְּשֶׁהֵן בְּרֹאשׁ הַמִּזְבֵּחַ אָמַרְתִּי, לֹא כְשֶׁהֵן לְמַטָּה.

[ט]

"אֶת הַכֹּל", לְרַבּוֹת אֶת הָעֲצָמוֹת וְאֶת הַגִּידִים,

אֶת הַקַּרְנַיִם וְאֶת הַטְּלָפַיִם,

וְאֶת הַצֶּמֶר שֶׁבְּרָאשֵׁי כְבָשִׂים וְאֶת הַשֵּׂעָר שֶׁבִּזְקַן תְּיָשִׁים.

יָכֹל אַף עַל פִּי פָרָשׁוּ?

תִּלְמֹד לוֹמַר (דברים יב,כז) "וְעָשִׂיתָ עֹלֹתֶיךָ הַבָּשָׂר וְהַדָּם",

אוֹ "וְעָשִׂיתָ עֹלֹתֶיךָ הַבָּשָׂר וְהַדָּם",

יָכֹל יַחֲלֹץ גִּידִין וַעֲצָמוֹת וְיַעֲלֶה הַבָּשָׂר עַל גַּבֵּי הַמִּזְבֵּחַ?

תִּלְמֹד לוֹמַר "אֶת הַכֹּל", רִבָּה.

הָא כֵיצַד?

בִּזְמַן שֶׁהֵן מְחֻבָּרִין, יַעֲלוּ;

פָּרְשׁוּ, אַף עַל פִּי שֶׁהֵן בְּרֹאשׁ הַמִּזְבֵּחַ, יֵרֵדוּ.

"עוֹלָה", לְשֵׁם עוֹלָה,

"אִשֵּׁה", לְשֵׁם אִשִּׁים,

"רֵיחַ", לְשֵׁם רֵיחַ,

"נִיחֹחַ", לְשֵׁם נַחַת רוּחַ,

"לַיי", לְשֵׁם מִי שֶׁעָשָׂה אֶת הָעוֹלָם.

סִפְרָא. דִּבּוּרָא דִנְדָבָה. פָּרָשָׁה ה

[א]

(ויקרא א,י) ["וְאִם מִן הַצֹּאן קָרְבָּנוֹ,

מִן הַכְּשָׂבִים אוֹ מִן הָעִזִּים לְעֹלָה,

זָכָר תָּמִים יַקְרִיבֶנּוּ."]

"וְאִם", הֲרֵי זֶה מוּסָף עַל הָעִנְיָן הָרִאשׁוֹן.

וְלָמָּה הֻפְסַק?

לִתֵּן רֶוַח לְמֹשֶׁה לְהִתְבּוֹנֵן בֵּין פָּרָשָׁה לְפָרָשָׁה,

וּבֵין עִנְיָן לְעִנְיָן.

וַהֲרֵי דְבָרִים קוֹל וָחֹמֶר:

מָה, אִם מִי שֶׁהוּא שׁוֹמֵעַ מִפִּי הַקֹּדֶשׁ,

וּמְדַבֵּר בְּרוּחַ הַקֹּדֶשׁ,

צָרִיךְ לְהִתְבּוֹנֵן בֵּין פָּרָשָׁה לְפָרָשָׁה וּבֵין עִנְיָן לְעִנְיָן,

עַל אַחַת כַּמָּה הֶדְיוֹט מֵהֶדְיוֹט.

[ב]

"מִן הַצֹּאן", וּ"מִן הַכְּבָשִׂים" וּ"מִן הָעִזִּים",

הֲרֵי אֵלּוּ מֵעוּטִים, פְּרָט לְזָקֵן וּלְחוֹלֶה וְלִמְזֻהָם.

"קָרְבָּנוֹ", לְהוֹצִיא אֶת הַגָּזוּל,

"כְּבָשִׂים" וְ"עִזִּים", לְהוֹצִיא אֶת הַכִּלְאַיִם.

אַתָּה אוֹמֵר, לְכָךְ נֶאֶמְרוּ הַמֵּעוּטִים הָאֵלּוּ,

אוֹ לֹא נֶאֶמְרוּ אֶלָּא לְהוֹצִיא אֶת שֶׁנֶּעְבְּרָה בוֹ עֲבֵרָה,

וְשֶׁחָרַשׁ בְּשׁוֹר וּבַחֲמוֹר וְהֵן מֻקְדָּשִׁין,

כִּלְאַיִם בַּכֶּרֶם, שְׁבִיעִית, וְיוֹם טוֹב, וְיוֹם הַכִּפּוּרִים, וְשַׁבָּת?

תִּלְמֹד לוֹמַר "כְּבָשִׂים", "לְעֹלָה", וְ"עִזִּים לְעֹלָה",

לְרַבּוֹת אֶת כֻּלָּם.

דִּבְרֵי רַבִּי יוּדָה.

[ג]

רַבִּי שִׁמְעוֹן אוֹמֵר:

מַה תַּלְמוּד (לוֹמַר) "כְּבָשִׂים", "לְעוֹלָה", וְ"עִזִּים לְעוֹלָה"?

לְרַבּוֹת אֶת הַתְּמוּרָה.

הֲלֹא דִין הוּא:

מָה, אִם שְׁלָמִים, שֶׁלֹּא כָשְׁרוּ לָבֹא מִן הָעוֹף, כְָּשְׁרָה תְמוּרָתָן,

עוֹלָה, שֶׁכָּשְׁרָה לָבֹא מִן הָעוֹף,

אֵינוּ דִין שֶׁתִּכְשַׁר לָבֹא תְּמוּרָתָהּ?

לֹא! אִם אָמַרְתָּ בִּשְׁלָמִין, שֶׁכָּשְׁרוּ לָבֹא נְקֵבוֹת כִּזְכָרִין,

תֹּאמַר בָּעוֹלָה, שֶׁלֹּא כָשְׁרָה לָבֹא נְקֵבוֹת כִּזְכָרִין!

הוֹאִיל וְלֹא כָשְׁרָה לָבֹא נְקֵבוֹת כִּזְכָרִין,

לֹא תִכְשַׁר תְּמוּרָתָהּ!

תִּלְמֹד לוֹמַר "כְּבָשִׂים", וְ"עִזִּים לְעוֹלָה", לְרַבּוֹת תְּמוּרָתָהּ.

[ד]

רַבִּי לְעָזָר אוֹמֵר:

מַה תַּלְמוּד (לוֹמַר) "כְּבָשִׂים", "לְעוֹלָה", וְ"עִזִּים לְעוֹלָה"?

שֶׁיָּכֹל אֵין לִי שֶׁיִּקָּרֵב עוֹלָה אֶלָּא מֻתָּר עוֹלָה בִּלְבַד;

מְנַיִן מֻתָּר חַטָּאוֹת, מֻתָּר אֲשָׁמוֹת, מֻתָּר עֲשִׂירִית הָאֵיפָה,

מֻתָּר קִנֵּי זָבִין, קִנֵּי זָבוֹת וְקִנֵּי יוֹלְדוֹת,

מֻתָּר קָרְבְּנוֹת נָזִיר וּמְצֹרָע,

וְהַמַּקְדִּישׁ נְכָסָיו וְהָיוּ בָהֶן דְּבָרִין רְאוּיִין עַל גַּבֵּי הַמִּזְבֵּחַ,

יֵינוֹת וּשְׁמָנִים וְעוֹפוֹת,

מְנַיִן שֶׁיִּמָּכְרוּ לִצְרִיכֵי אוֹתוֹ הַמִּין, וְיָבִיא בִּדְמֵיהֶן עוֹלוֹת?

תִּלְמֹד לוֹמַר "כְּבָשִׂים", "לְעוֹלָה", וְ"עִזִּים לְעוֹלָה",

לְרַבּוֹת אֶת כֻּלָּן.

וַחֲכָמִין אוֹמְרִין:

יִפְּלוּ לִנְדָבָה.

וַהֲלֹא אַף הַנְּדָבָה עוֹלוֹת הִיא!

מַה בֵּין דִּבְרֵי רַבִּי לְעָזָר לְדִבְרֵי חֲכָמִין?

אֶלָּא בִּזְמַן שֶׁהִיא בָּאָה חוֹבָה,

הוּא סוֹמֵךְ עָלֶיהָ, וּמֵבִיא עָלֶיהָ נְסָכִים,

וּנְסָכֶיהָ מִשֶּׁלּוֹ,

וְאִם הָיָה כֹּהֵן, עֲבוֹדָתָהּ וְעוֹרָהּ שֶׁלּוֹ.

וּבִזְמַן שֶׁהִיא בָּאָה נְדָבָה,

אֵינוּ סוֹמֵךְ עָלֶיהָ, וְאֵינוּ מֵבִיא עָלֶיהָ נְסָכִים,

וּנְסָכֶיהָ מִשֶּׁלַּצִּבּוּר,

אַף עַל פִּי כֹהֵן, עֲבוֹדָתָהּ וְעוֹרָהּ שֶׁלְּאַנְשֵׁי מִשְׁמָר.

[ה]

(ויקרא א,יא) ["וְשָׁחַט אֹתוֹ עַל יֶרֶךְ הַמִּזְבֵּחַ צָפֹנָה לִפְנֵי יי,

וְזָרְקוּ בְּנֵי אַהֲרֹן הַכֹּהֲנִים אֶת דָּמוֹ עַל הַמִּזְבֵּחַ סָבִיב."]

"וְשָׁחַט אֹתוֹ", אוֹתוֹ בַצָּפוֹן, אֵין הָעוֹף בַּצָּפוֹן.

הֲלֹא דִין הוּא:

וּמָה, אִם בֶּן הַצֹּאן, שֶׁלֹּא קָבַע לוֹ כֹהֵן, קָבַע לוֹ צָפוֹן,

עוֹף, שֶׁקָּבַע לוֹ כֹהֵן, אֵינוּ דִין שֶׁיִּקְבַּע לוֹ צָפוֹן?

תִּלְמֹד לוֹמַר "וְשָׁחַט אֹתוֹ",

אוֹתוֹ בַצָּפוֹן, אֵין הָעוֹף בַּצָּפוֹן.

[ו]

רַבִּי אֱלִיעֶזֶר בֶּן יַעֲקֹב אוֹמֵר:

"אֹתוֹ", אוֹתוֹ בַצָּפוֹן, אֵין הַפֶּסַח בַּצָּפוֹן.

וַהֲלֹא דִין הוּא:

מָה, אִם עוֹלָה, שֶׁלֹּא קָבַע לָהּ זְמַן שְׁחִיטָה,

קָבַע לָהּ מְקוֹם שְׁחִיטָה,

הַפֶּסַח, שֶׁקָּבַע לוֹ זְמַן שְׁחִיטָה,

אֵינוּ דִין שֶׁיִּקְבַּע לוֹ מְקוֹם שְׁחִיטָה?

תִּלְמֹד לוֹמַר "אֹתוֹ", אוֹתוֹ בַצָּפוֹן, אֵין הַפֶּסַח בַּצָּפוֹן.

[ז]

רַבִּי חִיָּה אוֹמֵר:

"אֹתוֹ", אוֹתוֹ בַצָּפוֹן,

אֵין הַשּׁוֹחֵט צָרִיךְ לִהְיוֹת עוֹמֵד בַּצָּפוֹן,

לְפִי שֶׁמָּצִינוּ שֶׁהַמְקַבֵּל צָרִיךְ לִהְיוֹת עוֹמֵד בַּצָּפוֹן וּמְקַבֵּל בַּצָּפוֹן,

אִם עָמַד בַּדָּרוֹם וְקִבֵּל בַּצָּפוֹן, פָּסַל.

יָכֹל אַף הַשּׁוֹחֵט כֵּן?

תִּלְמֹד לוֹמַר "אֹתוֹ", אוֹתוֹ בַצָּפוֹן,

אֵין הַשּׁוֹחֵט צָרִיךְ לִהְיוֹת עוֹמֵד בַּצָּפוֹן.

[ח]

"עַל יֶרֶךְ הַמִּזְבֵּחַ צָפֹנָה", שֶׁהַיָּרֵךְ בַּצָּפוֹן.

אֵיכָן הֵן פּוֹנִים? לַדָּרוֹם.

הָא לָמַדְנוּ שֶׁהַכֶּבֶשׁ בַּדָּרוֹם,

רַבִּי יְהוּדָה אוֹמֵר:

(יחזקאל מג,יז) "וּמַעֲלֹתֵהוּ פְּנוֹת קָדִים",

שֶׁיְּהֵא הָעוֹלֶה לוֹ פּוֹנֶה לִימִינוֹ לַמִּזְבֵּחַ.

הָא לָמַדְנוּ שֶׁהַכֶּבֶשׁ בַּדָּרוֹם.

[ט]

"הַמִּזְבֵּחַ צָפֹנָה", שֶׁהַמִּזְבֵּחַ כֻּלּוֹ רָאוּי לִהְיוֹת צָפוֹן,

שֶׁאִם שָׁחַט בְּרֹאשׁוֹ קָדְשֵׁי קֳדָשִׁים, כְּשֵׁרִים.

דִּבְרֵי רַבִּי יוֹסֵה.

רַבִּי יוֹסֵה בֵּרַבִּי יְהוּדָה אוֹמֵר:

מֵחֲצִי הַמִּזְבֵּחַ וְלַצָּפוֹן, כַּצָּפוֹן,

מֵחֲצִי הַמִּזְבֵּחַ וְלַדָּרוֹם, כַּדָּרוֹם.

סִפְרָא. דִּבּוּרָא דִנְדָבָה. פֶּרֶק ז

[א]

"צָפֹנָה לִפְנֵי יי", שֶׁהַצָּפוֹן כֻּלּוֹ פָּנוּי.

דִּבְרֵי רַבִּי אֱלִיעֶזֶר בֶּן יַעֲקֹב.

הַמִּזְבֵּחַ מְכֻוָּן כְּנֶגֶד חֲצִי פִתְחוֹ שֶׁלַּהֵיכָל,

וּכְנֶגֶד אַחַת מִן הַדְּלָתוֹת, מָשׁוּךְ כְּלַפֵּי הַדָּרוֹם.

רַבִּי יְהוּדָה אוֹמֵר:

הַמִּזְבֵּחַ מְמֻצָּע בְּאֶמְצַע הָעֲזָרָה,

שְׁלֹשִׁים וּשְׁתַּיִם אַמָּה,

עֶשֶׂר אַמּוֹת כְּנֶגֶד פִּתְחוֹ שֶׁלַּהֵיכָל,

וְאַחַת עֶשְׂרֵה אַמָּה מִן הַצָּפוֹן,

וְאַחַת עֶשְׂרֵה אַמָּה מִן הַדָּרוֹם.

נִמְצָא הַמִּזְבֵּחַ מְכֻוָּן כְּנֶגֶד הַהֵיכָל וּכְתָלָיו.

[ב]

אֵי זֶהוּ צָפוֹן?

מִקִּירוֹ שֶׁלַּמִּזְבֵּחַ צְפוֹנִי וְעַד כֹּתֶל הָעֲזָרָה צְפוֹנִי,

וְאַף כְּנֶגֶד הַמִּזְבֵּחַ.

דִּבְרֵי רַבִּי יוֹסֵה בֵּרַבִּי יְהוּדָה.

רַבִּי לְעָזָר בֵּרַבִּי שִׁמְעוֹן

מוֹסִיף אַף מִכְּנֶגֶד בֵּין הָאוּלָם וְלַמִּזְבֵּחַ עַד כֹּתֶל הָעֲזָרָה צְפוֹנִי.

רַבִּי מוֹסִיף אַף מִכְּנֶגְדָּן מְקוֹם דְּרִיסַת רַגְלֵי יִשְׂרָאֵל,

אַף מִכְּנֶגֶד מְקוֹם דְּרִיסַת רַגְלֵי הַכֹּהֲנִים,

עַד כֹּתֶל הָעֲזָרָה צְפוֹנִי.

אֲבָל מִכְּנֶגֶד בֵּית הַחֲלִיפוֹת וְלִפְנִים,

הַכֹּל מוֹדִין שֶׁהוּא פָּסוּל.

[ג]

(ויקרא א,יב) ["וְנִתַּח אֹתוֹ לִנְתָחָיו, וְאֶת רֹאשׁוֹ וְאֶת פִּדְרוֹ,

וְעָרַךְ הַכֹּהֵן אֹתָם עַל הָעֵצִים אֲשֶׁר עַל הָאֵשׁ,

אֲשֶׁר עַל הַמִּזְבֵּחַ."]

"וְנִתַּח אֹתוֹ", כָּשֵׁר לֹא הַפָּסוּל.

"אֹתוֹ", אוֹתוֹ לִנְתָחָיו, אֵין נְתָחָיו לְנִתְחֵיהֶן.

"וְאֶת רֹאשׁוֹ וְאֶת פִּדְרוֹ",

מְלַמֵּד שֶׁהָרֹאשׁ וְהַפֶּדֶר קוֹדְמִין לְכָל הָאֵבָרִין.

"וְעָרַךְ הַכֹּהֵן אֹתָם", כְּסִדְרָן.

"עַל הָעֵצִים אֲשֶׁר עַל הָאֵשׁ אֲשֶׁר עַל הַמִּזְבֵּחַ",

שֶׁלֹּא יְשַׁנֶּה בָהֶם מְקוֹם הַמַּעֲרָכָה.

[ד]

(ויקרא א,יג) ["וְהַקֶּרֶב וְהַכְּרָעַיִם יִרְחַץ בַּמָּיִם,

וְהִקְרִיב הַכֹּהֵן אֶת הַכֹּל, וְהִקְטִיר הַמִּזְבֵּחָה,

עֹלָה הוּא, אִשֵּׁה רֵיחַ נִיחֹחַ לַיי."]

"וְהַקֶּרֶב... יִרְחַץ", "וְהַכְּרָעַיִם יִרְחַץ",

אֲפִלּוּ נִתְעָרְבוּ קִרְבֵי עוֹלָה בְקִרְבֵי עוֹלָה,

קִרְבֵי עוֹלָה בְקִרְבֵי תְמוּרָה.

יָכֹל אֲפִלּוּ נִתְעָרַב בִּפְסוּלִים?

תִּלְמֹד לוֹמַר "וְהַקֶּרֶב".

אוֹצִיא שֶׁנִּתְעָרַב בִּפְסוּלִים,

וְלֹא אוֹצִיא שֶׁנִּתְעָרַב בְּקָדְשֵׁי קֳדָשִׁים וּבָקֳדָשִׁים קַלִּין?

תִּלְמֹד לוֹמַר (ויקרא א,ט) "וְקִרְבּוֹ... יִרְחַץ".

יָכֹל מָה רְחִיצָה אֲמוּרָה לְהַלָּן, בְּאַרְבָּעִים סְאָה,

אַף כָּן בְּאַרְבָּעִים סְאָה?

תִּלְמֹד לוֹמַר "בַּמָּיִם", בַּמַּיִם כָּל שֶׁהֵן,

"בַּמָּיִם", לֹא בַיַּיִן,

"בַּמָּיִם", לֹא בַמֶּזֶג,

"בַּמָּיִם", לְהַכְשִׁיר אֶת כָּל הַמַּיִם,

קוֹל וָחֹמֶר לְמֵי הַכִּיּוֹר.

[ה]

"וְהִקְרִיב הַכֹּהֵן אֶת הַכֹּל", לַכֶּבֶשׁ.

"וְהִקְטִיר", אַף עַל פִּי פָסוּל,

אַף עַל פִּי יוֹצֵא, אַף עַל פִּי פִגּוּל,

אַף עַל פִּי נוֹתָר, אַף עַל פִּי טָמֵא.

יָכֹל כְּשֶׁהֵן לְמַטָּן?

תִּלְמֹד לוֹמַר "הַמִּזְבֵּחָה",

כְּשֶׁהֵן בְּרֹאשׁ הַמִּזְבֵּחַ אָמַרְתִּי, לֹא כְּשֶׁהֵן לְמַטָּן.

[ו]

"עֹלָה", אַף עַל פִּי שֶׁלֹּא הִפְשִׁיט,

אַף עַל פִּי שֶׁלֹּא נִתַּח.

אוֹ יָכֹל אַף עַל פִּי שֶׁלֹּא שָׁחַט בַּצָּפוֹן?

תִּלְמֹד לוֹמַר "הוּא".

מָה רָאִיתָ לְהַכְשִׁיר בְּהֶפְשֵׁט וּבְנִתּוּחַ וְלִפְסֹל בַּצָּפוֹן?

אַחַר שֶׁרִבָּה הַכָּתוּב מֵעֵט.

מִפְּנֵי מָה אֲנִי מַכְשִׁיר בְּהֶפְשֵׁט וּבְנִתּוּחַ?

שֶׁהֵן לְאַחַר הַרְצָיָה,

וּפוֹסֵל בַּצָּפוֹן?

שֶׁהוּא לִפְנֵי הַרְצָיָה.

[ז]

"עֹלָה", אַף עַל פִּי שֶׁלֹּא סָמַךְ.

וַהֲלֹא סְמִיכָה קוֹדֶמֶת לְהַרְצָיָה?

אַף עַל פִּי שֶׁלֹּא סָמַךְ, כָּשֵׁר.

מָה רָאִיתָ לְהַכְשִׁיר בִּסְמִיכָה וְלִפְסֹל בַּצָּפוֹן?

אַחַר שֶׁרִבָּה הַכָּתוּב מֵעֵט.

מִפְּנֵי מָה אֲנִי מַכְשִׁיר בִּסְמִיכָה?

שֶׁאֵין סְמִיכָה נוֹהֶגֶת בְּכָל הָעוֹלוֹת.

וּפוֹסֵל בַּצָּפוֹן?

שֶׁהַצָּפוֹן נוֹהֵג בְּכָל הָעוֹלוֹת.

[ט]

"עֹלָה", לְשֵׁם עוֹלָה,

"אִשֵּׁה", לְשֵׁם אִשִּׁים,

"רֵיחַ", לְשֵׁם רֵיחַ,

"נִיחֹחַ", לְשֵׁם נַחַת רוּחַ,

"לַיי", לְשֵׁם מִי שֶׁעָשָׂה אֶת הָעוֹלָם.

סִפְרָא. דִּבּוּרָא דִנְדָבָה. פָּרָשָׁה ו

[א]

(ויקרא א,יד) ["וְאִם מִן הָעוֹף עֹלָה קָרְבָּנוֹ לַיי,

וְהִקְרִיב מִן הַתֹּרִים אוֹ מִן בְּנֵי הַיּוֹנָה אֶת קָרְבָּנוֹ."]

"עוֹף עֹלָה", אֵין הָעוֹף זִבְחֵי שְׁלָמִים.

הֲלֹא דִין הוּא:

מָה אִם הָעוֹלָה, שֶׁלֹּא כָשְׁרָה לָבֹא נְקֵבוֹת כִּזְכָרִים,

כָּשְׁרָה לָבֹא מִן הָעוֹף,

שְׁלָמִים, שֶׁכָּשְׁרוּ לָבֹא נְקֵבוֹת כִּזְכָרִים,

אֵינוּ דִין שֶׁיִּכְשְׁרוּ לָבֹא מִן הָעוֹף?

תִּלְמֹד לוֹמַר "עוֹף עֹלָה", אֵין הָעוֹף זִבְחֵי שְׁלָמִים.

דִּבְרֵי רַבִּי שִׁמְעוֹן.

[ב]

אָמַר רַבִּי יְהוּדָה:

מָה, אִם נְקֵבוֹת שֶׁבַּבְּהֵמָה, שֶׁלֹּא כָּשְׁרוּ לָבֹא עוֹלָה,

כָּשְׁרוּ לָבֹא שְׁלָמִים,

נְקֵבוֹת שֶׁבָּעוֹף, שֶׁכָּשְׁרוּ לָבֹא עוֹלוֹת,

אֵינוּ דִין שֶׁיִּכְשְׁרוּ לָבֹא שְׁלָמִים?

תִּלְמֹד לוֹמַר "עוֹף עֹלָה", אֵין הָעוֹף זִבְחֵי שְׁלָמִים.

[ג]

"מִן הָעוֹף", לֹא כָּל הָעוֹף.

לְפִי שֶׁנֶּאֱמַר:

(ויקרא כב,יט) "תָּמִים זָכָר בַּבָּקָר בַּכְּשָׂבִים וּבָעִזִּים",

תַּמּוּת זִכְרוּת בַּבְּהֵמָה, אֵין תַּמּוּת זִכְרוּת בָּעוֹף.

יָכֹל שֶׁיָּבַשׁ גַּפָּהּ, וְשֶׁנִּסְמַת עֵינָהּ, וְשֶׁנִּקְטְעָה רַגְלָהּ?

תִּלְמֹד לוֹמַר "מִן הָעוֹף", לֹא כָּל הָעוֹף.

[ד]

אָמַר רַבִּי שִׁמְעוֹן:

מָה, אִם הַמְקֻדָּשִׁים, שֶׁהַמּוּם פּוֹסֵל בָּהֶם,

אֵין אֶתְנָן וּמְחִיר חָל עֲלֵיהֶם,

הָעוֹף, שֶׁאֵין הַמּוּם פּוֹסֵל בּוֹ,

אֵינוּ דִין שֶׁלֹּא יְהֵא אֶתְנָן וּמְחִיר חָל עָלָיו?

תִּלְמֹד לוֹמַר (דברים כג,יט) "לְכָל נֶדֶר", לְהָבִיא אֶת הָעוֹף.

[ה]

רַבִּי אֱלִיעֶזֶר אוֹמֵר:

כָּל מָקוֹם שֶׁנֶּאֱמַר זָכָר וּנְקֵבָה,

טוֹמְטוֹם וְאַנְדְּרוֹגִינוֹס פּוֹסְלִין בּוֹ,

הָעוֹף, שֶׁלֹּא נֶאֱמַר בּוֹ זָכָר וּנְקֵבָה,

אֵין טוֹמְטוֹם וְאַנְדְּרוֹגִינוֹס פּוֹסְלִין בּוֹ.

[ו]

"קָרְבָּנוֹ", הַיָּחִיד מֵבִיא עוֹף, אֵין הַצִּבּוּר מֵבִיא עוֹף.

הֲלֹא דִין הוּא:

עוֹלַת בְּהֵמָה בָּאָה בְּנֵדֶר וּבִנְדָבָה,

וְעוֹלַת הָעוֹף בָּאָה בְּנֵדֶר וּבִנְדָבָה

מָה עוֹלַת בְּהֵמָה, שֶׁהִיא בָּאָה בְּנֵדֶר וּבִנְדָבָה,

הֲרֵי הִיא בָאָה נִדְבַת צִבּוּר,

אַף עוֹלַת הָעוֹף, שֶׁהִיא בָאָה בְּנֵדֶר וּבִנְדָבָה,

תָּבֹא נִדְבַת צִבּוּר.

[ז]

מִנְחָה תּוֹכִיחַ, שֶׁהִיא בָּאָה בְּנֵדֶר וּבִנְדָבָה,

וְאֵינָהּ בָּאָה מִנְחַת צִבּוּר.

לֹא! אִם אָמַרְתָּ בְּמִנְחָה, שֶׁאֵינָהּ בָּאָה נִדְבַת שְׁנַיִם,

תֹּאמַר בְּעוֹלַת הָעוֹף שֶׁהִיא בָּאָה נִדְבַת שְׁנַיִם!

שְׁלָמִים יוֹכִיחוּ, שֶׁהֵן בָּאִין נִדְבַת שְׁנַיִם,

וְאֵינָן בָּאִין נִדְבַת צִבּוּר.

[ח]

מָה לַשְּׁלָמִים, שֶׁאֵינָן בָּאִין נִדְבַת צִבּוּר,

שֶׁהֲרֵי נִתְמַעֲטוּ בְתַמּוּת וּבְזִכְרוּת,

תֹּאמַר שֶׁלֹּא יָבֹא עוֹף נִדְבַת צִבּוּר,

שֶׁהֲרֵי נִתְרַבָּה בְתַמּוּת וּבְזִכְרוּת?

הוֹאִיל וְנִתְרַבָּה בְתַמּוּת וּבְזִכְרוּת, יָבֹא נִדְבַת צִבּוּר!

תִּלְמֹד לוֹמַר "קָרְבָּנוֹ",

הַיָּחִיד מֵבִיא עוֹף, אֵין הַצִּבּוּר מֵבִיא עוֹף.

[ט]

דִּין אַחֵר:

מָה, אִם עוֹלַת בְּהֵמָה, שֶׁמֵּעֵט הַכָּתוּב בַּהֲבָאָתָהּ,

וְאֵינָהּ בָּאָה נְקֵבוֹת כִּזְכָרִים, וּבַעֲלֵי מוּמִים כִּתְמִימִים,

הֲרֵי הִיא בָּאָה נִדְבַת צִבּוּר,

עוֹלַת הָעוֹף, שֶׁרִבָּה הַכָּתוּב בַּהֲבָאָתָהּ,

וּבָאָה נְקֵבוֹת כִּזְכָרִים וּבַעֲלֵי מוּמִים כִּתְמִימִים,

אֵינוּ דִין שֶׁתָּבֹא נִדְבַת צִבּוּר?

תִּלְמֹד לוֹמַר "קָרְבָּנוֹ",

הַיָּחִיד מֵבִיא עוֹף, אֵין הַצִּבּוּר מֵבִיא עוֹף.

סִפְרָא. דִּבּוּרָא דִנְדָבָה. פֶּרֶק ח

[א]

יָכֹל כַּשֵּׁם שֶׁאֵינָהּ בָּאָה נִדְבַת צִבּוּר,

כָּךְ לֹא תָבֹא נִדְבַת שְׁנַיִם?

תִּלְמֹד לוֹמַר "וְהִקְרִיב",

מְלַמֵּד שֶׁהִיא בָאָה נִדְבַת שְׁנַיִם.

[ב]

רַבִּי אוֹמֵר:

הֲרֵי הוּא אוֹמֵר:

(ויקרא כב,יח) "אֲשֶׁר יַקְרִיב קָרְבָּנוֹ לְכָל נִדְרֵיהֶם

וּלְכָל נִדְבוֹתָם אֲשֶׁר יַקְרִיבוּ לַיי לְעֹלָה."

כָּל הַקֳּדָשִׁים בָּאִין בְּשׁוּתָפוּת,

אֶלָּא שֶׁסִּלֵּק הַכָּתוּב אֶת הַמִּנְחָה.

[ג]

יָכֹל כָּל הָעוֹף כֻּלּוֹ יְהֵא כָשֵׁר?

תִּלְמֹד לוֹמַר "וְהִקְרִיב מִן הַתֹּרִים אוֹ מִן בְּנֵי הַיּוֹנָה אֶת קָרְבָּנוֹ",

אֵין לָךְ בָּעוֹף אֶלָּא תּוֹרִין וּבְנֵי יוֹנָה.

"תֹּרִים", גְּדוֹלִים וְלֹא קְטַנִּים.

הֲלֹא דִין הוּא:

מָה, אִם בְּנֵי יוֹנָה, שֶׁלֹּא כָשְׁרוּ לָבֹא גְדוֹלִים,

כָּשְׁרוּ לָבֹא קְטַנִּים,

תּוֹרִין, שֶׁכָּשְׁרוּ לָבֹא גְּדוֹלִים,

אֵינוּ דִין שֶׁיִּכְשְׁרוּ לָבֹא קְטַנִּים?

תִּלְמֹד לוֹמַר "תֹּרִים", גְּדוֹלִים וְלֹא קְטַנִּים.

[ד]

'בְּנֵי יוֹנָה', קְטַנִּים לֹא גְּדוֹלִים.

הֲלֹא דִין הוּא:

מָה, אִם תּוֹרִין, שֶׁלֹּא כָשְׁרוּ לָבֹא קְטַנִּים,

כָּשְׁרוּ לָבֹא גְּדוֹלִים,

בְּנֵי יוֹנָה, שֶׁכָּשְׁרוּ לָבֹא קְטַנִּים,

אֵינוּ דִין שֶׁיִּכְשְׁרוּ לָבֹא גְּדוֹלִים?

תִּלְמֹד לוֹמַר 'בְּנֵי יוֹנָה', קְטַנִּים לֹא גְּדוֹלִים.

[ה]

יָכֹל כָּל הַתּוֹרִין יְהוּ כְשֵׁרִין וְכָל בְּנֵי יוֹנָה יְהוּ פְּסוּלִין?

תִּלְמֹד לוֹמַר "מִן הַתֹּרִים", לֹא כָל הַתּוֹרִין,

'מִן בְּנֵי יוֹנָה', לֹא כָּל בְּנֵי יוֹנָה,

פְּרָט לִתְחִלַּת הַצֵּהוּב שֶׁבָּזֶה וְשֶׁבָּזֶה.

מֵאֵמָתַי תּוֹרִין כְּשֵׁרִין?

מִשֶּׁיַזְהִיבוּ.

וּמֵאֵימָתַי בְּנֵי יוֹנָה פְסוּלִין?

מִשֶּׁיַצְהִיבוּ.

[ו]

'קָרְבָּנוֹ... תֹּרִין וּבְנֵי יוֹנָה', אֵין הֶכְשֵׁרוֹ תּוֹרִין וּבְנֵי יוֹנָה.

הֲלֹא דִין הוּא:

מָה, אִם צִפֳּרִין, שֶׁלֹּא כָשְׁרוּ לְכַפֵּר בִּפְנִים,

כָּשְׁרוּ לְכַפֵּר בַּחוּץ,

תּוֹרִין וּבְנֵי יוֹנָה, שֶׁכָּשְׁרוּ לְכַפֵּר בִּפְנִים,

אֵינוּ דִין שֶׁיִּכְשְׁרוּ לְכַפֵּר בַּחוּץ?

תִּלְמֹד לוֹמַר 'קָרְבָּנוֹ... תֹּרִין וּבְנֵי יוֹנָה',

אֵין הֶכְשֵׁרוֹ תּוֹרִין וּבְנֵי יוֹנָה.

[ז]

קוֹל וָחֹמֶר לַצִּפֳּרִין שֶׁיִּכְשְׁרוּ לְכַפֵּר בִּפְנִים!

הֲלֹא דִין הוּא:

הֲלֹא דִין הוּא:

מָה, אִם תּוֹרִין וּבְנֵי יוֹנָה, שֶׁלֹּא כָשְׁרוּ לְכַפֵּר בַּחוּץ,

כָּשְׁרוּ לְכַפֵּר בִּפְנִים,

צִפֳּרִים, שֶׁכָּשְׁרוּ לְכַפֵּר בַּחוּץ,

אֵינוּ דִין שֶׁיִּכְשְׁרוּ לְכַפֵּר בִּפְנִים?

תִּלְמֹד לוֹמַר "וְהִקְרִיב מִן הַתֹּרִים אוֹ מִן בְּנֵי הַיּוֹנָה אֶת קָרְבָּנוֹ",

אֵין לָךְ בָּעוֹף אֶלָּא תּוֹרִין וּבְנֵי יוֹנָה.

[ח]

אָמַר רַבִּי יוּדָה:

מָה, אִם בִּמְקוֹם שֶׁשָּׁוֶה הַמַּכְשִׁיר שֶׁבִּפְנִים[[26]](#footnote-26) לַמְכַפֵּר שֶׁבִּפְנִים[[27]](#footnote-27),

חָלַק הַמַּכְשִׁיר שֶׁבַּחוּץ[[28]](#footnote-28) מֵהֶם,

מְקוֹם שֶׁלֹּא שָׁוֶה[[29]](#footnote-29) הַמַּכְשִׁיר שֶׁבִּפְנִים לַמְכַפֵּר שֶׁבִּפְנִים,

אֵינוּ דִין שֶׁנַּחֲלֹק הַמַּכְשִׁיר שֶׁבַּחוּץ מֵהֶם?

הַדִּין דִּין לֶעָנִי; לֶעָשִׁיר, מְנַיִן?

תִּלְמֹד לוֹמַר 'קָרְבָּנוֹ... תֹּרִין וּבְנֵי יוֹנָה',

אֵין הֶכְשֵׁרוֹ תּוֹרִין וּבְנֵי יוֹנָה.

סִפְרָא. דִּבּוּרָא דִנְדָבָה. פָּרָשָׁה ז

[א]

(ויקרא א,טו) ["וְהִקְרִיבוֹ הַכֹּהֵן אֶל הַמִּזְבֵּחַ,

וּמָלַק אֶת רֹאשׁוֹ וְהִקְטִיר הַמִּזְבֵּחָה,

וְנִמְצָה דָמוֹ עַל קִיר הַמִּזְבֵּחַ."]

"וְהִקְרִיבוֹ", מַה תִּלְמֹד לוֹמַר?

לְפִי שֶׁנֶּאֱמַר:

(ויקרא א,יד) "וְהִקְרִיב מִן הַתֹּרִים אוֹ מִן בְּנֵי הַיּוֹנָה אֶת קָרְבָּנוֹ",

יָכֹל אֵין פָּחוּת מִשְּׁתֵּי פְרִידִין?

תִּלְמֹד לוֹמַר "וְהִקְרִיבוֹ", אֲפִלּוּ פְרִידָה אַחַת.

[ב]

"וְהִקְרִיבוֹ... אֶל הַמִּזְבֵּחַ",

מַה תַּלְמוּד (לוֹמַר) "הַכֹּהֵן", "וּמָלַק"?

מְלַמֵּד שֶׁלֹּא תְהֵא מְלִיקָה אֶלָּא בְכֹהֵן.

הֲלֹא דִין הוּא:

מָה, אִם בֶּן הַצֹּאן, שֶׁקָּבַע לוֹ צָפוֹן,

לֹא קָבַע לוֹ כֹּהֵן,

מְלִיקָה, שֶׁלֹּא קָבַע לָהּ צָפוֹן,

אֵינוּ דִין שֶׁלֹּא יִקְבַּע לָהּ כֹּהֵן?

תִּלְמֹד לוֹמַר "הַכֹּהֵן", "וּמָלַק".

מְלַמֵּד שֶׁלֹּא תְהֵא מְלִיקָה אֶלָּא בְּכֹהֵן.

[ג]

יָכֹל יִמְלְקֶנּוּ בִּסְכִין?

וְדִין הוּא:

מָה, אִם שְׁחִיטָה, שֶׁלֹּא קָבַע לָהּ כֹּהֵן,

קָבַע לָהּ כֶּלִי,

מְלִיקָה, שֶׁקָּבַע לָהּ כֹּהֵן,

אֵינוּ דִין שֶׁיִּקְבַּע לָהּ כֶּלִי?

תִּלְמֹד לוֹמַר "הַכֹּהֵן", "וּמָלַק".

אָמַר רַבִּי עֲקִיבָה:

וְכִי עָלַת עַל לֵב שֶׁהַזָּר קָרֵב עַל גַּבֵּי הַמִּזְבֵּחַ?

אִם כֵּן, לָמָּה נֶאֱמַר "הַכֹּהֵן", "וּמָלַק"?

מְלַמֵּד שֶׁלֹּא תְהֵא מְלִיקָה אֶלָּא בְּעַצְמוֹ שֶׁלְּכֹהֵן.

[ד]

יָכֹל יִמְלְקֶנּוּ בֵּין מִלְּמַעְלָן[[30]](#footnote-30), בֵּין מִלְּמַטָּן[[31]](#footnote-31)?

וְדִין הוּא:

בְּהֵמָה, שֶׁחַטָּאתָהּ מִלְּמַעְלָן, עוֹלָתָהּ לְמַטָּן,

עוֹף, שֶׁחַטָּאתוֹ לְמַטָּן, אֵינוּ דִין שֶׁתְּהֵא עוֹלָתוֹ לְמַטָּן?

תִּלְמֹד לוֹמַר "וּמָלַק אֶת רֹאשׁוֹ וְהִקְטִיר הַמִּזְבֵּחָה",

מִזְבֵּחַ אָמוּר לְעִנְיַן הַקְטָרָה וּלְעִנְיַן מְלִיקָה,

מַה הַקְטָרָה לְמַעְלָן,

אַף מְלִיקָה לְמַעְלָן.

[ה]

"וּמָלַק", מְלִיקָה מִמּוּל הָעֹרֶף.

יָכֹל מִכָּל מָקוֹם?

הֲרֵי אֲנִי דָּן:

נֶאֱמַר כָּן מְלִיקָה, וְנֶאֱמַר לְהַלָּן מְלִיקָה;

מַה מְּלִיקָה אֲמוּרָה לְהַלָּן מִמּוּל הָעֹרֶף,

אַף כָּן מִמּוּל הָעֹרֶף.

אוֹ מַה מְּלִיקָה אֲמוּרָה לְהַלָּן, מוֹלֵק וְאֵינוּ מַבְדִּיל,

אַף כָּן יִמְלֹק וְלֹא יַבְדִּיל!

תִּלְמֹד לוֹמַר "וּמָלַק אֶת רֹאשׁוֹ וְהִקְטִיר הַמִּזְבֵּחָה,

וְנִמְצָה דָּמוֹ",

אֶפְשָׁר לוֹמַר כֵּן, מֵאַחַר שֶׁהוּא מַקְטִיר הוּא מוֹצֶה?

אֶלָּא מוֹלְקוֹ כְּדֶרֶךְ הַקְטָרָתוֹ.

מַה מָּצִינוּ בַהַקְטָרָה, הָרֹאשׁ לְעַצְמוֹ וְהַגּוּף לְעַצְמוֹ,

אַף מְלִיקָה, הָרֹאשׁ לְעַצְמוֹ וְהַגּוּף לְעַצְמוֹ.

[ו]

וּמְנַיִן שֶׁהַקְטָרָה לָרֹאשׁ לְעַצְמוֹ?

כְּשֶׁהוּא אוֹמֵר (ויקרא א,יז) "וְהִקְטִיר אֹתוֹ הַכֹּהֵן הַמִּזְבֵּחָה",

הֲרֵי הַקְטָרַת הַגּוּף אֲמוּרָה,

הָא אֵינוּ אוֹמֵר כֵּן "אֶת רֹאשׁוֹ וְהִקְטִיר",

אֶלָּא זוֹ הַקְטָרָה לָרֹאשׁ לְעַצְמוֹ.

מַה מָּצִינוּ בַהַקְטָרָה, הָרֹאשׁ לְעַצְמוֹ וְהַגּוּף לְעַצְמוֹ,

אַף מְלִיקָה הָרֹאשׁ לְעַצְמוֹ וְהַגּוּף לְעַצְמוֹ.

[ז]

"וְנִמְצָה דָמוֹ", דָּם כֻּלּוֹ.

אוֹחֵז בָּרֹאשׁ וּבַגּוּף וּמוֹצֶה מִשְּׁנֵיהֶם.

"עַל קִיר הַמִּזְבֵּחַ", לֹא עַל קִיר הַכֶּבֶשׁ,

לֹא עַל קִיר הַיְּסוֹד, לֹא עַל קִיר הַהֵיכָל,

עַל קִיר הָעֶלְיוֹן.

יָכֹל עַל קִיר הַתַּחְתּוֹן?

וְדִין הוּא:

בְּהֵמָה, שֶׁחַטָּאתָהּ לְמַעְלָן, עוֹלָתָהּ לְמַטָּן,

עוֹף, שֶׁחַטָּאתוֹ לְמַטָּן, אֵינוּ דִין שֶׁתְּהֵא עוֹלָתוֹ לְמַטָּן?

תִּלְמֹד לוֹמַר "וּמָלַק אֶת רֹאשׁוֹ וְהִקְטִיר הַמִּזְבֵּחָה,

וְנִמְצָה דָמוֹ עַל קִיר הַמִּזְבֵּחַ",

מִזְבֵּחַ אָמוּר לְעִנְיַן הַקְטָרָה וּלְעִנְיַן מְצִיָּיה,

מַה הַקְטָרָה לְמַעְלָן,

אַף מְצִיָּיה לְמַעְלָן.

[ח]

כֵּיצַד הוּא עוֹשֶׂה?

עָלָה לַכֶּבֶשׁ וּפָנָה לַסּוֹבֵב,

בָּא לוֹ לְקֶרֶן דְּרוֹמִית מִזְרָחִית,

הָיָה מוֹלֵק אֶת רֹאשָׁהּ מִמּוּל עָרְפָּהּ וּמַבְדִּיל,

וּמוֹצֶה אֶת דָּמָהּ עַל קִיר הַמִּזְבֵּחַ.

וְאִם עֲשָׂאָהּ לְמַטָּן מֵרַגְלָיו, אֲפִלּוּ אַמָּה אַחַת, כְּשֵׁרָה.

רַבִּי נְחֶמְיָה וְרַבִּי אֱלִיעֶזֶר בֶּן יַעֲקֹב אוֹמְרִין:

כָּל עַצְמָהּ אֵינָהּ נֶעְשֵׂית אֶלָּא בְּרֹאשׁוֹ שֶׁלַּמִּזְבֵּחַ.

[ט]

(ויקרא א,טז) ["וְהֵסִיר אֶת מֻרְאָתוֹ בְּנֹצָתָהּ,

וְהִשְׁלִיךְ אֹתָהּ אֵצֶל הַמִּזְבֵּחַ קֵדְמָה, אֶל מְקוֹם הַדָּשֶׁן."]

"וְהֵסִיר אֶת מֻרְאָתוֹ בְּנֹצָתָהּ", זֶה הַזְּפָק.

יָכֹל יַעֲקֹר בִּסְכִין וְיִטְּלֶנּוּ?

תִּלְמֹד לוֹמַר "בְּנֹצָתָהּ", יִטְּלֶנָּה עִם הַנּוֹצָה.

אַבָּא יוֹסֵה בֶן חָנָן אוֹמֵר:

נוֹטֵל אֶת הַקָּרְקֳבָנִין עִמָּהּ.

סִפְרָא. דִּבּוּרָא דִנְדָבָה. פֶּרֶק ט

[א]

"וְהִשְׁלִיךְ אֹתָהּ", כְּשֵׁרָה, לֹא פְסוּלָה.

"אֹתָהּ", לֹא חַטַּאת הָעוֹף,

"אֹתָהּ", אוֹתָהּ בְּהַשְׁלָכָה, אֵין עוֹלַת הַבְּהֵמָה בְּהַשְׁלָכָה.

[ב]

הֲלֹא דִין הוּא:

מָה, אִם בִּמְקוֹם שֶׁהִכְשִׁיר אֶת הָעוֹר,

פָּסַל אֶת בֵּית הָרֶאִי,

מְקוֹם שֶׁפָּסַל אֶת הָעוֹר,

אֵינוּ דִין שֶׁיִּפְסֹל בֵּית הָרֶאִי?

תִּלְמֹד לוֹמַר "אֹתָהּ",

אוֹתָהּ בְּהַשְׁלָכָה, אֵין עוֹלַת הַבְּהֵמָה בְּהַשְׁלָכָה.

[ג]

"אֵצֶל הַמִּזְבֵּחַ", סָמוּךְ לַמִּזְבֵּחַ.

"קֵדְמָה", לְמִזְרָחוֹ שֶׁלַּכֶּבֶשׁ,

"אֶל מְקוֹם הַדָּשֶׁן", שֶׁשָּׁם יְהוּ נוֹתְנִין אֶת הַדֶּשֶׁן.

רַבִּי חֲנַנְיָה בֶּן אַנְטִיגֳנוֹס אוֹמֵר:

שְׁנֵי בָתֵּי דְשָׁנִים הָיוּ שָׁם,

אֶחָד בְּמִזְרָחוֹ שֶׁלַּכֶּבֶשׁ, וְאֶחָד בְּמִזְרָחוֹ שֶׁלַּמִּזְבֵּחַ,

זֶה שֶׁבְּמִזְרָחוֹ שֶׁלַּכֶּבֶשׁ,

שָׁם הָיוּ נוֹתְנִין אֶת מֻרְאַת הָעוֹף,

וְדִשּׁוּן מִזְבֵּחַ הַפְּנִימִי וְהַמְּנוֹרָה,

וְזֶה שֶׁבְּמִזְרָחוֹ שֶׁלַּמִּזְבֵּחַ,

שָׁם הָיוּ שׂוֹרְפִים פְּסוּלֵי קָדְשֵׁי קֳדָשִׁים,

וּפְסוּלֵי אֵמוּרֵי קֳדָשִׁים קַלִּים.

[ד]

(ויקרא א,יז) ["וְשִׁסַּע אֹתוֹ בִכְנָפָיו, לֹא יַבְדִּיל,

וְהִקְטִיר אֹתוֹ הַכֹּהֵן הַמִּזְבֵּחָה,

עַל הָעֵצִים אֲשֶׁר עַל הָאֵשׁ,

עֹלָה הוּא, אִשֵּׁה רֵיחַ נִיחֹחַ לַיי."]

"וְשִׁסַּע אֹתוֹ", כָּשֵׁר, לֹא הַפָּסוּל.

"אֹתוֹ", אוֹתוֹ בְשִׁסּוּעַ, אֵין עוֹלַת בְּהֵמָה בְשִׁסּוּעַ.

הֲלֹא דִין הוּא:

מָה, אִם עוֹלַת הָעוֹף, שֶׁאֵינָהּ טְעוּנָה נִתּוּחַ,

טְעוּנָה שִׁסּוּעַ,

עוֹלַת בְּהֵמָה, שֶׁהִיא טְעוּנָה נִתּוּחַ,

אֵינוּ דִין שֶׁתִּטָּעֵן שִׁסּוּעַ?

תִּלְמֹד לוֹמַר "וְשִׁסַּע אֹתוֹ",

אוֹתוֹ בְשִׁסּוּעַ, אֵין עוֹלַת בְּהֵמָה בְשִׁסּוּעַ.

[ה]

"בִכְנָפָיו", לְהַכְשִׁיר אֶת הָעוֹר.

הֲלֹא דִין הוּא:

מָה, אִם בִּמְקוֹם שֶׁהִכְשִׁיר בֵּית הָרֶאִי,

פָּסַל אֶת הָעוֹר,

כָּן, שֶׁפָּסַל בֵּית הָרֶאִי,

אֵינוּ דִין שֶׁיִּפְסֹל אֶת הָעוֹר?

תִּלְמֹד לוֹמַר "בִכְנָפָיו", לְהַכְשִׁיר אֶת הָעוֹר.

[ו]

"לֹא יַבְדִּיל",

יָכֹל אִם הִבְדִּיל, פָּסַל?

תִּלְמֹד לוֹמַר "וְהִקְטִיר".

אוֹ "וְהִקְטִיר",

יָכֹל אַף עַל פִּי שֶׁמְּלָקוֹ בִסְכִּין?

תִּלְמֹד לוֹמַר "אֹתוֹ",

מָה רָאִיתָ לְהַכְשִׁיר בְּהַבְדָּלָה וְלִפְסֹל בִּמְלִיקָה?

אַחַר שֶׁרִבָּה הַכָּתוּב, מֵעֵט:

מִפְּנֵי מָה אֲנִי מַכְשִׁיר בְּהַבְדָּלָה?

שֶׁהִיא לְאַחַר הַרְצָיָה;

וּפוֹסֵל בִּמְלִיקָה?

שֶׁהִיא לִפְנֵי הַרְצָיָה.

[ז]

"עֹלָה",

אַף עַל פִּי שֶׁמִּצָּה דַּם הַגּוּף וְלֹא מִצָּה דַּם הָרֹאשׁ,

אוֹ יָכֹל אַף עַל פִּי שֶׁמִּצָּה דַּם הָרֹאשׁ וְלֹא מִצָּה דַּם הַגּוּף?

תִּלְמֹד לוֹמַר "הוּא",

"עֹלָה", לְשֵׁם עוֹלָה,

"אִשֵּׁה", לְשֵׁם אִשִּׁים,

"רֵיחַ", לְשֵׁם רֵיחַ,

"נִיחֹחַ", לְשֵׁם נַחַת רוּחַ,

"לַיי", לְשֵׁם מִי שֶׁעָשָׂה אֶת הָעוֹלָם.

נֶאֱמַר בְּעוֹלַת בְּהֵמָה "אִשֵּׁה רֵיחַ נִיחֹחַ",

בְּעוֹלַת הָעוֹף "אִשֵּׁה רֵיחַ נִיחֹחַ",

בַּמִּנְחָה "אִשֵּׁה רֵיחַ נִיחֹחַ",

לְלַמְּדָךְ שֶׁאֶחָד מְרַבֶּה וְאֶחָד מְמַעֵט,

וּבִלְבַד שֶׁיְּכַוֵּן אָדָם אֶת דַּעְתּוֹ לַשָּׁמַיִם.

סִפְרָא. דִּבּוּרָא דִנְדָבָה. פָּרָשָׁה ח

[א]

(ויקרא ב,א) ["וְנֶפֶשׁ כִּי תַקְרִיב קָרְבַּן מִנְחָה לַיי,

סֹלֶת יִהְיֶה קָרְבָּנוֹ,

וְיָצַק עָלֶיהָ שֶׁמֶן, וְנָתַן עָלֶיהָ לְבֹנָה."]

"וְנֶפֶשׁ", לְרַבּוֹת כֹּהֵן מָשִׁיחַ שֶׁיָּבִיא מִנְחָה נְדָבָה.

הֲלֹא דִין הוּא:

מָה, אִם הַיָּחִיד שֶׁאֵינוּ מֵבִיא מִנְחָה חוֹבָה בְּכָל יוֹם,

מֵבִיא מִנְחָה נְדָבָה,

מָשִׁיחַ, שֶׁהוּא מֵבִיא מִנְחָה חוֹבָה בְּכָל יוֹם,

אֵינוּ דִין שֶׁיָּבִיא מִנְחָה נְדָבָה?

לֹא! אִם אָמַרְתָּ בַּיָּחִיד,

שֶׁהוּא מֵבִיא מִנְחָה עַל טֻמְאַת מִקְדָּשׁ וְקָדָשָׁיו,

תֹּאמַר בַּמָּשִׁיחַ,

שֶׁאֵינוּ מֵבִיא מִנְחָה עַל טֻמְאַת מִקְדָּשׁ וְקָדָשָׁיו,

הוֹאִיל וְאֵינוּ מֵבִיא מִנְחָה עַל טֻמְאַת מִקְדָּשׁ וְקָדָשָׁיו,

לֹא יָבִיא מִנְחָה נְדָבָה!

תִּלְמֹד לוֹמַר "וְנֶפֶשׁ",

לְרַבּוֹת כֹּהֵן מָשִׁיחַ שֶׁיָּבִיא מִנְחָה נְדָבָה.

[ב]

הוּא הַדִּין לְצִבּוּר.

הֲלֹא דִין הוּא:

מָה, אִם הַיָּחִיד שֶׁאֵינוּ מֵבִיא מִנְחָה חוֹבָה בְּכָל יוֹם,

מֵבִיא מִנְחָה נְדָבָה,

צִבּוּר, שֶׁהוּא מֵבִיא מִנְחָה חוֹבָה בְּכָל יוֹם,

אֵינוּ דִין שֶׁיָּבִיא מִנְחָה נְדָבָה?

לֹא! אִם אָמַרְתָּ בַּיָּחִיד,

שֶׁהוּא מֵבִיא מִנְחָה עַל טֻמְאַת מִקְדָּשׁ וְקָדָשָׁיו,

תֹּאמַר בַּצִּבּוּר,

שֶׁאֵינוּ מֵבִיא מִנְחָה עַל טֻמְאַת מִקְדָּשׁ וְקָדָשָׁיו!

מָשִׁיחַ יוֹכִיחַ,

שֶׁאֵינוּ מֵבִיא מִנְחָה עַל טֻמְאַת מִקְדָּשׁ וְקָדָשָׁיו,

וּמֵבִיא מִנְחָה נְדָבָה,

אַף אַתָּה, אַל תִּתְמַהּ עַל הַצִּבּוּר,

שֶׁאַף עַל פִּי שֶׁאֵינוּ מֵבִיא מִנְחָה עַל טֻמְאַת מִקְדָּשׁ וְקָדָשָׁיו,

יָבִיא מִנְחָה נְדָבָה.

תִּלְמֹד לוֹמַר "נֶפֶשׁ", הַיָּחִיד מֵבִיא מִנְחָה נְדָבָה,

אֵין הַצִּבּוּר מֵבִיא מִנְחָה נְדָבָה.

[ג]

"נֶפֶשׁ... תַּקְרִיב", יָכֹל גְּזֵרָה

תִּלְמֹד לוֹמַר "כִּי תַּקְרִיב", אֵינָהּ אֶלָּא רְשׁוּת.

"קָרְבַּן מִנְחָה", מְלַמֵּד שֶׁהַיָּחִיד מִתְנַדֵּב לְבוֹנָה.

נֶאֱמַר 'הָבֵא בְהֵמָה' וְ'הָבֵא מִנְחָה חוֹבָה לָהּ',

'הָבֵא בְהֵמָה' וְ'הָבֵא לְבוֹנָה חוֹבָה לָהּ'.

מַה מִּנְחָה, שֶׁהִיא בָאָה חוֹבָה עִם הַבְּהֵמָה,

בָּאָה נְדָבָה בִּפְנֵי עַצְמָהּ,

אַף לְבוֹנָה, שֶׁהִיא בָאָה חוֹבָה עִם הַמִּנְחָה,

תָּבֹא נְדָבָה בִּפְנֵי עַצְמָהּ.

[ד]

מָה לַמִּנְחָה בָּאָה נְדָבָה בִּפְנֵי עַצְמָהּ,

שֶׁכֵּן הִיא בָאָה חוֹבָה בִּפְנֵי עַצְמָהּ,

תָּבֹא לְבוֹנָה נְדָבָה בִּפְנֵי עַצְמָהּ,

שֶׁכֵּן אֵינָהּ בָּאָה חוֹבָה בִּפְנֵי עַצְמָהּ!

הוֹאִיל וְאֵינָהּ בָּאָה חוֹבָה בִּפְנֵי עַצְמָהּ,

לֹא תָבֹא נְדָבָה בִּפְנֵי עַצְמָהּ!

תִּלְמֹד לוֹמַר "קָרְבַּן",

מְלַמֵּד שֶׁהַיָּחִיד מִתְנַדֵּב לְבוֹנָה.

מִכַּמָּה?

לֹא יִפְחֹת מִקֹּמֶץ.

[ה]

וּמְנַיִן שֶׁהַיָּחִיד מִתְנַדֵּב יַיִן?

נֶאֱמַר 'הָבֵא בְהֵמָה' וְ'הָבֵא מִנְחָה חוֹבָה לָהּ',

'הָבֵא בְהֵמָה' וְ'הָבֵא יַיִן חוֹבָה לָהּ

מַה מִּנְחָה, שֶׁהִיא בָאָה חוֹבָה עִם הַבְּהֵמָה,

בָּאָה נְדָבָה בִּפְנֵי עַצְמָהּ,

אַף הַיַּיִן, שֶׁהוּא בָא חוֹבָה עִם הַבְּהֵמָה

יָבֹא נְדָבָה בִּפְנֵי עַצְמוֹ.

[ו]

מָה לַמִּנְחָה הַבָּאָה נְדָבָה בִּפְנֵי עַצְמָהּ,

שֶׁכֵּן הִיא בָאָה חוֹבָה בִּפְנֵי עַצְמָהּ,

יָבֹא יַיִן נְדָבָה בִּפְנֵי עַצְמוֹ,

שֶׁכֵּן אֵינוּ בָא חוֹבָה בִּפְנֵי עַצְמוֹ!

הוֹאִיל וְאֵינוּ בָא חוֹבָה בִּפְנֵי עַצְמוֹ,

לֹא יָבֹא נְדָבָה בִּפְנֵי עַצְמוֹ!

תִּלְמֹד לוֹמַר "קָרְבַּן",

מְלַמֵּד שֶׁהַיָּחִיד מִתְנַדֵּב יַיִן.

מִכַּמָּה?

לֹא יִפְחֹת מִשְּׁלֹשֶׁת לָגִּים.

[ז]

וּמְנַיִן שֶׁהַיָּחִיד מִתְנַדֵּב שֶׁמֶן?

הוּא הַדִּין וְהִיא תְשׁוּבָה,

תִּלְמֹד לוֹמַר "קָרְבַּן".

דִּבְרֵי רַבִּי טַרְפוֹן.

אָמַר רַבִּי טַרְפוֹן:

מַה מָּצִינוּ בַּיַּיִן שֶׁהוּא בָא חוֹבָה וּבָא נְדָבָה,

אַף הַשֶּׁמֶן, שֶׁהוּא בָא חוֹבָה, יָבֹא נְדָבָה.

אָמַר לוֹ רַבִּי עֲקִיבָה:

לֹא! אִם אָמַרְתָּ בַּיַּיִן, שֶׁכֵּן הוּא קָרֵב חוֹבָתוֹ בִּפְנֵי עַצְמוֹ,

תֹּאמַר בַּשֶּׁמֶן שֶׁאֵין קָרֵב חוֹבָתוֹ בִּפְנֵי עַצְמוֹ,

וּמְנַיִן שֶׁהַיָּחִיד מִתְנַדֵּב עֵצִים?

תִּלְמֹד לוֹמַר "קָרְבַּן",

מְלַמֵּד שֶׁהַיָּחִיד מִתְנַדֵּב עֵצִים.

מִכַּמָּה?

לֹא יִפְחֹת מִשְּׁנֵי גְזִירִים.

[ח]

אָמַר רַבִּי יוֹסֵה:

קוֹרֵא אֲנִי "קָרְבַּן", יָכֹל יְהֵא הַיָּחִיד מִתְנַדֵּב קְטֹרֶת?

קוֹרֵא אֲנִי עָלָיו (דברים כג,כד) "מוֹצָא שְׂפָתֶיךָ תִּשְׁמֹר,

וְעָשִׂיתָ כַּאֲשֶׁר נָדַרְתָּ לַיי אֱלֹהֶיךָ, נְדָבָה אֲשֶׁר דִּבַּרְתָּ בְּפִיךָ."

מָה אֲנִי מְקַיֵּם (שמות ל,ט) "לֹא תַעֲלוּ עָלָיו קְטֹרֶת זָרָה,

וְעֹלָה וּמִנְחָה וְנֵסֶךְ לֹא תִסְּכוּ עָלָיו[[32]](#footnote-32)"?

יָכֹל יִתְנַדֵּב וְיָבִיא עַל מִזְבֵּחַ הַחִיצוֹן?

תִּלְמֹד לוֹמַר (שמות לא,יא) "וְאֵת שֶׁמֶן הַמִּשְׁחָה,

וְאֶת קְטֹרֶת הַסַּמִּים לַקֹּדֶשׁ",

אֵין שֶׁמֶן הַמִּשְׁחָה וּקְטֹרֶת הַסַּמִּים קְרֵבִים אֶלָּא בִּפְנִים.

סִפְרָא. דִּבּוּרָא דִנְדָבָה. פֶּרֶק י

[א]

"מִנְחָה", לִתֵּן אֶת הָאָמוּר כָּן בְּכָל הַמְּנָחוֹת,

וְאֶת הָאָמוּר בְּכָל הַמְּנָחוֹת כָּן.

"סֹלֶת", מַה סֹּלֶת אֲמוּרָה לְהַלָּן מִן הַחִטִּים,

אַף כָּן מִן הַחִטִּים.

"סֹלֶת", "קָרְבָּנוֹ", "סֹלֶת יִהְיֶה",

שֶׁלֹּא יִתְנַדַּב וְיָבִיא אֶלָּא מִן הַחִטִּים.

הֲלֹא דִין הוּא:

צִבּוּר מֵבִיא מִנְחָה מִן הַחִטִּים חוֹבָה,

וְיָחִיד מֵבִיא מִנְחָה מִן הַחִטִּים נְדָבָה,

מַה צִּבּוּר, שֶׁהוּא מֵבִיא מִנְחָה מִן הַחִטִּים חוֹבָה,

מֵבִיא מִנְחָה מִן הַשְּׂעוֹרִים חוֹבָה,

אַף יָחִיד, שֶׁהוּא מֵבִיא מִנְחָה מִן הַחִטִּים נְדָבָה,

יָבִיא מִנְחָה מִן הַשְּׂעוֹרִים נְדָבָה!

תִּלְמֹד לוֹמַר "סֹלֶת... קָרְבָּנוֹ", סֹלֶת יְהֵא,

שֶׁלֹּא יִתְנַדַּב וְיָבִיא אֶלָּא מִן הַחִטִּים.

[ב]

הָא, אִם אָמַר:

'הֲרֵי עָלַי מִנְחָה מִן הַשְּׂעוֹרִים', יָבִיא מִן הַחִטִּים,

'קֶמַח', יָבִיא סֹלֶת,

'שֶׁלֹּא שֶׁמֶן וּלְבוֹנָה', יָבִיא עִמָּהּ שֶׁמֶן וּלְבוֹנָה,

'חֲצִי עִשָּׂרוֹן' יָבִיא עִשָּׂרוֹן שָׁלֵם,

'עִשָּׂרוֹן וּמַחְצָה', יָבִיא שְׁנַיִם.

רַבִּי שִׁמְעוֹן פּוֹטֵר,

שֶׁלֹּא נִתְנַדַּב כְּדֶרֶךְ הַמִּתְנַדְּבִים.

[ג]

"קָרְבָּנוֹ", הַיָּחִיד מֵבִיא מִנְחָה נְדָבָה,

אֵין הַשּׁוּתָפִים מְבִיאִים מִנְחָה נְדָבָה.

הֲלֹא דִין הוּא:

עוֹלַת בְּהֵמָה בָּאָה בְּנֵדֶר וּבִנְדָבָה,

וּמִנְחָה בָּאָה בְּנֵדֶר וּבִנְדָבָה.

מָה עוֹלַת בְּהֵמָה, שֶׁהִיא בָּאָה בְּנֵדֶר וּבִנְדָבָה,

הֲרֵי הִיא בָאָה נִדְבַת שְׁנַיִם,

אַף מִנְחָה, שֶׁהִיא בָאָה בְּנֵדֶר וּבִנְדָבָה,

תָּבֹא נִדְבַת שְׁנַיִם!

[ד]

לֹא! אִם אָמַרְתָּ בְּעוֹלַת בְּהֵמָה, שֶׁהִיא בָּאָה נִדְבַת צִבּוּר,

תֹּאמַר בַּמִּנְחָה, שֶׁאֵינָהּ בָּאָה נִדְבַת צִבּוּר!

עוֹלַת הָעוֹף תּוֹכִיחַ, שֶׁאֵינָהּ בָּאָה נִדְבַת צִבּוּר,

וּבָאָה נִדְבַת שְׁנַיִם.

[ה]

אַף אַתָּה אַל תִּתְמַהּ עַל הַמִּנְחָה,

שֶׁאַף עַל פִּי שֶׁאֵינָהּ בָּאָה נִדְבַת צִבּוּר,

תָּבֹא נִדְבַת שְׁנַיִם!

תִּלְמֹד לוֹמַר "קָרְבָּנוֹ",

הַיָּחִיד מֵבִיא מִנְחָה נְדָבָה,

אֵין הַשּׁוּתָפִים מְבִיאִים מִנְחָה נְדָבָה.

[ו]

כַּשֵּׁם שֶׁאֵין שְׁנַיִם מְבִיאִים מִנְחָה נְדָבָה,

כָּךְ אֵינָן מְבִיאִים לֹא יַיִן וְלֹא לְבוֹנָה וְלֹא עֵצִים,

אֲבָל מִתְנַדְּבִים עוֹלָה וּשְׁלָמִים,

וּבָעוֹף, אֲפִלּוּ פְּרִידָה אַחַת.

[ז]

"וְיָצַק עָלֶיהָ שֶׁמֶן", עַל כֻּלָּהּ.

"וְנָתַן עָלֶיהָ לְבֹנָה", עַל מִקְצָתָהּ.

מָה רָאִיתָ לוֹמַר כֵּן,

"וְיָצַק עָלֶיהָ שֶׁמֶן", עַל כֻּלָּהּ.

"וְנָתַן עָלֶיהָ לְבֹנָה", עַל מִקְצָתָהּ?

שֶׁאֵין רִבּוּי אַחַר רִבּוּי בַּתּוֹרָה אֶלָּא לְמַעֵט.

[ח]

דָּבָר אַחֵר:

"וְיָצַק עָלֶיהָ שֶׁמֶן", עַל כֻּלָּהּ,

מִפְּנֵי שֶׁהוּא נִבְלָל עִמָּהּ וְנִקְמָץ עִמָּהּ.

"וְנָתַן עָלֶיהָ לְבֹנָה", עַל מִקְצָתָהּ,

שֶׁאֵינָהּ לֹא נִבְלֶלֶת עִמָּהּ וְלֹא נִקְמֶצֶת עִמָּהּ.

[ט]

"וְיָצַק עָלֶיהָ שֶׁמֶן וְנָתַן עָלֶיהָ לְבֹנָה",

וְאֵינִי יוֹדֵעַ כַּמָּה.

הֲרֵי אֲנִי דָּן:

טְעוּנָה קְמִיצָה וּטְעוּנָה לְבוֹנָה,

מַה קְּמִיצָה, מְלֹא קֹמֶץ,

אַף לְבוֹנָה מְלֹא קֹמֶץ.

רַבִּי יוּדָה אוֹמֵר:

אִם מֵעֵט אֶת לְבוֹנָתָהּ, כְּשֵׁרָה.

[י]

"וְיָצַק עָלֶיהָ שֶׁמֶן וְנָתַן עָלֶיהָ לְבֹנָה, וֶהֱבִיאָהּ",

מְלַמֵּד שֶׁיְּצִיקָה וּבְלִילָה כְּשֵׁרִין בְּכָל אָדָם.

סִפְרָא. דִּבּוּרָא דִנְדָבָה. פָּרָשָׁה ט

[א]

(ויקרא ב,ב) ["וֶהֱבִיאָהּ אֶל בְּנֵי אַהֲרֹן הַכֹּהֲנִים,

וְקָמַץ מִשָּׁם מְלֹא קֻמְצוֹ מִסָּלְתָּהּ וּמִשַּׁמְנָהּ עַל כָּל לְבֹנָתָהּ,

וְהִקְטִיר הַכֹּהֵן אֶת אַזְכָּרָתָהּ הַמִּזְבֵּחָה,

אִשֵּׁה רֵיחַ נִיחֹחַ לַיי."]

'וְהֵבִיא', "וֶהֱבִיאָהּ", שֶׁלֹּא יְבִיאֶנָּה חֲצָיִים.

הָא, אִם אָמַר 'הֲרֵי עָלַי מִנְחָה שֶׁלִּשְׁנֵי עֶשְׂרוֹנוֹת',

לֹא יְבִיאֶנָּה בִשְׁנֵי כֵלִים, אֶלָּא בִכְלִי אֶחָד.

"אֶל בְּנֵי אַהֲרֹן", אֲפִלּוּ הֵן רִבּוֹאוֹת.

וְכָךְ הוּא אוֹמֵר (משלי יד,כח) "בְּרָב עָם הַדְרַת מֶלֶךְ".

"הַכֹּהֲנִים וְקָמַץ", מְלַמֵּד שֶׁקְּמִיצָה מִצְוַת כְּהֻנָּה.

הֲלֹא דִין הוּא:

מָה אִם שְׁחִיטָה, שֶׁקָּבַע לָהּ צָפוֹן,

לֹא קָבַע לָהּ כֹּהֵן,

קְמִיצָה, שֶׁלֹּא קָבַע לָהּ צָפוֹן,

אֵינוּ דִין שֶׁלֹּא יִקְבַּע לָהּ כֹּהֵן?

מְלִיקָה תּוֹכִיחַ, שֶׁלֹּא קָבַע לָהּ צָפוֹן, וְקָבַע לָהּ כֹּהֵן.

לֹא! אִם אָמַרְתָּ בִּמְלִיקָה, שֶׁקָּבַע לָהּ מִזְבֵּחַ,

תֹּאמַר בִּקְמִיצָה שֶׁלֹּא קָבַע לָהּ מִזְבֵּחַ,

הוֹאִיל וְלֹא קָבַע לָהּ מִזְבֵּחַ, לֹא יִקְבַּע לָהּ כֹּהֵן!

תִּלְמֹד לוֹמַר "הַכֹּהֲנִים וְקָמַץ",

מְלַמֵּד שֶׁקְּמִיצָה מִצְוַת כְּהֻנָּה.

[ב]

יָכֹל מִצְוָה שֶׁיִּקְמְצֶנָּה כֹּהֵן,

וְאִם קְמָצָהּ זָר, תְּהֵא כְשֵׁרָה?

תִּלְמֹד לוֹמַר שׁוּב (ויקרא ב,ט) "וְהֵרִים הַכֹּהֵן",

קְבָעָהּ שֶׁאִם קְמָצָהּ זָר תְּהֵא פְסוּלָה.

[ג]

"וְקָמַץ", קֹמֶץ אֶחָד לְעִשָּׂרוֹן אֶחָד,

קֹמֶץ אֶחָד לְשִׁשִּׁים עִשָּׂרוֹן,

אוֹ "וְקָמַץ", קֹמֶץ אֶחָד לְעִשָּׂרוֹן אֶחָד,

שִׁשִּׁים קֹמֶץ לְשִׁשִּׁים עִשָּׂרוֹן?

הֲרֵי אֲנִי דָּן:

טְעוּנָה קְמִיצָה וּטְעוּנָה לְבוֹנָה,

מַה לְּבוֹנָה,

קֹמֶץ אֶחָד לְעִשָּׂרוֹן אֶחָד וְקֹמֶץ אֶחָד לְשִׁשִּׁים עִשָּׂרוֹן.

אַף קְמִיצָה,

קֹמֶץ אֶחָד לְעִשָּׂרוֹן אֶחָד וְקֹמֶץ אֶחָד לְשִׁשִּׁים עִשָּׂרוֹן.

[ד]

הוֹלְכָה לָךְ לְדֶרֶךְ הָזוֹ:

טְעוּנָה קְמִיצָה וּטְעוּנָה שֶׁמֶן,

מַה שֶּׁמֶן,

לֹג אֶחָד לְעִשָּׂרוֹן אֶחָד וְשִׁשִּׁים לֹג לְשִׁשִּׁים עִשָּׂרוֹן,

אַף קְמִיצָה,

קֹמֶץ אֶחָד לְעִשָּׂרוֹן אֶחָד וְשִׁשִּׁים קֹמֶץ לְשִׁשִּׁים עִשָּׂרוֹן?

[ה]

נִרְאֶה לְמִי דָמָה:

דָּנִים דָּבָר שֶׁכֻּלּוֹ עוֹלָה לָאִשִּׁים

מִדָּבָר שֶׁכֻּלּוֹ עוֹלָה לָאִשִּׁים;

אַל יוֹכִיחַ שֶׁמֶן, שֶׁאֵין כֻּלּוֹ עוֹלָה לָאִשִּׁים,

הוֹלְכָה לָךְ לְדֶרֶךְ זוֹ:

דָּנִים דָּבָר שֶׁמֵּעוּטוֹ מְעַכֵּב אֶת רֻבּוֹ

מִדָּבָר שֶׁמֵּעוּטוֹ מְעַכֵּב אֶת רֻבּוֹ;

אַל תּוֹכִיחַ לְבוֹנָה, שֶׁאֵין מֵעוּטָהּ מְעַכֵּב אֶת רֻבָּהּ.

תִּלְמֹד לוֹמַר "וְקָמַץ",

קֹמֶץ אֶחָד לְעִשָּׂרוֹן אֶחָד וְקֹמֶץ אֶחָד לְשִׁשִּׁים עִשָּׂרוֹן.

"וְקָמַץ מִשָּׁם", מִמְּקוֹם שֶׁרַגְלֵי הַזָּר עוֹמְדוֹת.

בֶּן בְּתִירָה אוֹמֵר:

מְנַיִן אִם קָמַץ בִּשְׂמֹאל, יַחְזִיר וְיַחְזֹר וְיִקְמֹץ בִּימִין?

תִּלְמֹד לוֹמַר "מִשָּׁם", מִמְּקוֹם שֶׁקָּמַץ כְּבַר.

[ו]

"מְלֹא קֻמְצוֹ", יָכֹל מְלֹא קֻמְצוֹ מְבֹרָץ?

תִּלְמֹד לוֹמַר (ויקרא ו,ח) "בְּקֻמְצוֹ".

אוֹ "בְּקֻמְצוֹ", יָכֹל יִקְמֹץ בְּרָאשֵׁי אֶצְבְּעוֹתָיו?

תִּלְמֹד לוֹמַר "מְלֹא קֻמְצוֹ".

הָא כֵיצַד?

חוֹפֶה אֶת פַּס יָדוֹ בַמַּחֲבַת וּבַמַּרְחֶשֶׁת,

וּמוֹחֵק בְּאֶצְבָּעוֹ מִלְּמַעְלָן לְמַטָּן.

[ז]

"מְלֹא קֻמְצוֹ" 'סֹלֶת',

יָכֹל מְקוֹם הַקְּמִיצָה יְהֵא סֹלֶת, וְהַשְּׁאָר יְהֵא קֶמַח?

תִּלְמֹד לוֹמַר 'מִסֹּלֶת';

אוֹ 'מִסֹּלֶת',

יָכֹל מְקוֹם הַקְּמִיצָה וְהַצְּדָדִין יְהֵא סֹלֶת, הַשְּׁאָר יְהֵא קֶמַח?

תִּלְמֹד לוֹמַר "מִסָּלְתָּהּ", שֶׁתְּהֵא כֻּלָּהּ סֹלֶת.

"מִשַּׁמְנָהּ", שֶׁתְּהֵא כֻּלָּהּ שֶׁמֶן.

[ח]

"מִסָּלְתָּהּ וּמִשַּׁמְנָהּ", שֶׁתְּהֵא סֹלֶת בְּלוּלָה בַשֶּׁמֶן.

דָּבָר אַחֵר:

"מִסָּלְתָּהּ", שֶׁאִם חִסַּר סָלְתָּהּ כָּל שֶׁהִיא, פְּסוּלָה.

"וּמִשַּׁמְנָהּ", שֶׁאִם חִסַּר שֶׁמֶן כָּל שֶׁהוּא פָּסוּל.

[ט]

"מִסָּלְתָּהּ", לֹא מִסֹּלֶת חֲבֶרְתָּהּ,

"וּמִשַּׁמְנָהּ", לֹא מִשֶּׁמֶן חֲבֶרְתָּהּ,

שֶׁלֹּא יָבִיא שְׁתֵּי מְנָחוֹת בִּכְלִי אֶחָד,

מִכָּן אָמָרוּ:

שְׁתֵּי מְנָחוֹת שֶׁלֹּא נִקְמָצוּ, וְנִתְעָרְבוּ זוֹ בָזוֹ,

אִם יָכֹל לִקְמֹץ מִזּוֹ בִּפְנֵי עַצְמָהּ וּמִזּוֹ בִּפְנֵי עַצְמָהּ,

כְּשֵׁרוֹת,

וְאִם לָאו, פְּסוּלוֹת.

[י]

"מְלֹא קֻמְצוֹ מִסָּלְתָּהּ וּמִשַּׁמְנָהּ",

שֶׁאִם קָמַץ וְעָלָה בְיָדוֹ צְרוֹר,

אוֹ גַרְגֵּר מֶלַח, אוֹ קֹרֶט שֶׁלִּלְבוֹנָה, פָּסַל.

"מִסָּלְתָּהּ וּמִשַּׁמְנָהּ עַל כָּל לְבֹנָתָהּ",

שֶׁתְּהֵא שָׁם לְבוֹנָה בְּשָׁעַת קְמִיצָה.

"עַל כָּל לְבֹנָתָהּ וְהִקְטִיר",

שֶׁיְּלַקֵּט לְבוֹנָה וְיַעֲלֶה לָאִשִּׁים.

[יא]

"וְהִקְטִיר" הַקֹּמֶץ, אַף עַל פִּי שֶׁאֵין שִׁירַיִם.

נִטְמָא הַקֹּמֶץ, אוֹ אָבַד,

יָכֹל יֹאכְלוּ הַכֹּהֲנִים בַּשִּׁירַיִם?

וְדִין הוּא:

מָה, אִם בִּמְקוֹם שֶׁהוּרַע כֹּחַ הַמִּזְבֵּחַ,

בִּשְׁתֵּי הַלֶּחֶם וּבְלֶחֶם הַפָּנִים,

יִפָּה כֹחַ הַכֹּהֲנִים בָּהֶם,

מְקוֹם שֶׁיִּפָּה כֹחַ הַמִּזְבֵּחַ, בַּקֹּמֶץ,

אֵינוּ דִין שֶׁיְּיַפֶּה כֹחַ הַכֹּהֲנִים בַּשִּׁירַיִם?

מָה אֲנִי מְקַיֵּם (ויקרא ב,ג) "וְהַנּוֹתֶרֶת מִן הַמִּנְחָה לְאַהֲרֹן וּלְבָנָיו"?

אֵין לָהֶם אֶלָּא לְאַחַר מַתְּנַת הָאִשִּׁים.

[יב]

"אַזְכָּרָתָהּ", נִזְכָּרִים בָּהּ, נִזְכָּרִים בִּקְמִיצָה נִזְכָּרִים בִּלְבוֹנָתָהּ,

רַבִּי שִׁמְעוֹן אוֹמֵר:

נֶאֱמַר כָּן אַזְכָּרָה וְנֶאֱמַר לְהַלָּן אַזְכָּרָה,

מָה אַזְכָּרָה אֲמוּרָה לְהַלָּן מְלֹא קֹמֶץ,

אַף כָּן מְלֹא קֹמֶץ.

סִפְרָא. דִּבּוּרָא דִנְדָבָה. פֶּרֶק יא

[א]

(ויקרא ב,ג) ["וְהַנּוֹתֶרֶת מִן הַמִּנְחָה לְאַהֲרֹן וּלְבָנָיו,

קֹדֶשׁ קָדָשִׁים מֵאִשֵּׁי יי."]

"וְהַנּוֹתֶרֶת",

אַף עַל פִּי שֶׁלֹּא הֻמְלָחָה,

אַף עַל פִּי שֶׁלֹּא הֻגָּשָׁה,

אַף עַל פִּי שֶׁלֹּא הִקְטִיר אֶת כָּל לְבוֹנָתָהּ.

"מִן הַמִּנְחָה",

פְּרָט לְשֶׁחָסָרָה הִיא,

פְּרָט לְשֶׁחָסַר קֻמְצָהּ, וְלֹא הִקְטִיר מִלְּבוֹנָתָהּ כְּלוּם.

"לְאַהֲרֹן וּלְבָנָיו",

לְאַהֲרֹן תְּחִלָּה וְאַחַר כָּךְ לְבָנָיו,

לְאַהֲרֹן שֶׁלֹּא בְמַחְלֹקֶת, וּלְבָנָיו בְּמַחְלֹקֶת,

מָה אַהֲרֹן כֹּהֵן גָּדוֹל אוֹכֵל שֶׁלֹּא בְמַחְלֹקֶת,

אַף בָּנָיו כֹּהֲנִים גְּדוֹלִים אוֹכְלִים שֶׁלֹּא בְמַחְלֹקֶת.

[ב]

"לְאַהֲרֹן וּלְבָנָיו קֹדֶשׁ קָדָשִׁים", לְהַתִּיר מִנְחוֹת יִשְׂרָאֵל.

וְכִי מְנַיִן יָצְאוּ?

מִכְּלָל שֶׁנֶּאֱמַר:

(במדבר טו,יג) "כָּל הָאֶזְרָח יַעֲשֶׂה כָּכָה אֶת אֵלֶּה לְהַקְרִיב אִשֵּׁה",

שֶׁאִם רָצָה לְרַבּוֹת, יְרַבֶּה.

אוֹ אֵינוּ אוֹמֵר אֶלָּא

שֶׁיְּהוּ מִנְחוֹת יִשְׂרָאֵל נִתָּנוֹת עַל גַּבֵּי הָאִשִּׁים?

מָה אֲנִי מְקַיֵּם "וְהַנּוֹתֶרֶת מִן הַמִּנְחָה"?

שֶׁלַּגֵּרִים וְשֶׁלַּנָּשִׁים וְשֶׁלָּעֲבָדִים.

תִּלְמֹד לוֹמַר "לְאַהֲרֹן וּלְבָנָיו קֹדֶשׁ קָדָשִׁים",

לְהַתִּיר מִנְחוֹת יִשְׂרָאֵל.

[ג]

אֵין לִי אֶלָּא מִנְחוֹתֵיהֶם, מְלוּקוֹתֵיהֶם מְנַיִן?

אָמַר רַבִּי שִׁמְעוֹן:

אוֹ קוֹרֵא אֲנִי (ויקרא כב,ח) "נְבֵלָה וּטְרֵפָה לֹא יֹאכַל לְטָמְאָה בָהּ",

תִּלְמֹד לוֹמַר "לְאַהֲרֹן וּלְבָנָיו קֹדֶשׁ קָדָשִׁים",

לְהַתִּיר מְלוּקוֹת יִשְׂרָאֵל.

[ד]

אֵין לִי אֶלָּא מְלוּקוֹת יִשְׂרָאֵל, מְלוּקוֹת כֹּהֲנִים מְנַיִן?

אָמַר רַבִּי שִׁמְעוֹן:

וְדִין הוּא:

מָה, אִם בִּמְקוֹם שֶׁהִתִּיר סֹלֶת רְשׁוּת,

אָסַר סֹלֶת מִצְוָה,

מְקוֹם שֶׁאָסַר מְלוּקַת רְשׁוּת,

אֵינוּ דִין שֶׁנּוֹסַר מְלוּקַת מִצְוָה?

מְלוּקוֹת יִשְׂרָאֵל יוֹכִיחוּ,

שֶׁאָסַר בָּהֶם מְלוּקַת רְשׁוּת,

וְהִתִּיר בָּהֶם מְלוּקַת מִצְוָה.

[ה]

מַה לּוֹ הִתִּיר מְלוּקַת מִצְוָה שֶׁלְּיִשְׂרָאֵל,

שֶׁהֲרֵי הִתִּיר סֹלֶת מִצְוָה שֶׁלָּהֵם,

נַתִּיר מְלוּקַת מִצְוָה שֶׁלַּכֹּהֲנִים,

שֶׁהֲרֵי אָסַר סֹלֶת מִצְוָה שֶׁלָּהֶם!

הוֹאִיל וְאָסַר סֹלֶת מִצְוָה שֶׁלָּהֶם,

נוֹסַר מְלוּקַת מִצְוָה שֶׁלָּהֶם?

תִּלְמֹד לוֹמַר "לְאַהֲרֹן וּלְבָנָיו קֹדֶשׁ קָדָשִׁים",

לְהַתִּיר מְלוּקוֹת הַכֹּהֲנִים,

"מֵאִשֵּׁי יי", אֵין לָהֶם אֶלָּא לְאַחַר מַתְּנַת הָאִשִּׁים.

סִפְרָא. דִּבּוּרָא דִנְדָבָה. פָּרָשָׁה י

[א]

(ויקרא ב,ד) ["וְכִי תַקְרִב קָרְבַּן מִנְחָה מַאֲפֵה תַנּוּר,

סֹלֶת חַלּוֹת מַצֹּת בְּלוּלֹת בַּשֶּׁמֶן,

וּרְקִיקֵי מַצּוֹת מְשֻׁחִים בַּשָּׁמֶן."]

"וְכִי תַקְרִב", כְּשֶׁתַּקְרִיב, לַעֲשׁוֹת הַדָּבָר רְשׁוּת.

"קָרְבַּן מִנְחָה",

אָמַר רַבִּי יְהוּדָה:

מְנַיִן לָאוֹמֵר 'הֲרֵי עָלַי מִנְחַת מַאֲפֶה!'

לֹא יָבִיא מַחְצָה חַלּוֹת וּמַחְצָה רְקִיקִים?

תִּלְמֹד לוֹמַר "קָרְבַּן",

קָרְבָּן אֶחָד הוּא מֵבִיא, אֵינוּ מֵבִיא חַלּוֹת וּרְקִיקִים.

[ב]

אָמַר רַבִּי שִׁמְעוֹן:

וְכִי נֶאֱמַר "קָרְבַּן", "קָרְבַּן", שְׁנֵי פְעָמִים?

הָא לֹא נֶאֱמַר אֶלָּא "קָרְבַּן" אֶחָד, וְנֶאֱמַר בּוֹ חַלּוֹת וּרְקִיקִים,

מֵעַתָּה, רָצָה לְהָבִיא חַלּוֹת, יָבִיא, רְקִיקִים, יָבִיא,

מַחְצָה חַלּוֹת וּמַחְצָה רְקִיקִים יָבִיא,

וּכְשֶׁהוּא קוֹמֵץ, בּוֹלֵל וְקוֹמֵץ מִשְּׁנֵיהֶם,

הָא אִם קָמַץ וְלֹא עָלָה בְיָדוֹ אֶלָּא אֶחָד מִשְּׁנֵיהֶם, דַּיּוֹ.

[ג]

"מַאֲפֵה תַנּוּר", לֹא מַאֲפֵה כֻּפָּח[[33]](#footnote-33),

לֹא מַאֲפֵה רְעָפִים[[34]](#footnote-34) וְלֹא מַאֲפֵה יוֹרוֹת הָעַרְבִיִּים[[35]](#footnote-35).

רַבִּי יְהוּדָה אוֹמֵר:

מַה תַּלְמוּד (לוֹמַר) "תַנּוּר", (ויקרא ז,ט) "תַּנּוּר" שְׁנֵי פְעָמִים?

לְהַכְשִׁיר אֶת הַכֻּפָּח.

רַבִּי שִׁמְעוֹן אוֹמֵר:

מַה תַּלְמוּד (לוֹמַר) תַּנּוּר תַּנּוּר שְׁנֵי פְעָמִים?

שֶׁיְּהֵא הֶקְדֵשָׁהּ בַּתַּנּוּר וְכָל מַעֲשֶׂיהָ בַּתַּנּוּר.

[ד]

"סֹלֶת", מַה סֹּלֶת אֲמוּרָה לְהַלָּן, מִן הַחִטִּים,

אַף כָּן מִן הַחִטִּים.

"חַלּוֹת... בְּלוּלֹת", אֵין הָרְקִיקִים בְּלוּלִים.

הֲלֹא דִין הוּא:

מָה, אִם הַחַלּוֹת, שֶׁאֵינָן טְעוּנוֹת מְשִׁיחָה,

טְעוּנוֹת בְּלִילָה,

רְקִיקִים, שֶׁהֵן טְעוּנִים מְשִׁיחָה,

אֵינוּ דִין שֶׁיִּטְעֲנוּ בְּלִילָה?

תִּלְמֹד לוֹמַר "חַלּוֹת... בְּלוּלֹת", אֵין הָרְקִיקִים בְּלוּלִים.

[ה]

'רְקִיקִים' "מְשֻׁחִים", אֵין הַחַלּוֹת מְשׁוּחוֹת.

הֲלֹא דִין הוּא:

מָה, אִם הָרְקִיקִים, שֶׁאֵינָן טְעוּנִים בְּלִילָה,

טְעוּנִים מְשִׁיחָה,

חַלּוֹת, שֶׁהֵן טְעוּנוֹת בְּלִילָה,

אֵינוּ דִין שֶׁיִּטְעֲנוּ מְשִׁיחָה?

תִּלְמֹד לוֹמַר 'רְקִיקִים' "מְשֻׁחִים", אֵין הַחַלּוֹת מְשׁוּחוֹת.

[ו]

"סֹלֶת חַלּוֹת מַצֹּת בְּלוּלֹת בַּשֶּׁמֶן וּרְקִיקֵי מַצּוֹת מְשֻׁחִים בַּשָּׁמֶן",

מַה תַּלְמוּד (לוֹמַר) "בַּשֶּׁמֶן", "בַּשָּׁמֶן", שְׁנֵי פְעָמִים?

לְהַכְשִׁיר בַּשֶּׁמֶן הַשֵּׁנִי וּלְהַכְשִׁיר בַּשֶּׁמֶן הַשְּׁלִישִׁי.

רַבִּי אֱלִיעֶזֶר בֶּן יַעֲקֹב אוֹמֵר:

מוֹשֵׁחַ אֶת הָרְקִיקִים כְּמִין כִי,

שֶׁאֵין רִבּוּי אַחַר רִבּוּי בַּתּוֹרָה אֶלָּא לְמַעֵט,

רַבִּי יְהוּדָה אוֹמֵר:

"מַצֹּת" , "מַצּוֹת", לַמַּצּוֹת שָׁווּ, לֹא שָׁווּ לִבְלִילָה.

[ז]

כַּיּוֹצֵא בוֹ,

אָמַר רַבִּי יוּדָה:

(שמות ל,יח) "וְעָשִׂיתָ כִּיּוֹר נְחֹשֶׁת וְכַנּוֹ נְחֹשֶׁת לְרָחְצָה",

יָכֹל כַּשֵּׁם שֶׁמַּרְחִיצִים מִן הַכִּיּוֹר, כָּךְ מַרְחִיצִים מִן הַכַּן?

תִּלְמֹד לוֹמַר "נְחֹשֶׁת",

לִנְחֹשֶׁת שָׁוֶה לוֹ, לֹא שָׁוֶה לוֹ לִרְחִיצָה.

כַּיּוֹצֵא בוֹ,

אָמַר רַבִּי יוּדָה:

(שמות כח,טו) "וְעָשִׂיתָ חֹשֶׁן מִשְׁפָּט מַעֲשֵׂה חֹשֵׁב, כְּמַעֲשֵׂה אֵפֹד תַּעֲשֶׂנּוּ,

זָהָב תְּכֵלֶת וְאַרְגָּמָן וְתוֹלַעַת שָׁנִי וְשֵׁשׁ מָשְׁזָר",

יָכֹל כַּשֵּׁם שֶׁזֶּה כָּפוּל זֶה כָּפוּל?

תִּלְמֹד לוֹמַר "זָהָב",

לְזָהָב שָׁוֶה לוֹ, לֹא שָׁוֶה לוֹ לִכְפֵלוֹ.

סִפְרָא. דִּבּוּרָא דִנְדָבָה. פֶּרֶק יב

[א]

(ויקרא ב,ה) ["וְאִם מִנְחָה עַל הַמַּחֲבַת קָרְבָּנֶךָ,

סֹלֶת בְּלוּלָה בַשֶּׁמֶן מַצָּה תִהְיֶה."]

"וְאִם מִנְחָה עַל הַמַּחֲבַת", מְלַמֵּד שֶׁהִיא טְעוּנָה כֶּלִי.

"קָרְבָּנֶךָ", (ויקרא ב,ז) "קָרְבָּנֶךָ", לִגְזֵרָה שָׁוָה:

מַה קָּרְבָּנֶךָ אָמוּר כָּן, טָעוּן יְצִיקָה וּבְלִילָה,

אַף קָרְבָּנֶךָ אָמוּר לְמַטָּן טָעוּן יְצִיקָה וּבְלִילָה;

וּמַה קָּרְבָּנֶךָ אָמוּר לְמַטָּן,

טָעוּן מַתַּן שֶׁמֶן בְּכֶלִי קֹדֶם לַעֲשִׂיָּתָהּ,

אַף קָרְבָּנֶךָ אָמוּר כָּן טָעוּן מַתַּן שֶׁמֶן בְּכֶלִי קֹדֶם לַעֲשִׂיָּתָהּ.

[ב]

"סֹלֶת בְּלוּלָה", מְלַמֵּד שֶׁהוּא בּוֹלְלָהּ סֹלֶת.

רַבִּי אוֹמֵר:

חַלּוֹת.

אָמְרוּ לוֹ:

וַהֲלֹא בַּתּוֹרָה נֶאֶמְרוּ (ויקרא ז,יב) "חַלּוֹת... בְּלוּלֹת",

וְאֵי אֶפְשָׁר לְבָלְלָן אֶלָּא סֹלֶת.

כֵּיצַד הוּא עוֹשֶׂה?

נוֹתֵן שֶׁמֶן בַּסֹּלֶת וּבוֹלְלָהּ,

שֶׁמֶן בְּכֶלִי וְעוֹשֶׂה אוֹתָהּ, וּפוֹתְתָהּ וּבוֹלְלָהּ בַּשֶּׁמֶן.

רַבִּי אוֹמֵר:

נוֹתֵן שֶׁמֶן בְּכֶלִי וְעוֹשֶׂה אוֹתָהּ וּפוֹתְתָהּ וּבוֹלְלָהּ בַּשֶּׁמֶן,

וְחוֹזֵר וְיוֹצֵק עָלֶיהָ.

"מַצָּה", יָכֹל מִצְוָה?

תִּלְמֹד לוֹמַר "תִהְיֶה", קְבָעָהּ.

[ג]

(ויקרא ב,ו) ["פָּתוֹת אֹתָהּ פִּתִּים,

וְיָצַקְתָּ עָלֶיהָ שָׁמֶן, מִנְחָה הִוא."]

"פָּתוֹת", יָכֹל שְׁתַּיִם?

תִּלְמֹד לוֹמַר "פִּתִּים".

אוֹ "פִּתִּים", יָכֹל יַעֲשֶׂנָּה כְפֵרוּרִים?

תִּלְמֹד לוֹמַר "אֹתָהּ", אוֹתָהּ פִּתִּים, אֵין פִּתֶּיהָ לְפִתִּים.

[ד]

מִכָּן אָמָרוּ:

מִנְחוֹת יִשְׂרָאֵל,

כּוֹפֵל אֶחָד לִשְׁנַיִם וּשְׁנַיִם לְאַרְבָּעָה וּמַבְדִּיל.

מִנְחַת כֹּהֲנִים,

כּוֹפֵל אֶחָד לִשְׁנַיִם וּשְׁנַיִם לְאַרְבָּעָה, וְאֵינוּ מַבְדִּיל.

מִנְחַת כֹּהֵן הַמָּשִׁיחַ, לֹא הָיָה מְכַפְּלָהּ.

רַבִּי שִׁמְעוֹן אוֹמֵר:

מִנְחַת כֹּהֲנִים וּמִנְחַת כֹּהֵן הַמָּשִׁיחַ,

אֵין בָּהֶם פְּתִיתָה, מִפְּנֵי שֶׁאֵין בָּהֶם קְמִיצָה,

וְכָל שֶׁאֵין בָּהּ קְמִיצָה, אֵין בָּהּ פְּתִיתָה.

וְכָל פְּתִיתִים בְּכַזַּיִת.

[ה]

"פָּתוֹת... פִּתִּים... מִנְחָה",

לְרַבּוֹת כָּל הַמְּנָחוֹת לִפְתִיתָה.

יָכֹל אַף שְׁתֵּי הַלֶּחֶם וְלֶחֶם הַפָּנִים?

תִּלְמֹד לוֹמַר "אֹתָהּ",

מָה רָאִיתָ לְרַבּוֹת כָּל הַמְּנָחוֹת,

וּלְהוֹצִיא שְׁתֵּי הַלֶּחֶם וְלֶחֶם הַפָּנִים?

אַחַר שֶׁרִבָּה הַכָּתוּב, מֵעֵט:

מָה אֵלּוּ מְיֻחָדוֹת, שֶׁיֵּשׁ מֵהֶם לָאִשִּׁים,

יָצְאוּ שְׁתֵּי הַלֶּחֶם וְלֶחֶם הַפָּנִים,

שֶׁאֵין מֵהֶם לָאִשִּׁים.

[ו]

"וְיָצַקְתָּ... שָׁמֶן, מִנְחָה",

לְרַבּוֹת כָּל הַמְּנָחוֹת לִיצִיקָה.

יָכֹל אַף מִנְחַת מַאֲפֶה?

תִּלְמֹד לוֹמַר "עָלֶיהָ".

אוֹצִיא אֶת הַחַלּוֹת וְלֹא אוֹצִיא אֶת הָרְקִיקִים?

תִּלְמֹד לוֹמַר "הִוא".

[ז]

(ויקרא ב,ז) ["וְאִם מִנְחַת מַרְחֶשֶׁת קָרְבָּנֶךָ,

סֹלֶת בַּשֶּׁמֶן תֵּעָשֶׂה."]

"וְאִם מִנְחַת מַרְחֶשֶׁת קָרְבָּנֶךָ",

מַה בֵּין מַחֲבַת לְמַרְחֶשֶׁת?

אֶלָּא שֶׁהַמַּרְחֶשֶׁת יֵשׁ לָהּ כְּסוּי, וְהַמַּחֲבַת אֵין לָהּ כְּסוּי.

דִּבְרֵי רַבִּי יוֹסֵה הַגָּלִילִי.

רַבִּי חֲנַנְיָה בֶּן גַּמְלִיאֵל אוֹמֵר:

מַרְחֶשֶׁת עֲמֻקָּה וּמַעֲשֶׂיהָ רוֹחֲשִׁים,

וּמַחֲבַת צָפָה וּמַעֲשֶׂיהָ קָשִׁים.

"סֹלֶת בַּשֶּׁמֶן תֵּעָשֶׂה",

מְלַמֵּד שֶׁהִיא טְעוּנָה מַתַּן שֶׁמֶן בְּכֶלִי קֹדֶם לַעֲשִׂיָּתָהּ.

סִפְרָא. דִּבּוּרָא דִנְדָבָה. פָּרָשָׁה יא

[א]

(ויקרא ב,ח) ["וְהֵבֵאתָ אֶת הַמִּנְחָה אֲשֶׁר יֵעָשֶׂה מֵאֵלֶּה לַיי,

וְהִקְרִיבָהּ אֶל הַכֹּהֵן, וְהִגִּישָׁהּ אֶל הַמִּזְבֵּחַ."]

אִלּוּ אוֹמֵר "וְהֵבֵאתָ... אֲשֶׁר יֵעָשֶׂה מֵאֵלֶּה לַיי,

וְהִקְרִיבָהּ אֶל הַכֹּהֵן וְהִגִּישָׁהּ אֶל הַמִּזְבֵּחַ",

יָכֹל אֵין לִי טָעוּן הַגָּשָׁה אֶלָּא הַקֹּמֶץ בִּלְבַד?

וּמְנַיִן לְרַבּוֹת אֶת הַמִּנְחָה?

תִּלְמֹד לוֹמַר "מִנְחָה".

מְנַיִן לְרַבּוֹת כָּל הַמְּנָחוֹת?

תִּלְמֹד לוֹמַר "אֶת הַמִּנְחָה".

[ב]

יָכֹל אֵין לִי טָעוּן הַגָּשָׁה אֶלָּא מִנְחָה נְדָבָה?

מִנְחַת חוֹבָה מְנַיִן?

וְדִין הוּא:

נֶאֱמַר 'הָבֵא מִנְחָה נְדָבָה' וְ'הָבֵא מִנְחָה חוֹבָה',

מַה מִנְחָה נְדָבָה טְעוּנָה הַגָּשָׁה,

אַף מִנְחַת חוֹטֵא תִּטָּעַן הַגָּשָׁה.

[ג]

לֹא! אִם אָמַרְתָּ בְּמִנְחַת נְדָבָה, שֶׁהִיא טְעוּנָה שֶׁמֶן וּלְבוֹנָה,

תֹּאמַר בְּמִנְחַת חוֹטֵא שֶׁאֵינָהּ טְעוּנָה שֶׁמֶן וּלְבוֹנָה!

מִנְחַת סוֹטָה תּוֹכִיחַ,

שֶׁאֵינָהּ טְעוּנָה שֶׁמֶן וּלְבוֹנָה, וּטְעוּנָה הַגָּשָׁה.

[ד]

לֹא! אִם אָמַרְתָּ בְּמִנְחַת סוֹטָה, שֶׁהִיא טְעוּנָה תְּנוּפָה,

תֹּאמַר בְּמִנְחַת חוֹטֵא, שֶׁאֵינָהּ טְעוּנָה תְּנוּפָה!

הֲרֵי אַתְּ דָּן מִבִּנְיַן אָב:

לֹא מִנְחַת נְדָבָה, שֶׁהִיא טְעוּנָה שֶׁמֶן וּלְבוֹנָה,

כַּהֲרֵי מִנְחַת סוֹטָה, שֶׁאֵינָהּ טְעוּנָה שֶׁמֶן וּלְבוֹנָה,

לֹא מִנְחַת סוֹטָה, שֶׁהִיא טְעוּנָה תְּנוּפָה,

כַּהֲרֵי מִנְחַת נְדָבָה, שֶׁאֵינָהּ טְעוּנָה תְּנוּפָה.

[ה]

הַצַּד הַשּׁוֹוֶה שֶׁבָּהֶן, שֶׁשָּׁווּ לִקְמִיצָה וְשָׁווּ לְהַגָּשָׁה;

אַף אֲנִי אָבִיא מִנְחַת חוֹטֵא, שֶׁשָּׁוַת לָהֶם לִקְמִיצָה,

שֶׁתִּשְׁוֶה לָהֶם לְהַגָּשָׁה.

[ו]

אוֹ מַה הַצַּד הַשּׁוֹוֶה שֶׁבָּהֶן?

שֶׁשָּׁווּ לָבֹא בֶּעָשִׁיר כְּבֶעָנִי, וּטְעוּנִים הַגָּשָׁה,

יָצַאת מִנְחַת חוֹטֵא, שֶׁלֹּא שָׁוָת לָבֹא בֶּעָשִׁיר כְּבֶעָנִי,

שֶׁלֹּא תִּטְעֹן הַגָּשָׁה!

תִּלְמֹד לוֹמַר "מִנְחָה",

אֶחָד מִנְחַת נְדָבָה וְאֶחָד מִנְחַת חוֹטֵא, זוֹ וָזוֹ טְעוּנוֹת הַגָּשָׁה.

רַבִּי שִׁמְעוֹן אוֹמֵר:

"וְהֵבֵאתָ", לְרַבּוֹת מִנְחַת הָעֹמֶר לְהַגָּשָׁה, שֶׁנֶּאֱמַר:

(ויקרא כג,י) "וַהֲבֵאתֶם אֶת עֹמֶר רֵאשִׁית קְצִירְכֶם אֶל הַכֹּהֵן".

"וְהִקְרִיבָהּ", לְרַבּוֹת מִנְחַת סוֹטָה לְהַגָּשָׁה, שֶׁנֶּאֱמַר:

(במדבר ה,כה) "וְהִקְרִיב אֹתָהּ אֶל הַמִּזְבֵּחַ".

סִפְרָא. דִּבּוּרָא דִנְדָבָה. פֶּרֶק יג

[א]

הֲלֹא דִין הוּא:

מָה, אִם מִנְחַת חוֹטֵא, שֶׁאֵינָהּ טְעוּנָה תְּנוּפָה,

טְעוּנָה הַגָּשָׁה,

מִנְחַת סוֹטָה, שֶׁהִיא טְעוּנָה תְּנוּפָה,

אֵינוּ דִין שֶׁתִּטְעֹן הַגָּשָׁה?

לֹא! אִם אָמַרְתָּ בְּמִנְחַת חוֹטֵא, שֶׁהִיא מִן הַחִטִּין,

תֹּאמַר בְּמִנְחַת סוֹטָה, שֶׁאֵינָהּ מִן הַחִטִּין!

מִנְחַת הָעֹמֶר תּוֹכִיחַ,

שֶׁאֵינָהּ מִן הַחִטִּין וּטְעוּנָה הַגָּשָׁה.

[ב]

לֹא! אִם אָמַרְתָּ בְּמִנְחַת הָעֹמֶר, שֶׁהִיא טְעוּנָה שֶׁמֶן וּלְבוֹנָה,

תֹּאמַר בְּמִנְחַת סוֹטָה, שֶׁאֵינָהּ טְעוּנָה שֶׁמֶן וּלְבוֹנָה!

הֲרֵי אַתְּ דָּן מִבִּנְיַן אָב:

לֹא מִנְחַת חוֹטֵא, שֶׁהִיא מִן הַחִטִּין,

כַּהֲרֵי מִנְחַת הָעֹמֶר, שֶׁאֵינָהּ מִן הַחִטִּים;

לֹא מִנְחַת הָעֹמֶר, שֶׁהִיא טְעוּנָה שֶׁמֶן וּלְבוֹנָה,

כַּהֲרֵי מִנְחַת חוֹטֵא, שֶׁאֵינָהּ טְעוּנָה שֶׁמֶן וּלְבוֹנָה.

[ג]

הַצַּד הַשּׁוֹוֶה שֶׁבָּהֶן, שֶׁשָּׁווּ לִקְמִיצָה וְשָׁווּ לְהַגָּשָׁה;

אַף אֲנִי אָבִיא מִנְחַת סוֹטָה, שֶׁשָּׁוָת לָהֶן לִקְמִיצָה,

שֶׁתִּשְׁוֶה לָהֶן לְהַגָּשָׁה.

[ד]

אוֹ מָה הַצַּד הַשּׁוֹוֶה שֶׁבָּהֶן?

שֶׁלֹּא כָשְׁרוּ לָבֹא קֶמַח אֶלָּא סֹלֶת, וּטְעוּנוֹת הַגָּשָׁה,

יָצַאת מִנְחַת סוֹטָה, שֶׁכָּשְׁרָה לָבֹא קֶמַח,

שֶׁלֹּא תִּטָּעַן הַגָּשָׁה!

תִּלְמֹד לוֹמַר "וְהִקְרִיבָהּ", לְרַבּוֹת מִנְחַת סוֹטָה לְהַגָּשָׁה.

[ה]

רַבִּי יְהוּדָה אוֹמֵר:

"וְהֵבֵאתָ", לְרַבּוֹת מִנְחַת סוֹטָה לְהַגָּשָׁה, שֶׁנֶּאֱמַר:

(במדבר ה,טו) "וְהֵבִיא אֶת קָרְבָּנָהּ עָלֶיהָ".

אוֹ אֵינוּ אוֹמֵר "וְהֵבֵאתָ"

אֶלָּא שֶׁיְּהֵא הַיָּחִיד מִתְנַדֵּב מִנְחָה אַחֶרֶת חוּץ מֵאֵלּוּ שֶׁבָּעִנְיָן?

וְדִין הוּא:

צִבּוּר מֵבִיא מִנְחָה מִן הַחִטִּין חוֹבָה,

וְיָחִיד מֵבִיא מִנְחָה מִן הַחִטִּין נְדָבָה,

מַה צִּבּוּר, שֶׁהוּא מֵבִיא מִנְחָה מִן הַחִטִּין חוֹבָה,

מֵבִיא מִנְחָה מִן הַשְּׂעוֹרִיםן חוֹבָה,

אַף יָחִיד, שֶׁהוּא מֵבִיא מִנְחָה מִן הַחִטִּין נְדָבָה,

יָבִיא מִנְחָה מִן הַשְּׂעוֹרִים נְדָבָה!

תִּלְמֹד לוֹמַר "אֵלֶּה", אֵין לָךְ אֶלָּא אֵלֶּה.

אוֹ אֵינוּ אוֹמֵר "אֵלֶּה",

אֶלָּא הָאוֹמֵר "הֲרֵי עָלַי מִנְחָה" יָבִיא חֲמֶשְׁתָּן!

תִּלְמֹד לוֹמַר "מֵאֵלֶּה",

יֵשׁ מֵבִיא אַחַת מֵהֶן, וְיֵשׁ מֵבִיא חֲמֶשְׁתָּן.

[ו]

רַבָּן שִׁמְעוֹן אוֹמֵר:

"מִנְחָה", לְרַבּוֹת כָּל הַמְּנָחוֹת לְהַגָּשָׁה.

יָכֹל אַף שְׁתֵּי הַלֶּחֶם וְלֶחֶם הַפָּנִים?

תִּלְמֹד לוֹמַר "מֵאֵלֶּה".

מָה רָאִיתָ לְרַבּוֹת כָּל הַמְּנָחוֹת,

וּלְהוֹצִיא שְׁתֵּי הַלֶּחֶם וְלֶחֶם הַפָּנִים?

אַחַר שֶׁרִבָּה הַכָּתוּב, מֵעֵט:

מָה אֵלּוּ מְיֻחָדוֹת, שֶׁיֵּשׁ מֵהֶן לָאִשִּׁים,

יָצְאוּ שְׁתֵּי הַלֶּחֶם וְלֶחֶם הַפָּנִים, שֶׁאֵין מֵהֶם לָאִשִּׁים.

[ז]

וַהֲלֹא מִנְחַת נְסָכִין כֻּלָּהּ לָאִשִּׁין, יָכֹל תִּטָּעַן הַגָּשָׁה?

תִּלְמֹד לוֹמַר "וְהִקְרִיבָהּ".

מָה רָאִיתָ לְרַבּוֹת כָּל הַמְּנָחוֹת וּלְהוֹצִיא מִנְחַת נְסָכִין?

אַחַר שֶׁרִבָּה הַכָּתוּב, מֵעֵט:

מָה אֵלּוּ מְיֻחָדוֹת, שֶׁהֵן בָּאוֹת בִּגְלַל עַצְמָן,

יָצַאת מִנְחַת נְסָכִין, שֶׁאֵינָהּ בָּאָה בִּגְלַל עַצְמָהּ.

[ח]

וַהֲלֹא מִנְחַת כֹּהֲנִים וּמִנְחַת כֹּהֵן מָשִׁיחַ בָּאוֹת בִּגְלַל עַצְמָן?

יָכֹל יִטָּעֲנוּ הַגָּשָׁה?

תִּלְמֹד לוֹמַר "וְהִגִּישָׁהּ".

מָה רָאִיתָ לְרַבּוֹת אֶת כָּל הַמְּנָחוֹת,

וּלְהוֹצִיא מִנְחוֹת כֹּהֲנִים וּמִנְחַת כֹּהֵן מָשִׁיחַ?

אַחַר שֶׁרִבָּה הַכָּתוּב, מֵעֵט:

מָה אֵלּוּ מְיֻחָדוֹת,

שֶׁיֵּשׁ מֵהֶן לָאִשִּׁים, וּבָאוֹת בִּגְלַל עַצְמָן, וְיֵשׁ מֵהֶן לַכֹּהֲנֵים,

יָצְאוּ שְׁתֵּי הַלֶּחֶם וְלֶחֶם הַפָּנִים, שֶׁאֵין מֵהֶן לָאִשִּׁים,

יָצַאת מִנְחַת נְכָסִין, שֶׁאֵינָהּ בָּאָה בִּגְלַל עַצְמָהּ,

יָצְאוּ מִנְחַת כֹּהֲנִים וּמִנְחַת כֹּהֵן מָשִׁיחַ, שֶׁאֵין מֵהֶם לַכֹּהֲנֵים.

(ויקרא ב,ט) ["וְהֵרִים הַכֹּהֵן מִן הַמִּנְחָה אֶת אַזְכָּרָתָהּ,

וְהִקְטִיר הַמִּזְבֵּחָה, אִשֵּׁה רֵיחַ נִיחֹחַ לַיי."]

"וְהֵרִים", יָכֹל בְּכֶלִי?

תִּלְמֹד לוֹמַר לְהַלָּן (ויקרא ב,ט) "בְּקֻמְצוֹ",

מָה הֲרָמָה אֲמוּרָה לְהַלָּן בְּקֻמְצוֹ,

אַף כָּן בְּקֻמְצוֹ.

סִפְרָא. דִּבּוּרָא דִנְדָבָה. פָּרָשָׁה יב

[א]

(ויקרא ב,י-יא) ["וְהַנּוֹתֶרֶת מִן הַמִּנְחָה,

לְאַהֲרֹן וּלְבָנָיו קֹדֶשׁ קָדָשִׁים מֵאִשֵּׁי יי.

כָּל הַמִּנְחָה אֲשֶׁר תַּקְרִיבוּ לַיי לֹא תֵעָשֶׂה חָמֵץ,

כִּי כָל שְׂאֹר וְכָל דְּבַשׁ לֹא תַקְטִירוּ מִמֶּנּוּ אִשֶּׁה לַיי."]

אִלּוּ אוֹמֵר "אֲשֶׁר תַּקְרִיבוּ לַיי לֹא תֵעָשֶׂה חָמֵץ",

יָכֹל אֵין לִי בְּ"לֹא תֵעָשֶׂה חָמֵץ" אֶלָּא הַקֹּמֶץ בִּלְבַד?

מְנַיִן לְרַבּוֹת אֶת הַמִּנְחָה?

תִּלְמֹד לוֹמַר "מִנְחָה".

מְנַיִן לְרַבּוֹת כָּל הַמְּנָחוֹת?

תִּלְמֹד לוֹמַר "כָּל הַמִּנְחָה".

[ב]

אֵין לִי אֶלָּא מְנָחוֹת שֶׁשִּׁירֵיהֶן נֶאֱכָלִין,

מְנָחוֹת שֶׁאֵין שִׁירֵיהֶן נֶאֱכָלִין[[36]](#footnote-36) מְנַיִן?

תִּלְמֹד לוֹמַר "(ו)כָּל הַמִּנְחָה אֲשֶׁר תַּקְרִיבוּ לַיי לֹא תֵעָשֶׂה חָמֵץ".

רַבִּי יוֹסֵה הַגָּלִילִי אוֹמֵר:

לְהָבִיא אֶת לֶחֶם הַפָּנִים.

רַבִּי עֲקִיבָה אוֹמֵר:

לְהָבִיא מִנְחַת נְסָכִין.

[ג]

"לֹא תֵעָשֶׂה חָמֵץ", יָכֹל לָאו אֶחָד לְכֻלָּם?

תִּלְמֹד לוֹמַר (ויקרא ו,י) "לֹא תֵאָפֶה חָמֵץ".

אֲפִיָּה בַּכְּלָל הָיַת, וְלָמָּה יָצַאת?

לְהַקִּישׁ אֵלֶיהָ:

אֶלָּא מָה אֲפִיָּה, מְיֻחֶדֶת מַעֲשֵׂה יְחִידִי, וְחַיָּבִין עָלֶיהָ בִּפְנֵי עַצְמָהּ,

אַף אֲנִי אֲרַבֶּה לִישָׁתָהּ וַעֲרִיכָתָהּ וְכָל מַעֲשֶׂה וּמַעֲשֶׂה שֶׁיֵּשׁ בָּהּ,

לְחַיֵּב עָלָיו בִּפְנֵי עַצְמוֹ.

[ד]

"שְׂאֹר... לֹא תַקְטִירוּ", אֵין לִי אֶלָּא הַמְרֻבֶּה, הַמְמֻעָט מְנַיִן?

תִּלְמֹד לוֹמַר "כָל שְׂאֹר".

אֵין לִי אֶלָּא הוּא עַצְמוֹ, עֵרוּבוֹ מְנַיִן?

תִּלְמֹד לוֹמַר "כִּי כָל שְׂאֹר".

יָכֹל מְנָחוֹת שֶׁהֵן בְּ"מַצָּה תִהְיֶה" (ויקרא ב,ה), יְהוּ 'בַּל תַּקְטִירוּ חָמֵץ',

מְנָחוֹת שֶׁאֵינָן בְּ"מַצָּה תִהְיֶה", לֹא יְהוּ 'בַּל תַּקְטִירוּ חָמֵץ'?

תִּלְמֹד לוֹמַר "כִּי כָל שְׂאֹר וְכָל דְּבַשׁ לֹא תַקְטִירוּ".

אֵין לִי אֶלָּא הַמְרֻבֶּה, הַמְמֻעָט מְנַיִן?

תִּלְמֹד לוֹמַר "כָל דְּבַשׁ".

אֵין לִי אֶלָּא הוּא עַצְמוֹ, עֵרוּבוֹ מְנַיִן?

תִּלְמֹד לוֹמַר "וְכָל דְּבַשׁ".

אֵין לִי אֶלָּא דְּבָרִים שֶׁאֵין הַדְּבַשׁ יָפֶה לָהֶן,

דְּבָרִין שֶׁהַדְּבַשׁ יָפֶה לָהֶן,

כְּגוֹן שֶׁהַפְּטָמִין, אוֹמְרִין יָפֶה הַדְּבַשׁ לַקְּטֹרֶת, מְנַיִן?

תִּלְמֹד לוֹמַר "וְכָל דְּבַשׁ".

[ה]

מַה תַּלְמוּד (לוֹמַר) "כָל שְׂאֹר", מַה תַּלְמוּד (לוֹמַר) "וְכָל דְּבַשׁ"?

לְפִי שֶׁיֵּשׁ בִּשְׂאוֹר מַה שֶּׁאֵין בִּדְבַשׁ, וּבִדְבַשׁ מַה שֶּׁאֵין בִּשְׂאוֹר:

שְׂאוֹר הֻתַּר מִכְּלָלוֹ לַמִּקְדָּשׁ, וּדְבַשׁ לֹא הֻתַּר מִכְּלָלוֹ לַמִּקְדָּשׁ;

דְּבַשׁ הֻתַּר בְּשִׁירֵי כָל שְׂאֹר מְנָחוֹת, וּשְׂאוֹר לֹא הֻתַּר בְּשִׁירֵי מְנָחוֹת;

הָא לְפִי שֶׁיֵּשׁ בִּשְׂאוֹר מַה שֶּׁאֵין בִּדְבַשׁ, וּבִדְבַשׁ מַה שֶּׁאֵין בִּשְׂאוֹר,

צָרַךְ לוֹמַר "כָל שְׂאֹר", וְצָרַךְ לוֹמַר "כָל דְּבַשׁ".

[ו]

מְנַיִן הַמַּעֲלֶה מִבְּשַׂר חַטָּאת וּמִבְּשַׂר אָשָׁם,

וּמִבְּשַׂר קָדְשֵׁי קֳדָשִׁים וּמִבְּשַׂר קֳדָשִׁים קַלִּים,

וּמוֹתַר הָעֹמֶר וּשְׁתֵּי הַלֶּחֶם וְלֶחֶם הַפָּנִים,

וְשִׁירֵי מְנָחוֹת, וּמִן הַשְּׁאוֹר, וּמִן הַדְּבַשׁ,

עוֹבֵר בְּ'לֹא תַּעֲשֶׂה'?

תִּלְמֹד לוֹמַר "כִּי כָל שְׂאֹר וְכָל דְּבַשׁ לֹא תַקְטִירוּ מִמֶּנּוּ אִשֶּׁה לַיי."

הָא כָּל שֶׁיֵּשׁ מִמֶּנּוּ לָאִשִּׁים, הֲרֵי הוּא 'בַּל תַּקְטִירוּ'.

[ז]

(ויקרא ב,יב) ["קָרְבַּן רֵאשִׁית תַּקְרִיבוּ אֹתָם לַיי,

וְאֶל הַמִּזְבֵּחַ לֹא יַעֲלוּ לְרֵיחַ נִיחֹחַ."]

"קָרְבַּן רֵאשִׁית", שֶׁיְּהֵא רֵאשִׁית לְכָל הַמְּנָחוֹת.

וְכָךְ הוּא אוֹמֵר[[37]](#footnote-37) (ויקרא כג,טז) "וְהִקְרַבְתֶּם מִנְחָה חֲדָשָׁה לַיי",

שֶׁתְּהֵא חֲדָשָׁה לְכָל הַמְּנָחוֹת.

אֵין לִי אֶלָּא מִנְחַת חִטִּים, מִנְחַת שְׂעוֹרִים מְנַיִן?

כְּשֶׁהוּא אוֹמֵר (במדבר כח,כו) "וּבְיוֹם הַבִּכּוּרִים,

בְּהַקְרִיבְכֶם מִנְחָה חֲדָשָׁה לַיי, בְּשָׁבֻעֹתֵיכֶם"

אֶלָּא אִם אֵינוּ עִנְיָן לְמִנְחַת חִטִּים,

תְּנֵהוּ עִנְיָן לְמִנְחַת שְׂעוֹרִין.

[ח]

מְנַיִן שֶׁיִּקְדְּמוּ בִּכּוּרִים[[38]](#footnote-38)?

תִּלְמֹד לוֹמַר (שמות לד,כב) "[וְחַג שָׁבֻעֹת תַּעֲשֶׂה לְךָ] בִּכּוּרֵי קְצִיר חִטִּים".

אֵין לִי אֶלָּא שֶׁלְּחִטִּים, שֶׁלִּשְׂעוֹרִים מְנַיִן?

תִּלְמֹד לוֹמַר (שמות כג,טז) "[וְחַג הַקָּצִיר, בִּכּוּרֵי מַעֲשֶׂיךָ] אֲשֶׁר תִּזְרַע [בַּשָּׂדֶה]".

אֵין לִי אֶלָּא שֶׁיִּזְרַע, עָלָה מֵאֵלָיו מְנַיִן?

תִּלְמֹד לוֹמַר (שמות כג,טז) "אֲשֶׁר... בַּשָּׂדֶה".

אֵין לִי אֶלָּא שֶׁבַּשָּׂדֶה, שֶׁבַּגַּג וְשֶׁבֶּחָצֵר וְשֶׁבַּחֻרְבָה מְנַיִן?

תִּלְמֹד לוֹמַר (במדבר יח,יג) "בִּכּוּרֵי כָּל אֲשֶׁר בְּאַרְצָם".

וּמְנַיִן שֶׁיִּקְדְּמוּ נְסָכִין לְכָל פֵּירוֹת הָאִילָן?

תִּלְמֹד לוֹמַר (שמות כג,טז) "בִּכּוּרֵי מַעֲשֶׂיךָ".

וְאוֹמֵר (שמות כג,טז) "בְּאָסְפְּךָ אֶת מַעֲשֶׂיךָ מִן הַשָּׂדֶה."

[ט]

יָכֹל אִם קְדָמָן דָּבָר אַחֵר, לֹא יִקְרָבוּ?

תִּלְמֹד לוֹמַר "תַּקְרִיבוּ".

יָכֹל אִם לֹא קָרְבוּ בָּעֲצֶרֶת, יִקְרְבוּ לְאַחַר הָעֲצֶרֶת?

תִּלְמֹד לוֹמַר "אֹתָם".

יָכֹל יָבִיא יָחִיד כַּיּוֹצֵא בָהֶן נְדָבָה?

תִּלְמֹד לוֹמַר "אֹתָם".

יָכֹל לֹא יָבִיא יָחִיד כַּיּוֹצֵא בָהֶן נְדָבָה,

שֶׁכֵּן אֵינוּ מֵבִיא כַּיּוֹצֵא בָהֶן חוֹבָה,

אֲבָל יָבִיא צִבּוּר כַּיּוֹצֵא בָהֶן נְדָבָה,

שֶׁכֵּן הוּא מֵבִיא כַּיּוֹצֵא בָהֶן חוֹבָה?

תִּלְמֹד לוֹמַר "אֹתָם".

"הַמִּזְבֵּחַ", אֵין לִי אֶלָּא הַמִּזְבֵּחַ,

מְנַיִן לְרַבּוֹת אֶת הַכֶּבֶשׁ?

תִּלְמֹד לוֹמַר "וְאֶל הַמִּזְבֵּחַ לֹא יַעֲלוּ".

יָכֹל לָעֲבוֹדָה וְשֶׁלֹּא לָעֲבוֹדָה?

תִּלְמֹד לוֹמַר "לְרֵיחַ נִיחֹחַ",

לֹא אָמַרְתִּי אֶלָּא לָעֲבוֹדָה.

סִפְרָא. דִּבּוּרָא דִנְדָבָה. פֶּרֶק יד

[א]

(ויקרא ב,יג) ["וְכָל קָרְבַּן מִנְחָתְךָ בַּמֶּלַח תִּמְלָח,

וְלֹא תַשְׁבִּית מֶלַח בְּרִית אֱלֹהֶיךָ מֵעַל מִנְחָתֶךָ,

עַל כָּל קָרְבָּנְךָ תַּקְרִיב מֶלַח."]

אִלּוּ אוֹמֵר "עַל כָּל קָרְבָּנְךָ תַּקְרִיב מֶלַח",

יָכֹל אַף עַל הָעֵצִים וְעַל הַדָּם?

תִּלְמֹד לוֹמַר "קָרְבַּן מִנְחָתְךָ",

מַה "קָרְבַּן מִנְחָתְךָ", דָּבָר שֶׁאֲחֵרִין בָּאִין חוֹבָה לוֹ,

יָצְאוּ הָעֵצִים וְהַדָּם, דָּבָר שֶׁאֵין אֲחֵרִין בָּאִין חוֹבָה לָהֶן.

[ב]

אוֹ מַה "קָרְבַּן מִנְחָתְךָ", דָּבָר שֶׁהוּא מַתִּיר,

אַף אֲנִי אָבִיא אֶת הַדָּם שֶׁהוּא מַתִּיר!

תִּלְמֹד לוֹמַר "מֵעַל מִנְחָתֶךָ", לֹא מֵעַל דָּמְךָ.

אוֹ "מֵעַל מִנְחָתֶךָ", יָכֹל תְּהֵא מִנְחָה כֻּלָּהּ טְעוּנָה מֶלַח?

תִּלְמֹד לוֹמַר "קָרְבַּן",

הַקֹּמֶץ טָעוּן מֶלַח, אֵין מִנְחָה כֻּלָּהּ טְעוּנָה מֶלַח.

[ג]

אֵין לִי אֶלָּא הַקֹּמֶץ, מְנַיִן לְרַבּוֹת אֶת הַלְּבוֹנָה?

אַרְבֶּה אֶת הַלְּבוֹנָה הַבָּאָה עִם הַמִּנְחָה.

מְנַיִן לְבוֹנָה הַבָּאָה בִּפְנֵי עַצְמָהּ,

לְבוֹנָה הַבָּאָה עִם לֶחֶם הַפָּנִים,

וְאֵמוּרֵי חַטָּאת וְאֵמוּרֵי אָשָׁם,

וְאֵמוּרֵי קָדְשֵׁי קֳדָשִׁים וְאֵמוּרֵי קֳדָשִׁין קַלִּין,

וְאֵבָרֵי עוֹלָה וְעוֹלַת הָעוֹף, מְנַיִן?

תִּלְמֹד לוֹמַר "וְכָל קָרְבַּן".

[ד]

רַבִּי יִשְׁמָעֵאל בְּנוֹ שֶׁלְּרַבִּי יוֹחָנָן בֶּן בְּרוֹקָה אוֹמֵר:

אוֹ מַה "קָרְבַּן מִנְחָתְךָ",

דָּבָר שֶׁיֵּשׁ בּוֹ טֻמְאָה, וְעוֹלֶה לָאִשִּׁים עַל מִזְבֵּחַ הַחִיצוֹן,

יָצְאוּ עֵצִים, שֶׁאֵין בָּהֶן טֻמְאָה,

יָצָא הַדָּם, שֶׁאֵינוּ עוֹלָה לָאִשִּׁים,

יָצַאת הַקְּטֹרֶת, שֶׁאֵינָהּ עַל מִזְבֵּחַ הַחִיצוֹן.

"בַּמֶּלַח", יָכֹל תִּבְנֵהוּ?

תִּלְמֹד לוֹמַר "תִּמְלָח".

אוֹ "תִּמְלָח", יָכֹל בְּמֵי מֶלַח?

תִּלְמֹד לוֹמַר "בַּמֶּלַח".

"לֹא תַשְׁבִּית מֶלַח", הָבֵא מֶלַח שֶׁאֵינָהּ שׁוֹבֶתֶת,

וְאֵיזוֹ זוֹ? זוֹ סְדוֹמִית.

מְנַיִן אִם לֹא מָצָא סְדוֹמִית, יָבִיא סָרָקֵנִית[[39]](#footnote-39)?

תִּלְמֹד לוֹמַר "תַּקְרִיב מֶלַח", רִבָּה.

יָכֹל הַמִתְנַדֵּב מִנְחָה יְהֵא מֵבִיא עִמָּהּ מֶלַח,

כְּדֶרֶךְ שֶׁהוּא מֵבִיא לְבוֹנָה מִתּוֹךְ בֵּיתוֹ?

וְדִין הוּא:

נֶאֱמַר 'הָבֵא מִנְחָה' וְ'הָבֵא לְבוֹנָה',

'הָבֵא מִנְחָה' וְ'הָבֵא מֶלַח',

מַה לְּבוֹנָה, מִשֶּׁלְּבַעַל מִנְחָה,

אַף הַמֶּלַח, מִשֶּׁלְּבַעַל מִנְחָה.

[ה]

הוֹלְכָה לָךְ לְדֶרֶךְ זוֹ:

נֶאֱמַר 'הָבֵא מִנְחָה' וְ'הָבֵא לְבוֹנָה',

'הָבֵא מִנְחָה' וְ'הָבֵא מֶלַח',

מָה עֵצִים, מִשֶּׁלַּצִּבּוּר,

אַף מֶלַח מִשֶּׁלַּצִּבּוּר.

[ו]

נִרְאֶה לְמִי דָּמָה:

דָּנִים דָּבָר שֶׁהוּא קָרֵב עִם כָּל הַזְּבָחִין

מִדָּבָר שֶׁהוּא קָרֵב עִם כָּל הַזְּבָחִין,

אַל תּוֹכִיחַ לְבוֹנָה,

שֶׁאֵינָהּ קְרֵבָה עִם כָּל הַזְּבָחִין.

הוֹלְכָה לָךְ לְדֶרֶךְ זוֹ:

דָּנִין דָּבָר שֶׁהוּא קָרֵב עִם מִנְחָה עַצְמוֹ

מִדָּבָר שֶׁהוּא קָרֵב מִנְחָה לְעַצְמוֹ,

אַל יוֹכִיחוּ עֵצִים, שֶׁאֵינָן קְרֵבִין מִנְחָה עַצְמָן!

תִּלְמֹד לוֹמַר "וְלֹא תַשְׁבִּית מֶלַח בְּרִית אֱלֹהֶיךָ מֵעַל מִנְחָתֶךָ".

וּלְהַלָּן הוּא אוֹמֵר:

(ויקרא כד,ח) "מֵאֵת בְּנֵי יִשְׂרָאֵל בְּרִית עוֹלָם",

מַה בְּרִית אֲמוּרָה לְהַלָּן, מִשֶּׁלַּצִּבּוּר,

אַף כָּן מִשֶּׁלַּצִּבּוּר.

[ז]

"תַּקְרִיב", אַף בַּשַּׁבָּת.

"תַּקְרִיב", אַף בְּטֻמְאָה.

"תַּקְרִיב מֶלַח", כָּל שֶׁהוּא.

"תַּקְרִיב מֶלַח", מִכָּל מָקוֹם.

סִפְרָא. דִּבּוּרָא דִנְדָבָה. פָּרָשָׁה יג

[א]

(ויקרא ב,יד) ["וְאִם תַּקְרִיב מִנְחַת בִּכּוּרִים לַיי,

אָבִיב קָלוּי בָּאֵשׁ,

גֶּרֶשׂ כַּרְמֶל תַּקְרִיב אֵת מִנְחַת בִּכּוּרֶיךָ."]

"וְאִם תַּקְרִיב מִנְחַת בִּכּוּרִים לַיי",

רַבִּי יְהוּדָה אוֹמֵר:

עֲתִידָה מִנְחַת בִּכּוּרִין לִפְסֹק וְלַחְזֹר.

וְכֵן הוּא אוֹמֵר:

(במדבר לו,ד) "וְאִם יִהְיֶה הַיֹּבֵל לִבְנֵי יִשְׂרָאֵל",

עָתִיד הַיּוֹבֵל לִפְסֹק וְלַחְזֹר.

[ב]

רַבִּי שִׁמְעוֹן אוֹמֵר:

"וְאִם תַּקְרִיב מִנְחַת בִּכּוּרִים לַיי", זוֹ מִנְחָה בָּאָה חוֹבָה.

יָכֹל נְדָבָה?

כְּשֶׁהוּא אוֹמֵר:

(ויקרא כג,י) "וַהֲבֵאתֶם אֶת עֹמֶר רֵאשִׁית קְצִירְכֶם אֶל הַכֹּהֵן",

לִמֵּד שֶׁאֵינָהּ בָּאָה אֶלָּא חוֹבָה.

[ג]

וְאִם כֵּן לָמָּה נֶאֱמַר "וְאִם"?

לוֹמַר, אִם מְבִיאִים אַתֶּם אוֹתָהּ לְרָצוֹן,

מַעֲלֶה אֲנִי עֲלֵיכֶם כְּאִלּוּ נְדָבָה הֲבֵאתֶם אוֹתָהּ,

וְאִם אֵין אַתֶּם מְבִיאִין אוֹתָהּ לְרָצוֹן,

מַעֲלֶה אֲנִי עֲלֵיכֶם

כְּאִלּוּ לֹא הֲבֵאתֶם אוֹתָהּ אֶלָּא לְצֹרֶךְ עַצְמְכֶם.

[ד]

וְכֵן הוּא אוֹמֵר:

(ויקרא כג,יד) "וְלֶחֶם וְקָלִי וְכַרְמֶל לֹא תֹאכְלוּ עַד עֶצֶם הַיּוֹם הַזֶּה,

עַד הֲבִיאֲכֶם אֶת קָרְבַּן אֱלֹהֵיכֶם",

"וְאִם תַּקְרִיב מִנְחַת בִּכּוּרִים לַיי", זוֹ מִנְחַת הָעֹמֶר.

מְנַיִן הִיא בָּאָה?

מִן הַשְּׂעוֹרִים.

אוֹ יָכֹל מִן הַחִטִּים?

אָמַר רַבִּי אֱלִיעֶזֶר:

נֶאֱמַר כָּן "אָבִיב", וְנֶאֱמַר "אָבִיב" בְּמִצְרַיִם, (שמות ט,לא)

מָה אָבִיב אָמוּר בְּמִצְרַיִם, שְׂעוֹרִין,

אַף כָּן שְׂעוֹרִין.

רַבִּי עֲקִיבָה אוֹמֵר:

נֶאֱמַר לַצִּבּוּר 'הָבֵא בִּכּוּרִים' בַּפֶּסַח,

וְ'הָבֵא בִּכּוּרִים' בָּעֲצֶרֶת;

מַה מָּצִינוּ שֶׁמִּמִּין שֶׁהַיָּחִיד מֵבִיא חוֹבָתוֹ,

מִמֶּנּוּ הַצִּבּוּר מֵבִיא בִכּוּרִין בַּפֶּסַח,

אַף מִמִּין שֶׁהַיָּחִיד מֵבִיא חוֹבָתוֹ,

מִמֶּנּוּ יְהֵא הַצִּבּוּר מֵבִיא בִכּוּרִין בָּעֲצֶרֶת.

מֵאֵי זֶה מִין הַיָּחִיד מֵבִיא חוֹבָתוֹ?

מִן הַשְּׂעוֹרִין.

אַף הַצִּבּוּר לֹא יָבִיא אֶלָּא מִן הַשְּׂעוֹרִין.

אִם תֹּאמַר מִן הַחִטִּין, אֵין שְׁתֵּי הַלֶּחֶם בִּכּוּרִין.

[ה]

רַבִּי יִשְׁמָעֵאל בְּנוֹ שֶׁלְּרַבִּי יוֹחָנָן בֶּן בְּרוֹקָה אוֹמֵר:

יָכֹל תָּבֹא מִן הַכֻּסְּמִין וְשִׁבֹּלֶת שׁוּעָל וְשִׁיפוֹן?

וְדִין הוּא:

מָה, אִם הַחִטִּין, שֶׁכָּשְׁרוּ לִשְׁאָר כָּל הַמְּנָחוֹת,

לֹא כָשְׁרוּ לְמִנְחַת הָעֹמֶר,

כֻּסְּמִין וְשִׁבֹּלֶת שׁוּעָל וְשִׁיפוֹן,

שֶׁלֹּא כָשְׁרוּ לִשְׁאָר כָּל הַמְּנָחוֹת,

אֵינוּ דִין שֶׁלֹּא יִכְשְׁרוּ לְמִנְחַת הָעֹמֶר?

שְׂעוֹרִין יוֹכִיחוּ, שֶׁלֹּא כָשְׁרוּ לִשְׁאָר כָּל הַמְּנָחוֹת,

וְכָשְׁרוּ לְמִנְחַת הָעֹמֶר.

לֹא! אִם אָמַרְתָּ בִשְׂעוֹרִין, שֶׁמִּנְחַת סוֹטָה בָּאָה מֵהֶן,

תֹּאמַר בְּכֻסְּמִין וְשִׁבֹּלֶת שׁוּעָל וְשִׁיפוֹן,

שֶׁאֵין מִנְחַת סוֹטָה בָּאָה מֵהֶן!

יָצְאוּ חִטִּין מִן הַכָּתוּב,

וְכֻסְּמִין וְשִׁבֹּלֶת שׁוּעָל וְשִׁיפוֹן מִקּוֹל וָחֹמֶר.

[ו]

"אָבִיב קָלוּי בָּאֵשׁ",

מְלַמֵּד שֶׁמְּהַבְהֲבִין אוֹתוֹ בָּאוּר,

כְּדֵי לְקַיֵּם בּוֹ מִצְוַת קָלִי.

דִּבְרֵי רַבִּי מֵאִיר.

וַחֲכָמִין אוֹמְרִין:

אֵין אוֹמֵר לְשׁוֹן קָלוּי אֶלָּא לָשׁוֹן אַחֵר,

וְאַבּוּב שֶׁלַּקַּלָּאִין הָיָה שָׁם וּמְנֻקָּב כְּמִין נָפָה

כְּדֵי שֶׁיְּהֵא הָאוּר שׁוֹלֵט בְּכֻלּוֹ.

[ז]

"אָבִיב קָלוּי... גֶּרֶשׂ", דָּבָר שָׁקוּל,

יִקְלֶנּוּ אָבִיב, יָכֹל יִקְלֶנּוּ גָרִיס,

תִּלְמֹד לוֹמַר "בָּאֵשׁ", הִפְסִיק הָעִנְיָן.

[ח]

"כַּרְמֶל", רַךְ מָל.

וְכֵן הוּא אוֹמֵר:

(מלכים ב ד,מב) "וְאִישׁ בָּא מִבַּעַל שָׁלִשָׁה,

וַיָּבֵא לְאִישׁ הָאֱלֹהִים לֶחֶם בִּכּוּרִים עֶשְׂרִים לֶחֶם שְׂעֹרִים,

וְכַרְמֶל בְּצִקְלֹנוֹ",

"כַּרְמֶל", רַךְ מָל.

"בְּצִקְלֹנוֹ", בָּא וְיָצַק לָנוּ, וְאָכַלְנוּ וְנוֹי הָיָה.

[ט]

וְכֵן[[40]](#footnote-40) הוּא אוֹמֵר:

(איוב לט,יג) "כְּנַף רְנָנִים נֶעֱלָסָה", נוֹסֵא עוֹלָה וּמִתְחַטֵּא.

וְכֵן הוּא אוֹמֵר:

(משלי ז,יח) "נִתְעַלְּסָה בָּאֳהָבִים" לִשָּׂא וְלִתֵּן וְנַעֲלֶה וְנִתְחַטֵּא בָּאֳהָבִים.

וְכֵן הוּא אוֹמֵר:

(במדבר כב,לב) "כִּי יָרַט הַדֶּרֶךְ לְנֶגְדִּי", יָרָאתָה רָאָתָה נָטָתָה.

סִפְרָא. דִּבּוּרָא דִנְדָבָה. פֶּרֶק טו

[א]

"תַּקְרִיב... מִנְחַת בִּכּוּרֶיךָ", מַה תִּלְמֹד לוֹמַר?

לְפִי שֶׁנֶּאֱמַר "כַּרְמֶל", מִצְוָה לְהָבִיא רַךְ מָל.

לֹא מָצָא רַךְ מָל, יָבִיא יָבֵשׁ.

תִּלְמֹד לוֹמַר "תַּקְרִיב אֵת מִנְחַת בִּכּוּרֶיךָ",

מִצְוָתוֹ לָבֹא מִן הַקָּצִיר.

לֹא מָצָא, יָבִיא מִן הַקָּצוּר.

מְנַיִן אַף מִן הָעֲלִיָּה?

תִּלְמֹד לוֹמַר "תַּקְרִיב... מִנְחַת בִּכּוּרֶיךָ", מִכָּל מָקוֹם.

[ב]

"בִּכּוּרֶיךָ", בִּכּוּרֵי כָּל יָחִיד וְיָחִיד.

מְלַמֵּד שֶׁאֵינָהּ בָּאָה אֶלָּא מִשֶּׁלַּצִּבּוּר.

דִּבְרֵי רַבִּי עֲקִיבָה.

רַבִּי שִׁמְעוֹן אוֹמֵר:

נֶאֱמַר כָּן "בִּכּוּרִים לַיי", וְנֶאֱמַר לְהַלָּן (ויקרא כג,יז) "בִּכּוּרִים לַיי",

מַה "בִּכּוּרִים לַיי" אֲמוּרִין לְהַלָּן מִשֶּׁלַּצִּבּוּר,

אַף "בִּכּוּרִים לַיי" אֲמוּרִים כָּן מִשֶּׁלַּצִּבּוּר.

אִם תֹּאמַר זוֹ מִשֶּׁלַּיָּחִיד וְהַלָּז מִשֶּׁלַּצִּבּוּר,

אָמַרְתָּ לָאו,

אִם זוֹ "בִּכּוּרִים לַיי", אֵין הַלָּז 'רֵאשִׁית קָצִיר',

וְאִם הַלָּז 'רֵאשִׁית קָצִיר' אֵין זוֹ "בִּכּוּרִים לַיי"!

דְּבָרִין מְחֻסָּרִין כָּן, אֲמָרָן הַכָּתוּב לְהַלָּן.

[ג]

(ויקרא ב,טו) ["וְנָתַתָּ עָלֶיהָ שֶׁמֶן, וְשַׂמְתָּ עָלֶיהָ לְבֹנָה,

מִנְחָה הִוא."]

"וְנָתַתָּ עָלֶיהָ שֶׁמֶן", עָלֶיהָ שֶׁמֶן, לֹא עַל לֶחֶם הַפָּנִים.

הֲלֹא דִין הוּא:

מָה, אִם מִנְחַת נְסָכִין, שֶׁאֵינָהּ טְעוּנָה לְבוֹנָה,

טְעוּנָה שֶׁמֶן,

לֶחֶם הַפָּנִים, שֶׁהוּא טָעוּן לְבוֹנָה,

אֵינוּ דִין שֶׁיִּטָּעַן שֶׁמֶן?

תִּלְמֹד לוֹמַר "עָלֶיהָ שֶׁמֶן", לֹא עַל לֶחֶם הַפָּנִים.

[ד]

"עָלֶיהָ לְבֹנָה", לֹא עַל מִנְחַת נְסָכִין.

הֲלֹא דִין הוּא:

מָה, אִם לֶחֶם הַפָּנִים, שֶׁאֵין טָעוּן שֶׁמֶן,

טָעוּן לְבוֹנָה,

מִנְחַת נְסָכִין, שֶׁהִיא טְעוּנָה שֶׁמֶן,

אֵינוּ דִין שֶׁתִּטָּעַן לְבוֹנָה?

תִּלְמֹד לוֹמַר "עָלֶיהָ לְבֹנָה", לֹא עַל מִנְחַת נְסָכִים.

[ה]

"מִנְחָה", לְרַבּוֹת מִנְחַת יוֹם הַשְּׁמִינִי לַלְּבוֹנָה.

"הִיא", פְּרָט לִשְׁתֵּי הַלֶּחֶם,

שֶׁלֹּא יִטָּעֲנוּ לֹא שֶׁמֶן וְלֹא לְבוֹנָה.

[ו]

הֲלֹא דִין הוּא:

אִם מֵעַטְתִּים מִן הַשֶּׁמֶן, שֶׁהוּא נוֹהֵג בְּמִנְחַת נְסָכִין,

לֹא אֲמַעֲטֵם מִן הַלְּבוֹנָה, שֶׁאֵינָהּ נוֹהֶגֶת בְּמִנְחַת נְסָכִין?

הִן, אִם מֵעַטְתִּים מִן הַלְּבוֹנָה, שֶׁהִיא נוֹהֶגֶת בְּלֶחֶם הַפָּנִים,

לֹא אֲמַעֲטֵם מִן הַשֶּׁמֶן, שֶׁאֵינוּ נוֹהֵג בְּלֶחֶם הַפָּנִים?

הוּא הַדִּין אִם מֵעַטְתִּים מִן הַשֶּׁמֶן, שֶׁאֵינוּ נוֹהֵג בְּלֶחֶם הַפָּנִים,

אֲמַעֲטֵם מִן הַלְּבוֹנָה, שֶׁהִיא נוֹהֶגֶת בְּלֶחֶם הַפָּנִים?

הִן, אִם מֵעַטְתִּים מִן הַלְּבוֹנָה, שֶׁאֵינָהּ נוֹהֶגֶת בְּמִנְחַת נְסָכִין,

אֲמַעֲטֵם מִן הַשֶּׁמֶן, שֶׁהוּא נוֹהֵג בְּמִנְחַת נְסָכִין,

תִּלְמֹד לוֹמַר "הִיא",

פְּרָט לִשְׁתֵּי הַלֶּחֶם, שֶׁלֹּא יִטָּעֲנוּ לֹא שֶׁמֶן וְלֹא לְבוֹנָה.

סִפְרָא. דִּבּוּרָא דִנְדָבָה. פֶּרֶק יו

[א]

(ויקרא ג,א) ["וְאִם זֶבַח שְׁלָמִים קָרְבָּנוֹ,

אִם מִן הַבָּקָר הוּא מַקְרִיב, אִם זָכָר אִם נְקֵבָה,

תָּמִים יַקְרִיבֶנּוּ לִפְנֵי יי."]

"וְאִם זֶבַח שְׁלָמִים קָרְבָּנוֹ",

רַבִּי יְהוּדָה אוֹמֵר:

כָּל הַמֵּבִיא שְׁלָמִים מֵבִיא שָׁלוֹם לָעוֹלָם.

אֵין לִי אֶלָּא שְׁלָמִים, מְנַיִן לְרַבּוֹת אֶת הַתּוֹדָה?

אַרְבֶּה אֶת הַתּוֹדָה, שֶׁהִיא בָּאָה מִן הַשְּׁלָמִים.

וּמְנַיִן לְרַבּוֹת אֶת הָעוֹלָה?

אַרְבֶּה אֶת הָעוֹלָה, שֶׁהִיא בָּאָה בְּנֵדֶר וּבִנְדָבָה.

וּמְנַיִן לְרַבּוֹת אֶת הַבְּכוֹר וְאֶת הַמַּעֲשֵׁר וְאֶת הַפֶּסַח?

אַרְבֶּה אֶת הַבְּכוֹר וְאֶת הַמַּעֲשֵׁר וְאֶת הַפֶּסַח,

שֶׁאֵינָן בָּאִין עַל חֵטְא.

מְנַיִן לְרַבּוֹת חַטָּאת וְאָשָׁם?

תִּלְמֹד לוֹמַר "זֶבַח".

וּמְנַיִן לְרַבּוֹת אֶת הָעוֹפוֹת וְהַמְּנָחוֹת וְהַיַּיִן וְהַלְּבוֹנָה וְהָעֵצִים?

תִּלְמֹד לוֹמַר "שְׁלָמִים קָרְבָּנוֹ",

הָא כָּל הַמֵּבִיא שְׁלָמִים מֵבִיא שָׁלוֹם לָעוֹלָם.

[ב]

דָּבָר אַחֵר:

"שְׁלָמִים", שֶׁהַכֹּל שָׁלוֹם בָּהֶן:

הַדָּם וְהָאֵמוּרִין לַמִּזְבֵּחַ,

הֶחָזֶה וָשׁוֹק לַכֹּהֲנֵים,

הָעוֹר וְהַבָּשָׂר לַבְּעָלִין.

[ג]

רַבִּי שִׁמְעוֹן אוֹמֵר:

מִי שֶׁהוּא שָׁלוֹם מֵבִיא שְׁלָמִין, אֵין הָאוֹנֵן מֵבִיא שְׁלָמִין.

אֵין לִי אֶלָּא שְׁלָמִין, שֶׁהֵן מִן שִׂמְחָה,

מְנַיִן לְרַבּוֹת אֶת הַתּוֹדָה?

אַרְבֶּה אֶת הַתּוֹדָה, שֶׁהִיא מִן שִׂמְחָה כִּשְׁלָמִין.

מְנַיִן לְרַבּוֹת אֶת הָעוֹלָה?

אַרְבֶּה אֶת הָעוֹלָה, שֶׁהִיא בָּאָה בְּנֵדֶר וּבִנְדָבָה.

מְנַיִן לְרַבּוֹת אֶת הַבְּכוֹר, וְאֶת הַמַּעֲשֵׁר, וְאֶת הַפֶּסַח?

אַרְבֶּה אֶת הַבְּכוֹר וְאֶת הַמַּעֲשֵׁר וְאֶת הַפֶּסַח,

שֶׁאֵינָן בָּאִים עַל חֵטְא.

מְנַיִן לְרַבּוֹת חַטָּאת וְאָשָׁם?

תִּלְמֹד לוֹמַר "זֶבַח".

מְנַיִן הָעוֹפוֹת וְהַמְּנָחוֹת וְהַיַּיִן וְהַלְּבוֹנָה וְהָעֵצִים?

תִּלְמֹד לוֹמַר "שְׁלָמִים קָרְבָּנוֹ",

הָא כָּל קָרְבָּן שֶׁהוּא מֵבִיא,

הָיָה שָׁלוֹם, מֵבִיא, הָיָה אוֹנֵן, אֵינוּ מֵבִיא.

[ד]

"בָּקָר", לְרַבּוֹת אֶת אַחַד עָשָׂר מִן הַבָּקָר,

לְהוֹצִיא אֶת הַתְּשִׁיעִי.

מָה רָאִיתָ לְרַבּוֹת אֶת אַחַד עָשָׂר וּלְהוֹצִיא אֶת הַתְּשִׁיעִי?

אַחַר שֶׁרִבָּה הַכָּתוּב, מֵעֵט,

שֶׁתִּמָּצֵא אוֹמֵר:

אֵימָתַי הַקֹּדֶש עוֹשֶׂה תְּמוּרָה לְפָנָיו אוֹ לְאַחֲרָיו?

הֱוֵי אוֹמֵר לְאַחֲרָיו;

מַרְבֶּה אֲנִי אֶת אַחַד עָשָׂר, שֶׁהוּא לְאַחַר הַקְּדֻשָּׁה,

וּמוֹצִיא אֶת הַתְּשִׁיעִי שֶׁהוּא לִפְנֵי הַקְּדֻשָּׁה.

[ה]

"הוּא", הַיָּחִיד מֵבִיא שְׁלָמִים נְדָבָה,

אֵין הַצִּבּוּר מֵבִיא שְׁלָמִים נְדָבָה.

הֲלֹא דִין הוּא:

עוֹלַת בְּהֵמָה בָּאָה בְּנֵדֶר וּבִנְדָבָה,

וּשְׁלָמִים בָּאִין בְּנֵדֶר וּבִנְדָבָה,

מָה עוֹלַת בְּהֵמָה, שֶׁהִיא בָּאָה בְּנֵדֶר וּבִנְדָבָה,

הֲרֵי הִיא בָּאָה נִדְבַת צִבּוּר,

אַף שְׁלָמִים, שֶׁהֵן בָּאִין בְּנֵדֶר וּבִנְדָבָה,

יָבֹאוּ נִדְבַת צִבּוּר.

[ו]

מִנְחָה תּוֹכִיחַ,

שֶׁהִיא בָּאָה בְּנֵדֶר וּבִנְדָבָה, וְאֵינָהּ בָּאָה נִדְבַת צִבּוּר!

לֹא! אִם אָמַרְתָּ בַּמִּנְחָה, שֶׁאֵינָהּ בָּאָה נִדְבַת שְׁנַיִם,

תֹּאמַר בִּשְׁלָמִים, שֶׁהֵן בָּאִין נִדְבַת שְׁנַיִם!

עוֹלַת הָעוֹף תּוֹכִיחַ,

שֶׁהִיא בָּאָה נִדְבַת שְׁנַיִם וְאֵינָהּ בָּאָה נִדְבַת צִבּוּר.

[ז]

לֹא! אִם אָמַרְתָּ בְּעוֹלַת הָעוֹף, שֶׁאֵינָהּ בָּאָה חוֹבַת צִבּוּר,

תֹּאמַר בִּשְׁלָמִין, שֶׁהֵן בָּאִין חוֹבַת צִבּוּר,

הוֹאִיל וְהֵן בָּאִין חוֹבַת צִבּוּר, יָבֹאוּ נִדְבַת צִבּוּר!

תִּלְמֹד לוֹמַר "הוּא",

הַיָּחִיד מֵבִיא שְׁלָמִים נְדָבָה,

אֵין הַצִּבּוּר מֵבִיא שְׁלָמִים נְדָבָה.

[ח]

"זָכָר", לְרַבּוֹת אֶת הַוֶּלֶד.

"וּנְקֵבָה", לְרַבּוֹת אֶת הַתְּמוּרָה.

"זָכָר", לְרַבּוֹת אֶת הַוֶּלֶד?

הֲלֹא דִין הוּא:

מָה, אִם תְּמוּרָה, שֶׁאֵינָהּ גִּדּוּלֵי קֹדֶשׁ,

כְּשֵׁרָה לִקָּרֵב,

הַוֶּלֶד, שֶׁהוּא גִּדּוּלֵי קֹדֶשׁ,

אֵינוּ דִין שֶׁיִּכְשַׁר לִקָּרֵב?

לֹא! אִם אָמַרְתָּ בִּתְמוּרָה, שֶׁהִיא נוֹהֶגֶת בְּכָל הַקֳּדָשִׁין,

תֹּאמַר בַּוֶּלֶד, שֶׁאֵינוּ נוֹהֵג בְּכָל הַקֳּדָשִׁין,

הוֹאִיל וְאֵינוּ נוֹהֵג בְּכָל הַקֳּדָשִׁין, לֹא יִכְשַׁר לִקָּרֵב!

תִּלְמֹד לוֹמַר "זָכָר", לְרַבּוֹת אֶת הַוֶּלֶד.

[ט]

"וּנְקֵבָה", לְרַבּוֹת אֶת הַתְּמוּרָה.

הֲלֹא דִין הוּא:

מָה, אִם הַוֶּלֶד, שֶׁאֵינוּ נוֹהֵג בְּכָל הַקֳּדָשִׁין,

כָּשֵׁר לִקָּרֵב,

תְּמוּרָה, שֶׁהִיא נוֹהֶגֶת בְּכָל הַקֳּדָשִׁין,

אֵינוּ דִין שֶׁתִּכְשַׁר לִקָּרֵב?

לֹא! אִם אָמַרְתָּ בַּוֶּלֶד, שֶׁהוּא גִּדּוּלֵי קֹדֶשׁ,

תֹּאמַר בִּתְמוּרָה שֶׁאֵינָהּ גִּדּוּלֵי קֹדֶשׁ,

הוֹאִיל וְאֵינָהּ גִּדּוּלֵי קֹדֶשׁ, לֹא תִכְשַׁר לִקָּרֵב!

תִּלְמֹד לוֹמַר "נְקֵבָה", לְרַבּוֹת אֶת הַתְּמוּרָה.

[י]

אֵין לִי אֶלָּא וְלָדוֹת וּתְמוּרוֹת שֶׁלִּתְמִימִין,

וְלָדוֹת וּתְמוּרוֹת שֶׁלְּבַעֲלֵי מוּמִין מְנַיִן?

תִּלְמֹד לוֹמַר "אִם זָכָר", לְרַבּוֹת וֶלֶד בַּעֲלֵי מוּמִין,

"אִם נְקֵבָה", לְרַבּוֹת תְּמוּרוֹת בַּעֲלֵי מוּמִין.

אֵלּוּ הֵן בַּעֲלֵי מוּמִין:

כָּל שֶׁקָּדַם הֶקְדֵּשָׁן אֶת מוּמָן.

הָא אִם קָדַם מוּם קָבוּעַ לְהֶקְדֵּשָׁן וְנִפְדּוּ,

הֲרֵי אֵלּוּ כְהֶקְדֵּשׁ נְכָסִין.

רַבִּי יְהוּדָה אוֹמֵר:

הֲרֵי הוּא אוֹמֵר:

(שמואל א יז,לו) 'אֲרִי וְדֹב הִכָּה עַבְדֶּךָ',

אֵין לִי אֶלָּא אֲרִי וְדוֹב,

וּמְנַיִן לְרַבּוֹת אֶת הָאֲרִי עִם הַדּוֹב וְאֶת הַדּוֹב עִם הָאֲרִי?

תִּלְמֹד לוֹמַר "גַּם אֶת הָאֲרִי גַּם הַדֹּב הִכָּה עַבְדֶּךָ".

סִפְרָא. דִּבּוּרָא דִנְדָבָה. פֶּרֶק יז

[א]

(ויקרא ג,ב) ["וְסָמַךְ יָדוֹ עַל רֹאשׁ קָרְבָּנוֹ,

וּשְׁחָטוֹ פֶּתַח אֹהֶל מוֹעֵד,

וְזָרְקוּ בְּנֵי אַהֲרֹן הַכֹּהֲנִים אֶת הַדָּם

עַל הַמִּזְבֵּחַ סָבִיב."]

"וְסָמַךְ יָדוֹ", יָדוֹ, לֹא יַד בְּנוֹ,

יָדוֹ, לֹא יַד עַבְדּוֹ,

יָדוֹ, וְלֹא יַד שְׁלוּחוֹ,

"יָדוֹ עַל רֹאשׁ", לֹא יָדוֹ עַל גַּב,

"יָדוֹ עַל רֹאשׁ", לֹא עַל הַצַּוָּאר,

"עַל רֹאשׁ", לֹא עַל הַגַּבַּיִין.

אוֹצִיא אֶת כֻּלָּם, וְלֹא אוֹצִיא אֶת הֶחָזֶה,

וְדִין הוּא:

מָה, אִם הָרֹאשׁ, שֶׁאֵין טָעוּן תְּנוּפָה,

טָעוּן סְמִיכָה,

הֶחָזֶה, שֶׁהוּא טָעוּן תְּנוּפָה,

אֵינוּ דִין שֶׁיִּטָּעַן סְמִיכָה?

תִּלְמֹד לוֹמַר "עַל רֹאשׁ", לֹא עַל הֶחָזֶה.

[ב]

"קָרְבָּנוֹ", "קָרְבָּנוֹ", "קָרְבָּנוֹ"[[41]](#footnote-41), לְרַבּוֹת כָּל בַּעֲלֵי קָרְבָּן.

הֲלֹא דִין הוּא:

מָה, אִם תְּנוּפָה, שֶׁהִיא נוֹהֶגֶת בַּחַיִּים וּבַשְּׁחוּטִין,

נִתְמַעֲטָה בְּחוֹבְרִין[[42]](#footnote-42),

סְמִיכָה, שֶׁאֵינָהּ נוֹהֶגֶת אֶלָּא בַּחַיִּין,

אֵינוּ דִין שֶׁתִּתְמַעֵט בְּחוֹבְרִין?

תִּלְמֹד לוֹמַר "קָרְבָּנוֹ", "קָרְבָּנוֹ", "קָרְבָּנוֹ", לְרַבּוֹת כָּל בַּעֲלֵי קָרְבָּן.

[ג]

"קָרְבָּנוֹ", לֹא קָרְבָּן אָבִיו,

"קָרְבָּנוֹ", לֹא קָרְבָּן אַחֵר,

"קָרְבָּנוֹ", לֹא קָרְבָּן הַגֵּר.

שֶׁרַבִּי יְהוּדָה אוֹמֵר:

אֵין הַיּוֹרֵשׁ סוֹמֵךְ.

[ד]

"קָרְבָּנוֹ", לֹא הַבְּכוֹר.

הֲלֹא דִין הוּא:

וּמָה, אִם שְׁלָמִים, שֶׁאֵין קְדֻשָּׁתָן מֵרֶחֶם,

טְעוּנִין סְמִיכָה,

הַבְּכוֹר, שֶׁקְּדֻשָּׁתוֹ מֵרֶחֶם,

אֵינוּ דִין שֶׁיִּטָּעַן סְמִיכָה?

תִּלְמֹד לוֹמַר "קָרְבָּנוֹ", לֹא הַבְּכוֹר.

[ה]

"קָרְבָּנוֹ", לֹא הַמַּעֲשֵׁר.

הֲלֹא דִין הוּא:

מָה, אִם שְׁלָמִין, שֶׁאֵינָן בַּ'עֲמֹד הָבֵא',

טְעוּנִין סְמִיכָה,

הַמַּעֲשֵׁר שֶׁהוּא בַּ'עֲמֹד הָבֵא',

אֵינוּ דִין שֶׁיִּטָּעַן סְמִיכָה?

תִּלְמֹד לוֹמַר "קָרְבָּנוֹ", לֹא הַמַּעֲשֵׁר.

[ו]

"קָרְבָּנוֹ", לֹא הַפֶּסַח.

הֲלֹא דִין הוּא:

מָה, אִם שְׁלָמִים, שֶׁלֹּא רִבָּה בָּהֶן הַכָּתוּב מִצְווֹת יְתֵרוֹת,

טְעוּנוֹת סְמִיכָה,

הַפֶּסַח, שֶׁרִבָּה בּוֹ הַכָּתוּב מִצְווֹת יְתֵרוֹת,

אֵינוּ דִין שֶׁיִּטְעֹן סְמִיכָה?

תִּלְמֹד לוֹמַר "קָרְבָּנוֹ", לֹא הַפֶּסַח.

[ז]

"וּשְׁחָטוֹ", (ויקרא ג,ח) "וְשָׁחַט אֹתוֹ", (ויקרא ג,יג) "וְשָׁחַט אֹתוֹ", מַה תַּלְמוּד?

לְפִי שֶׁנֶּאֱמַר (דברים יב,כא) "כִּי יִרְחַק מִמְּךָ הַמָּקוֹם

אֲשֶׁר יִבְחַר יי אֱלֹהֶיךָ לָשׂוּם שְׁמוֹ שָׁם, וְזָבַחְתָּ",

בְּרִחוּק מָקוֹם אַתָּה זוֹבֵחַ, אֵין אַתָּה זוֹבֵחַ בַּמָּקוֹם,

פְּרָט לְחֻלִּין שֶׁלֹּא יִשָּׁחֲטוּ בָּעֲזָרָה.

[ח]

אֵין לִי אֶלָּא תְּמִימִין שֶׁהֵן כְּשֵׁרִין לִקָּרֵב,

מְנַיִן לְרַבּוֹת בַּעֲלֵי מוּמִין?

אַרְבֶּה אֶת בַּעֲלֵי מוּמִין, שֶׁהֵן מִמִּין כָּשֵׁר.

מְנַיִן לְרַבּוֹת אֶת הַחַיָּה?

אַרְבֶּה אֶת הַחַיָּה, שֶׁהִיא בַּשְּׁחִיטָה כַּבְּהֵמָה.

מְנַיִן לְרַבּוֹת אֶת הָעוֹפוֹת?

תִּלְמֹד לוֹמַר "וּשְׁחָטוֹ", (ויקרא ג,ח) "וְשָׁחַט אֹתוֹ", (ויקרא ג,יג) "וְשָׁחַט אֹתוֹ".

[ט]

יָכֹל לֹא יִשְׁחֹט, וְאִם שָׁחַט, יְהֵא מֻתָּר בַּאֲכִילָה?

תִּלְמֹד לוֹמַר (דברים יב,כא) "כִּי יִרְחַק מִמְּךָ הַמָּקוֹם... וְזָבַחְתָּ... וְאָכַלְתָּ",

מַה שֶּׁאַתְּ זוֹבֵחַ בְּרִחוּק מָקוֹם אַתָּה אוֹכֵל,

וְאֵין אַתְּ אוֹכֵל מַה שֶּׁאַתְּ זוֹבֵחַ בַּמָּקוֹם,

פְּרָט לְחֻלִּין שֶׁנִּשְׁחֲטוּ בָּעֲזָרָה[[43]](#footnote-43).

[י]

יָכֹל לֹא יֹאכְלֶנּוּ אֲבָל יַטִּילֶנּוּ לַכֶּלֶב?

תִּלְמֹד לוֹמַר (שמות כב,ל) "לַכֶּלֶב תַּשְׁלִכוּן אֹתוֹ",

אוֹתוֹ אַתְּ מַשְׁלִיךְ לַכֶּלֶב,

אֵין אַתְּ מַשְׁלִיךְ לַכֶּלֶב חֻלִּין שֶׁנִּשְׁחֲטוּ בָּעֲזָרָה.

[יא]

"פֶּתַח אֹהֶל מוֹעֵד", (ויקרא ג,ח) "לִפְנֵי אֹהֶל מוֹעֵד",

(ויקרא ג,יג) "לִפְנֵי אֹהֶל מוֹעֵד", לְהַכְשִׁיר אֶת כָּל הָרוּחַ.

קוֹל וָחֹמֶר לַצָּפוֹן.

הֲלֹא דִין הוּא:

מָה, אִם שְׁאָר הָרוּחוֹת, שֶׁלֹּא כָשְׁרוּ לִשְׁחִיטַת קָדְשֵׁי קֳדָשִׁין,

כָּשְׁרוּ לִשְׁחִיטַת קֳדָשִׁין קַלִּין,

צָפוֹן, שֶׁכָּשַׁר לִשְׁחִיטַת קָדְשֵׁי קֳדָשִׁים,

אֵינוּ דִין שֶׁיִּכְשַׁר לִשְׁחִיטַת קֳדָשִׁין קַלִּין?

רַבִּי לְעָזָר אוֹמֵר:

"לִפְנֵי אֹהֶל מוֹעֵד", לְהַכְשִׁיר בַּצָּפוֹן.

[יב]

הֲלֹא דִין הוּא:

מָה, אִם שְׁלָמִין, שֶׁכָּשְׁרוּ לִשָּחֵט בְּכָל רוּחַ,

לֹא כָשַׁר מְקוֹמָן לִשְׁחִיטַת קָדְשֵׁי קֳדָשִׁין,

עוֹלָה, שֶׁלֹּא כָשְׁרָה לִשָּחֵט אֶלָּא בַּצָּפוֹן,

אֵינוּ דִין שֶׁלֹּא יִכְשַׁר מְקוֹמָהּ לִשְׁחִיטַת קֳדָשִׁין קַלִּין?

תִּלְמֹד לוֹמַר "לִפְנֵי אֹהֶל מוֹעֵד", לְהַכְשִׁיר בַּצָּפוֹן.

סִפְרָא. דִּבּוּרָא דִנְדָבָה. פָּרָשָׁה יד

[א]

(ויקרא ג,ג) ["וְהִקְרִיב מִזֶּבַח הַשְּׁלָמִים אִשֶּׁה לַיי,

אֶת הַחֵלֶב הַמְכַסֶּה אֶת הַקֶּרֶב,

וְאֵת כָּל הַחֵלֶב אֲשֶׁר עַל הַקֶּרֶב."]

"וְהִקְרִיב מִזֶּבַח",

אַף עַל פִּי שֶׁשְּׁחָטוֹ שֶׁלֹּא לִשְׁמוֹ.

"שְׁלָמִים", אַף עַל פִּי שֶׁלֹּא סָמַךְ עֲלֵיהֶן.

"אִשֶּׁה", לְשֵׁם אִשִּׁים.

"לַיי", לְשֵׁם מִי שֶׁעָשָׂה אֶת הָעוֹלָם.

[ב]

מִכָּן אָמְרוּ:

לְשֵׁם שִׁשָּׁה דְבָרִים הַזֶּבַח נִזְבַּח:

לְשֵׁם זֶבַח, לְשֵׁם זוֹבֵחַ, לְשֵׁם שֵׁם,

לְשֵׁם אִשִּׁים, לְשֵׁם רֵיחַ, לְשֵׁם נִיחֹחַ.

וְהַחַטָּאת וְהָאָשָׁם לְשֵׁם חֵטְא.

אָמַר רַבִּי יוֹסֵה:

אַף מִי שֶׁלֹּא הָיָה בְלִבּוֹ לְשֵׁם אֶחָד מִכָּל אֵלּוּ, כָּשֵׁר,

שֶׁהוּא תְּנַי בֵּית דִּין,

שֶׁאֵין הַמַחֲשָׁבָה הוֹלֶכֶת אֶלָּא לְאַחַר הָעוֹבֵד.

[ג]

"אֶת הַחֵלֶב הַמְכַסֶּה אֶת הַקֶּרֶב,

וְאֵת כָּל הַחֵלֶב אֲשֶׁר עַל הַקֶּרֶב", מַה תַּלְמוּד?

לְפִי שֶׁנֶּאֱמַר:

(ויקרא ג,טז) "כָּל חֵלֶב לַיי",

(ויקרא ג,יז) "כָּל חֵלֶב וְכָל דָּם לֹא תֹאכֵלוּ",

(ויקרא ז,כה) "כִּי כָּל אֹכֵל חֵלֶב מִן הַבְּהֵמָה

אֲשֶׁר יַקְרִיב מִמֶּנָּה אִשֶּׁה לַיי,

וְנִכְרְתָה הַנֶּפֶשׁ הָאֹכֶלֶת מֵעַמֶּיהָ."

יָכֹל אַף חֵלֶב הַדְּפָנוֹת בַּכְּלָל?

תִּלְמֹד לוֹמַר "אֶת הַחֵלֶב הַמְכַסֶּה אֶת הַקֶּרֶב".

יָכֹל לֹא יְהֵא בִּכְלַל עֹנֶשׁ, אֲבָל יְהֵא בִּכְלַל אַזְהָרָה?

תִּלְמֹד לוֹמַר "אֶת הַחֵלֶב הַמְכַסֶּה אֶת הַקֶּרֶב".

אוֹצִיא אֶת חֵלֶב הַחֻלִּין,

וְלֹא אוֹצִיא אֶת חֵלֶב הַמֻּקְדָּשִׁין?

תִּלְמֹד לוֹמַר "אֶת הַחֵלֶב הַמְכַסֶּה אֶת הַקֶּרֶב".

יָכֹל לֹא יְהֵא בִּכְלַל עֹנֶשׁ אֲבָל יְהֵא בִּכְלַל אַזְהָרָה?

תִּלְמֹד לוֹמַר "אֶת הַחֵלֶב הַמְכַסֶּה אֶת הַקֶּרֶב".

יָכֹל לֹא יְהֵא בִּכְלַל אַזְהָרָה אֲבָל יְהֵא בִּכְלַל 'עֲמֹד וְהַקְרֵב'?

תִּלְמֹד לוֹמַר "אֶת הַחֵלֶב הַמְכַסֶּה אֶת הַקֶּרֶב".

[ד]

אוֹצִיא אֶת כֻּלָּם,

וְלֹא אוֹצִיא אֶת חֵלֶב הַשָּׁלִיל הַמְכַסֶּה אֶת הַקֶּרֶב?

תִּלְמֹד לוֹמַר (ויקרא ג,י) 'חֵלֶב וּשְׁתֵּי כְלָיוֹת'[[44]](#footnote-44).

יָכֹל לֹא יְהֵא בִּכְלַל עֹנֶשׁ, אֲבָל יְהֵא בִּכְלַל אַזְהָרָה?

תִּלְמֹד לוֹמַר (ויקרא ג,טו) 'חֵלֶב וּשְׁתֵּי כְלָיוֹת'[[45]](#footnote-45).

יָכֹל לֹא יְהֵא בִּכְלַל אַזְהָרָה, אֲבָל יְהֵא בִּכְלַל 'עֲמֹד וְהַקְרֵב'?

תִּלְמֹד לוֹמַר (ויקרא ז,ד) 'חֵלֶב וּשְׁתֵּי כְלָיוֹת' בָּאָשָׁם[[46]](#footnote-46),

שֶׁאֵין תַּלְמוּד, שֶׁכְּבָר קוֹל וָחֹמֶר הוּא:

[ה]

מָה, אִם שְׁלָמִין, שֶׁאֵין כָּל מִינָן טָעוּן אַלְיָה,

טְעוּנִים חֵלֶב וּשְׁתֵּי כְלָיוֹת,

אָשָׁם, שֶׁכָּל מִינוֹ טָעוּן אַלְיָה,

אֵינוּ דִין שֶׁיִּטָּעַן חֵלֶב וּשְׁתֵּי כְלָיוֹת?

וְאִם כֵּן לָמָּה נֶאֱמַר חֵלֶב וּשְׁתֵּי כְלָיוֹת בָּאָשָׁם?

לִלְמֹד מִמֶּנּוּ:

מָה חֵלֶב וּשְׁתֵּי כְלָיוֹת אֲמוּרִין בָּאָשָׁם,

מוּצָא מִכְּלַל שָׁלִיל,

אַף חֵלֶב וּשְׁתֵּי כְלָיוֹת אֲמוּרִין כָּן,

מוּצָא מִכְּלַל שָׁלִיל.

[ו]

"וְאֵת כָּל הַחֵלֶב אֲשֶׁר עַל הַקֶּרֶב".

רַבִּי יִשְׁמָעֵאל אוֹמֵר:

לְהָבִיא אֶת הַחֵלֶב שֶׁעַל הַקֵּבָה.

רַבִּי עֲקִיבָה אוֹמֵר:

לְהָבִיא אֶת הַחֵלֶב שֶׁעַל הַדַּקִּים.

[ז]

(ויקרא ג,ד) ["וְאֵת שְׁתֵּי הַכְּלָיֹת,

וְאֶת הַחֵלֶב אֲשֶׁר עֲלֵהֶן, אֲשֶׁר עַל הַכְּסָלִים,

וְאֶת הַיֹּתֶרֶת עַל הַכָּבֵד, עַל הַכְּלָיוֹת יְסִירֶנָּה."]

"וְאֵת שְׁתֵּי הַכְּלָיֹת",

לֹא בַּעַל כֻּלְיָה אַחַת וְלֹא בַּעַל שָׁלֹשׁ.

"וְאֶת הַחֵלֶב אֲשֶׁר עֲלֵהֶן",

לֹא הַבָּשָׂר שֶׁעֲלֵיהֶן.

"אֲשֶׁר עַל הַכְּסָלִים",

זֶה הַחֵלֶב שֶׁבֵּין הַפְּקוֹקְלוֹת[[47]](#footnote-47).

דִּבְרֵי רַבִּי עֲקִיבָה.

רַבִּי יוֹסֵה הַגָּלִילִי אוֹמֵר:

לְהָבִיא אֶת הַחֵלֶב שֶׁעַל הָעֹקֶץ.

רַבִּי יִשְׁמָעֵאל אוֹמֵר:

מַה חֵלֶב הַמְכַסֶּה אֶת הַקֶּרֶב, קְרוּם נִקְלָף,

אֵין לִי אֶלָּא קְרוּם נִקְלָף.

רַבִּי עֲקִיבָה אוֹמֵר:

מַה חֵלֶב הַמְכַסֶּה אֶת הַקֶּרֶב,

תּוֹתָב וּקְרוּם וְנִקְלָף,

אַף אֵין לִי אֶלָּא תּוֹתָב וּקְרוּם וְנִקְלָף.

[ח]

"וְאֶת הַיֹּתֶרֶת עַל הַכָּבֵד",

דָּבָר שָׁקוּל שֶׁיִּטֹּל מִן הַכָּבֵד עַל הַיּוֹתֶרֶת,

וּמִן הַיּוֹתֶרֶת עַל הַכָּבֵד.

כְּשֶׁהוּא אוֹמֵר:

(ויקרא ט,י) "וְאֶת הַיֹּתֶרֶת מִן הַכָּבֵד מִן הַחַטָּאת הִקְטִיר הַמִּזְבֵּחָה",

שֶׁיִּטֹּל מִן הַכָּבֵד עַל הַיּוֹתֶרֶת.

[ט]

'יָסִיר', 'יוֹתֶרֶת', אַף עַל פִּי שֶׁאֵין כְּלָיוֹת.

'יָסִיר', 'כְּלָיוֹת', אַף עַל פִּי שֶׁאֵין יוֹתֶרֶת.

"יְסִירֶנָּה", אֲפִלּוּ כֻּלְיָה אַחַת.

[י]

(ויקרא ג,ה) ["וְהִקְטִירוּ אֹתוֹ בְנֵי אַהֲרֹן הַמִּזְבֵּחָה,

עַל הָעֹלָה אֲשֶׁר עַל הָעֵצִים אֲשֶׁר עַל הָאֵשׁ,

אִשֵּׁה רֵיחַ נִיחֹחַ לַיי."]

"וְהִקְטִירוּ אֹתוֹ", (ויקרא ג,יא) "וְהִקְטִירוֹ", (ויקרא ג,טז) "וְהִקְטִירָם",

מַה תַּלְמוּד "וְהִקְטִירוּ אֹתוֹ"? כָּשֵׁר לֹא הַפָּסוּל.

"וְהִקְטִירוֹ"? שֶׁלֹּא יְעָרֵב חֲלָבִין בַּחֲלָבִין.

"וְהִקְטִירָם"? כֻּלָּם כְּאַחַת.

נֶאֱמַר כָּן אִשֶּׁה וְלֹא נֶאֱמַר לֶחֶם,

נֶאֱמַר לְמַטָּן (ויקרא ג,יא) "לֶחֶם" וְלֹא נֶאֱמַר רֵיחַ נִיחֹחַ,

נֶאֱמַר לְמַטָּן (ויקרא ג,טז) "רֵיחַ נִיחֹחַ" וְלֹא נֶאֱמַר לַשֵּׁם,

וּמְנַיִן לִתֵּן אֶת הָאָמוּר בְּכֻלָּם לְכָל אֶחָד וְאֶחָד?

תִּלְמֹד לוֹמַר "אִשֶּׁה", "אִשֶּׁה", "אִשֶּׁה", לִגְזֵרָה שָׁוָה.

סִפְרָא. דִּבּוּרָא דִנְדָבָה. פֶּרֶק יח

[א]

(ויקרא ג,ו) ["וְאִם מִן הַצֹּאן קָרְבָּנוֹ, לְזֶבַח שְׁלָמִים לַיי,

זָכָר אוֹ נְקֵבָה, תָּמִים יַקְרִיבֶנּוּ."]

מַה תַּלְמוּד (לוֹמַר) "שְׁלָמִים" מִבֶּן הַבָּקָר,

וּמַה תַּלְמוּד (לוֹמַר) "שְׁלָמִים" מִבֶּן הַצֹּאן?

לְפִי שֶׁיֵּשׁ בְּבֶן הַבָּקָר מַה שֶּׁאֵין בְּבֶן הַצֹּאן,

וּבְבֶן הַצֹּאן מַה שֶּׁאֵין בְּבֶן הַבָּקָר:

בֶּן הַבָּקָר נִתְרַבָּה בַּנְסָכִין, וּבֶן הַצֹּאן נִתְמַעַט בַּנְסָכִין,

בֶּן הַצֹּאן נִתְרַבָּה בַּצִּבּוּר, בֶּן הַבָּקָר נִתְמַעַט בַּצִּבּוּר,

הָא לְפִי שֶׁיֵּשׁ בְּבֶן הַבָּקָר מַה שֶּׁאֵין בְּבֶן הַצֹּאן,

וּבְבֶן הַצֹּאן מַה שֶּׁאֵין בְּבֶן הַבָּקָר,

צָרִיךְ לוֹמַר "שְׁלָמִים" מִבֶּן הַבָּקָר,

וְצָרִיךְ לוֹמַר "שְׁלָמִים" מִבֶּן הַצֹּאן.

[ב]

"זָכָר אוֹ נְקֵבָה", זָכָר וַדַּי וְהַנְּקֵבָה וַדַּי,

לֹא טוֹמְטוֹם וְאַנְדְּרוֹגִינוֹס.

הֲלֹא דִין הוּא?

מָה, אִם עוֹלָה, שֶׁכָּשְׁרָה לָבֹא מִן הָעוֹף,

לֹא כָשְׁרָה לָבֹא טוֹמְטוֹם וְאַנְדְּרוֹגִינוֹס,

שְׁלָמִין, שֶׁלֹּא כָשְׁרוּ לָבֹא מִן הָעוֹף,

אֵינוּ דִין שֶׁלֹּא יִכְשְׁרוּ לָבֹא טוֹמְטוֹם וְאַנְדְּרוֹגִינוֹס?

לֹא, אִם אָמַרְתָּ בָּעוֹלָה,

שֶׁלֹּא כָשְׁרָה לָבֹא נְקֵבוֹת כִּזְכָרִין,

תֹּאמַר בִּשְׁלָמִים, שֶׁכָּשְׁרוּ לָבֹא נְקֵבוֹת כִּזְכָרִין?

חַטָּאת תּוֹכִיחַ, שֶׁכָּשְׁרָה לָבֹא נְקֵבוֹת כִּזְכָרִין,

וְלֹא כָשְׁרָה לָבֹא טוֹמְטוֹם וְאַנְדְּרוֹגִינוֹס!

[ג]

לֹא! אִם אָמַרְתָּ בַּחַטָּאת,

שֶׁלֹּא כָשְׁרָה לָבֹא כָּל מִין זְכָרִין וְכָל מִין נְקֵבוֹת,

תֹּאמַר בִּשְׁלָמִין,

שֶׁכָּשְׁרוּ לָבֹא כָּל מִין זְכָרִין וְכָל מִין נְקֵבוֹת?

מַעֲשֵׁר יוֹכִיחַ,

שֶׁכָּשַׁר לָבֹא כָּל מִין זְכָרִין וְכָל מִין נְקֵבוֹת,

וְלֹא כָשַׁר לָבֹא טוֹמְטוֹם וְאַנְדְּרוֹגִינוֹס!

לֹא, אִם אָמַרְתָּ בְּמַעֲשֵׂר, שֶׁהוּא אֶחָד מֵעֲשָׂרָה,

תֹּאמַר בִּשְׁלָמִין, שֶׁהֵן אֶחָד מֶאֶחָד?

הוֹאִיל וְהֵן אֶחָד מֶאֶחָד,

יִכְשְׁרוּ לָבֹא טוֹמְטוֹם וְאַנְדְּרוֹגִינוֹס!

תִּלְמֹד לוֹמַר "זָכָר אוֹ נְקֵבָה",

הַזָּכָר וַדַּי, וְהַנְּקֵבָה וַדַּי, לֹא טוֹמְטוֹם וְאַנְדְּרוֹגִינוֹס.

[ד]

(ויקרא ג,ז) ["אִם כֶּשֶׂב הוּא מַקְרִיב אֶת קָרְבָּנוֹ,

וְהִקְרִיב אֹתוֹ לִפְנֵי יי."]

"כֶּשֶׂב". וְלָמָּה נֶאֱמַר "כֶּשֶׂב"?

לְרַבּוֹת אֶת הַפֶּסַח לָאַלְיָה.

כְּשֶׁהוּא אוֹמֵר "אִם כֶּשֶׂב", לְרַבּוֹת פֶּסַח שֶׁעִבֵּר זְמַנּוֹ[[48]](#footnote-48),

וּשְׁלָמִין בָּאִין מֵחֲמַת הַפֶּסַח לְכָל מִצְוַת שְׁלָמִין,

שֶׁיִּטָּעֲנוּ סְמִיכָה וּנְסָכִים וּתְנוּפַת חָזֶה וָשׁוֹק.

שֶׁיָּכֹל הוֹאִיל

וּמָה, אִם אָבִיו אֵינוּ טָעוּן סְמִיכָה וּנְסָכִים וּתְנוּפַת חָזֶה וָשׁוֹק,

הַבָּאִים מִכֹּחוֹ,

אֵינוּ דִין שֶׁלֹּא יִטָּעֲנוּ סְמִיכָה וּנְסָכִים וּתְנוּפַת חָזֶה וָשׁוֹק,

כְּשֶׁהוּא אוֹמֵר "אִם כֶּשֶׂב", לְרַבּוֹת פֶּסַח שֶׁעִבֵּר זְמַנּוֹ,

וּשְׁלָמִין בָּאִין מֵחֲמַת הַפֶּסַח לְכָל מִצְוַת שְׁלָמִין,

שֶׁיִּטָּעֲנוּ סְמִיכָה וּנְסָכִים וּתְנוּפַת חָזֶה וָשׁוֹק.

אֲבָל אֵינָן נֶאֱכָלִין אֶלָּא לְיוֹם וְלַיְלָה כִּתְחִלַּת הֶקְדֵּשָׁן.

בֶּן עַזַּי אוֹמֵר:

אֵינָן נֶאֱכָלִין אֶלָּא בַּלַּיְלָה וְאֵינָן נֶאֱכָלִין אֶלָּא צָלִי.

[ה]

"הוּא", הַיָּחִיד מֵבִיא שְׁלָמִין נְדָבָה,

אֵין הַצִּבּוּר מֵבִיא שְׁלָמִין נְדָבָה.

אִם תֹּאמַר, כְּבַר מֵעַטְתִּים מִן הַבָּקָר,

שֶׁיָּכֹל לֹא יָבִיא צִבּוּר מִן הַבָּקָר שְׁלָמִין נְדָבָה,

שֶׁכֵּן אֵינוּ מֵבִיא כַיּוֹצֵא בָּהֶן חוֹבָה,

אֲבָל יָבִיא צִבּוּר מִן הַצֹּאן שְׁלָמִים נְדָבָה,

שֶׁכֵּן הוּא מֵבִיא כַיּוֹצֵא בָהֶן חוֹבָה!

תִּלְמֹד לוֹמַר "הוּא",

הַיָּחִיד מֵבִיא שְׁלָמִין נְדָבָה,

אֵין הַצִּבּוּר מֵבִיא שְׁלָמִין נְדָבָה.

סִפְרָא. דִּבּוּרָא דִנְדָבָה. פֶּרֶק יט

[א]

(ויקרא ג,ט) ["וְהִקְרִיב מִזֶּבַח הַשְּׁלָמִים אִשֶּׁה לַיי,

חֶלְבּוֹ הָאַלְיָה תְמִימָה, לְעֻמַּת הֶעָצֶה יְסִירֶנָּה,

וְאֶת הַחֵלֶב הַמְכַסֶּה אֶת הַקֶּרֶב,

וְאֵת כָּל הַחֵלֶב אֲשֶׁר עַל הַקֶּרֶב."]

"וְהִקְרִיב מִזֶּבַח", אַף עַל פִּי שֶׁשְּׁחָטוֹ שֶׁלֹּא לִשְׁמוֹ.

"שְׁלָמִים", אַף עַל פִּי שֶׁלֹּא סָמַךְ עֲלֵיהֶם.

"אִשֶּׁה", לְשֵׁם אִשִּׁים.

"לַיי", לְשֵׁם מִי שֶׁעָשָׂה אֶת הָעוֹלָם.

[ב]

"חֶלְבּוֹ הָאַלְיָה",

לְהָבִיא אֶת הַחֵלֶב הַסָּמוּךְ לָאַלְיָה,

זֶה הַחֵלֶב שֶׁבֵּין הַפְּקוֹקְלוֹת.

דִּבְרֵי רַבִּי עֲקִיבָה.

רַבִּי יְהוּדָה אוֹמֵר:

"חֶלְבּוֹ הָאַלְיָה", הִקִּישׁ הַחֵלֶב לָאַלְיָה:

מַה הַחֵלֶב בִּשְׁנֵי לָאוִים,

אַף אֵלֶיהָ בִּשְׁנֵי לָאוִים.

[ג]

"אַלְיָה", יָכֹל יְקַיֵּם בָּהּ מִצְוַת אַלְיָה?

תִּלְמֹד לוֹמַר "תְמִימָה";

אוֹ "תְמִימָה", יָכֹל יִטְּלֶנָּה עִם הַשִּׁזְרָה?

תִּלְמֹד לוֹמַר "לְעֻמַּת הֶעָצֶה";

אוֹ "לְעֻמַּת הֶעָצֶה", יָכֹל לֹא יִכָּנֵס לִפְנִים מִן הֶעָצֶה?

תִּלְמֹד לוֹמַר "יְסִירֶנָּה", יִכָּנֵס לִפְנִים מִן הֶעָצֶה.

[ד]

"וְאֶת הַחֵלֶב הַמְכַסֶּה אֶת הַקֶּרֶב,

וְאֵת כָּל הַחֵלֶב אֲשֶׁר עַל הַקֶּרֶב."

מַה תַּלְמוּד?

יָכֹל יִתְרַבֶּה בְּחֵלֶב דְּפָנוֹת?

וְדִין הוּא:

מָה, אִם בֶּן הַבָּקָר, שֶׁנִּתְרַבָּה בִּנְסָכִין,

נִתְמַעַט בְּחֵלֶב דְּפָנוֹת,

בֶּן הַצֹּאן, שֶׁנִּתְמַעַט בִּנְסָכִין,

אֵינוּ דִין שֶׁיִּתְמַעַט בְּחֵלֶב דְּפָנוֹת?

לֹא! אִם אָמַרְתָּ בְּבֶן הַבָּקָר שֶׁנִּתְמַעַט בְּאַלְיָה,

תֹּאמַר בְּבֶן הַצֹּאן שֶׁנִּתְרַבָּה בְּאַלְיָה,

הוֹאִיל וְנִתְרַבָּה בְּאַלְיָה, יִתְרַבֶּה בְּחֵלֶב דְּפָנוֹת!

תִּלְמֹד לוֹמַר "וְאֶת הַחֵלֶב הַמְכַסֶּה אֶת הַקֶּרֶב,

וְאֵת כָּל הַחֵלֶב אֲשֶׁר עַל הַקֶּרֶב.

(ויקרא ג,י) "וְאֵת שְׁתֵּי הַכְּלָיֹת וְאֶת הַחֵלֶב אֲשֶׁר עֲלֵהֶן,

אֲשֶׁר עַל הַכְּסָלִים,

וְאֶת הַיֹּתֶרֶת עַל הַכָּבֵד, עַל הַכְּלָיֹת יְסִירֶנָּה."

אֵין לָךְ אֶלָּא מַה שֶּׁאָמוּר בָּעִנְיָן.

מִשּׁוּם רַבִּי יִשְׁמָעֵאל אָמְרוּ:

לְפִי שֶׁיָּצָא לִדּוֹן בְּחָדָשׁ, הֶחְזִירוֹ הַכָּתוּב לִכְלָלוֹ.

[ה]

(ויקרא ג,יא) ["וְהִקְטִירוֹ הַכֹּהֵן הַמִּזְבֵּחָה לֶחֶם אִשֶּׁה לַיי."]

"וְהִקְטִירוֹ", שֶׁלֹּא יְעָרֵב חֲלָבִים בַּחֲלָבִים.

"לֶחֶם אִשֶּׁה לַיי", לִמֵּד עַל חַחֲלָבִים שֶׁהֵן קְרוּאִין לֶחֶם.

סִפְרָא. דִּבּוּרָא דִנְדָבָה. פֶּרֶק כ

[א]

(ויקרא ג,יב) ["וְאִם עֵז קָרְבָּנוֹ, וְהִקְרִיבוֹ לִפְנֵי יי."]

"וְאִם עֵז קָרְבָּנוֹ", הִפְסִיק הָעִנְיָן,

שֶׁלֹּא תְהֵא הָעֵז טְעוּנָה אַלְיָה.

[ב]

(ויקרא ג,יג-יד) ["וְהַקֶּרֶב וְהַכְּרָעַיִם יִרְחַץ בַּמָּיִם,

וְהִקְרִיב הַכֹּהֵן אֶת הַכֹּל וְהִקְטִיר הַמִּזְבֵּחָה,

עֹלָה הוּא, אִשֵּׁה רֵיחַ נִיחֹחַ לַיי.

וְהִקְרִיב מִמֶּנּוּ קָרְבָּנוֹ אִשֶּׁה לַיי,

אֶת הַחֵלֶב הַמְכַסֶּה אֶת הַקֶּרֶב,

וְאֵת כָּל הַחֵלֶב אֲשֶׁר עַל הַקֶּרֶב."]

"וְהִקְרִיב מִמֶּנּוּ", מִן הַמְחֻבָּר.

"קָרְבָּנוֹ אִשֶּׁה לַיי, אֶת הַחֵלֶב הַמְכַסֶּה אֶת הַקֶּרֶב,

וְאֵת כָּל הַחֵלֶב אֲשֶׁר עַל הַקֶּרֶב", מַה תַּלְמוּד?

שֶׁיָּכֹל יִתְמַעַט מִכֻּלָּם.

וְדִין הוּא:

מַה מָּצִינוּ בְּבֶן הַצֹּאן, שֶׁנִּתְרַבָּה בְּאַלְיָה,

נִתְרַבָּה בְּכֻלָּם,

אֲבָל בֶּן הָעֵז, שֶׁנִּתְמַעַט בָּאַלְיָה,

יִתְמַעֵט מִכֻּלָּם!

בֶּן הַבָּקָר יוֹכִיחַ,

שֶׁנִּתְמַעַט בָּאַלְיָה, וְנִתְרַבָּה בְּכֻלָּם.

[ג]

לֹא! אִם אָמַרְתָּ בְּבֶן הַבָּקָר, שֶׁנִּתְרַבָּה בַּנְסָכִין,

תֹּאמַר בְּבֶן הָעֵז, שֶׁנִּתְמַעַט בַּנְסָכִין,

הוֹאִיל וְנִתְמַעַט בַּנְסָכִין יִתְמַעֵט מִכֻּלָּם!

תִּלְמֹד לוֹמַר "אֶת הַחֵלֶב הַמְכַסֶּה אֶת הַקֶּרֶב,

וְאֵת כָּל הַחֵלֶב אֲשֶׁר עַל הַקֶּרֶב."

(ויקרא ג,טו) "וְאֵת שְׁתֵּי הַכְּלָיֹת, וְאֶת הַחֵלֶב אֲשֶׁר עֲלֵהֶן,

אֲשֶׁר עַל הַכְּסָלִים, וְאֶת הַיֹּתֶרֶת עַל הַכָּבֵד,

עַל הַכְּלָיֹת יְסִירֶנָּה",

לְרַבּוֹת אֶת כֻּלָּם.

[ד]

(ויקרא ג,טז) ["וְהִקְטִירָם הַכֹּהֵן הַמִּזְבֵּחָה,

לֶחֶם, אִשֶּׁה לְרֵיחַ נִיחֹחַ, כָּל חֵלֶב לַיי."]

"וְהִקְטִירָם", כֻּלָּם כְּאַחַת.

"לֶחֶם אִשֶּׁה לְרֵיחַ נִיחֹחַ, כָּל חֵלֶב לַיי",

לְחַיֵּב עַל חֵלֶב מְעִילָה.

[ה]

מִשֵּׁם רַבִּי יִשְׁמָעֵאל אָמְרוּ:

וַהֲרֵי הוּא אוֹמֵר:

(במדבר יח,יז) "אַךְ בְּכוֹר שׁוֹר אוֹ בְכוֹר כֶּשֶׂב אוֹ בְכוֹר עֵז,

לֹא תִפְדֶּה, קֹדֶשׁ הֵם,

אֶת דָּמָם תִּזְרֹק עַל הַמִּזְבֵּחַ, וְאֶת חֶלְבָּם תַּקְטִיר".

לָמַדְנוּ לַבְּכוֹר שֶׁהוּא טָעוּן דָּמִין וַחֲלָבִין לַמִּזְבֵּחַ,

לְמַעֲשֵׂר וּלְפֶסַח מְנַיִן?

כְּשֶׁהוּא אוֹמֵר (דברים יב,כז) "וְדַם זְבָחֶיךָ יִשָּׁפֵךְ עַל מִזְבַּח יי אֱלֹהֶיךָ,

וְהַבָּשָׂר תֹּאכֵל",

שֶׁיָּכֹל אֵין לִי אֶלָּא דָּמָן, חֶלְבָּן מְנַיִן?

תִּלְמֹד לוֹמַר "כָּל חֵלֶב לַיי".

[ו]

(ויקרא ג,יז) ["חֻקַּת עוֹלָם לְדֹרֹתֵיכֶם, בְּכֹל מוֹשְׁבֹתֵיכֶם,

כָּל חֵלֶב וְכָל דָּם לֹא תֹאכֵלוּ."]

"חֻקַּת עוֹלָם", לְבֵית הָעוֹלָמִין.

"לְדֹרֹתֵיכֶם", שֶׁיִּנְהֹג הַדָּבָר לַדּוֹרוֹת.

"בְּכֹל מוֹשְׁבֹתֵיכֶם", בָּאָרֶץ וּבְחוּץ לָאָרֶץ.

"כָּל חֵלֶב וְכָל דָּם לֹא תֹאכֵלוּ",

רַבִּי יְהוּדָה אוֹמֵר:

'חֵלֶב וְדָם', הִקִּישׁ חֵלֶב לְדָם:

מַה חֵלֶב בִּשְׁנֵי לָאוִין,

אַף הַדָּם בִּשְׁנֵי לָאוִין.

וַחֲכָמִים אוֹמְרִים:

אֵין בָּהֶם אֶלָּא אַזְהָרָה אַחַת.

[ז]

יָכֹל אַף דַּם פְּסוּלֵי מֻקְדָּשִׁין יְהוּ חַיָּבִין עֲלֵיהֶן בִּשְׁנֵי לָאוִין?

תִּלְמֹד לוֹמַר (דברים יב,טז) "רַק הַדָּם לֹא תֹאכֵלוּ",

אֵין בָּהֶן אֶלָּא אַזְהָרָה אַחַת.

אֵין לִי אֶלָּא דָּמָן, חֶלְבָּן מְנַיִן?

תִּלְמֹד לוֹמַר 'חֵלֶב וְדָם', הִקִּישׁ חֵלֶב לְדָם:

מַה הַדָּם בְּלָאו אֶחָד,

אַף הַחֵלֶב בְּלָאו אֶחָד.

[ח]

בְּתוֹךְ שֶׁיָּצָא הַבְּכוֹר מִכְּלַל פְּסוּלֵי הַמֻּקְדָּשִׁין,

יָכֹל יְהוּ חַיָּבִין עַל דָּמוֹ מִשֵּׁם שְׁנֵי לָאוִין?

תִּלְמֹד לוֹמַר (דברים טו,כג) "רַק אֶת דָּמוֹ לֹא תֹאכֵל",

אֵין בּוֹ אֶלָּא אַזְהָרָה אַחַת.

אֵין לִי אֶלָּא דָּמוֹ, חֶלְבּוֹ מְנַיִן?

תִּלְמֹד לוֹמַר 'חֵלֶב וְדָם', הִקִּישׁ חֵלֶב לְדָם:

מַה הַדָּם בְּלָאו אֶחָד,

אַף הַחֵלֶב בְּלָאו אֶחָד.

חַסְלַת מְגִלָּה דְוַיִּקְרָא.

סְלִיק דִּבּוּרָא דִנְדָבָה.

=====================

1. כך בכל כתבי היד העתיקים. קול הוא שם העצם וקל הוא שם התואר, כמו רוב, רב. הארמית אף מעידה על העברית: קולא. [↑](#footnote-ref-1)
2. **בַכְּלָל**. בכ"י ואטיקאן 66 מנוקד "בִּיכלל". ניקדתי במיודע עַל פי הנהוג בכ"י קאופמן למשנה, התואם אֶת ההגיון הדיקדוקי. גם מנוקד כך בתחילת פרק ב בקטע גניזה. [↑](#footnote-ref-2)
3. **וְאֵין**. בלשון חכמים, פעמים רבות פותח הסיפא בּוֹ"ו הנשוא. [↑](#footnote-ref-3)
4. **כָּלַל וּפָרַט וְכָלַל**, כך מנוקד בקטע גניזה. [↑](#footnote-ref-4)
5. **לִטָּעֵן**, בכ"י פרמה: להיטען. [↑](#footnote-ref-5)
6. **אֵיפְשָׁר**=אֵי-אֶפְשָׁר. [↑](#footnote-ref-6)
7. רַבִּי שִׁמְעוֹן. בקטע גניזה: ר' ישמעאל. [↑](#footnote-ref-7)
8. 'קול לו', בפסוק לפנינו (במדבר ז,פט) "וַיִּשְׁמַע אֶת הַקּוֹל מִדַּבֵּר אֵלָיו". [↑](#footnote-ref-8)
9. הַנּוֹשְׂאוֹת אֶת כִּסֵּא הַכָּבוֹד [↑](#footnote-ref-9)
10. נִדַּבַּר. בקטע גניזה: מידבר. [↑](#footnote-ref-10)
11. הַחוֹבְרִין. השותפים. [↑](#footnote-ref-11)
12. תְּנוּפָה. תנופת חזה ושוק. [↑](#footnote-ref-12)
13. אִם הָשְׁבְּתָה. אם יש תשובה לטיעון הזה, ובטל הקל-וחומר. [↑](#footnote-ref-13)
14. עַל הַגַּבַּיִם. כנגד הכתפיים. [↑](#footnote-ref-14)
15. לפני יי. בעזרת כהנים ובצפון המזבח. [↑](#footnote-ref-15)
16. מגבב. מלקט דברים דקים. [↑](#footnote-ref-16)
17. הֶפְסֵק אַרְבַּע מַתָּנוֹת. יש גרסאות שבהן הוגה על פי הבבלי שְׁתֵּי מַתָּנוֹת שֶׁהֵן אַרְבַּע. [↑](#footnote-ref-17)
18. רוֹבֵג. מסדר את הנתחים זה על גבי זה כמו לבנים. [↑](#footnote-ref-18)
19. כְּמוֹת שֶׁהִיא. עם עורה, בלי הפשטה וניתוח. [↑](#footnote-ref-19)
20. אַלֵּיתָה. קיסם דק שמציתים תחילה ובו מבעירים את שאר העצים. [↑](#footnote-ref-20)
21. וְאֶת הָעֹלָה הִמְצִיאוּ אֵלָיו לִנְתָחֶיהָ וְאֶת הָרֹאשׁ. משמע שהראש אינו נכלל עם הנתחים. [↑](#footnote-ref-21)
22. ניתוכין. יבשים מאד. [↑](#footnote-ref-22)
23. וְשֶׁלִּסְתִירָה. עצים של רהיטים מפורקים. [↑](#footnote-ref-23)
24. מָרְבְּיוֹת. ענפים. [↑](#footnote-ref-24)
25. עֵץ שֶׁמֶן. כנראה אורן, pinus. [↑](#footnote-ref-25)
26. הַמַּכְשִׁיר שֶׁבִּפְנִים. האשם שמביא המצורע שאינו עני, שהוא בהמה. [↑](#footnote-ref-26)
27. לַמְכַפֵּר שֶׁבִּפְנִים. החטאת, שהיא בהמה. [↑](#footnote-ref-27)
28. הַמַּכְשִׁיר שֶׁבַּחוּץ. הצפורים של המצורע. [↑](#footnote-ref-28)
29. שֶׁלֹּא שָׁוֶה. במקרה של העני המביא תורים או בני יונה, שהם עוף, וחטאת, שהיא בהמה. [↑](#footnote-ref-29)
30. מִלְּמַעְלָן. על גבי המזבח. [↑](#footnote-ref-30)
31. מִלְּמַטָּן. על קרקע העזרה. [↑](#footnote-ref-31)
32. עָלָיו. על מזבח הקטורת, שהוא בקודש. [↑](#footnote-ref-32)
33. כֻּפָּח. כירה קטנה, כלי חרס שבו מבערים אש ועליו שופתים קערה לבישול. אפשר גם להשתמש בתוכו כתנור קטן. [↑](#footnote-ref-33)
34. רְעָפִים. של טיט. יש כעורים ויש שטוחים. אפשר לחמם אותם על אש, ולאפות עליהם. [↑](#footnote-ref-34)
35. יוֹרוֹת הָעַרְבִיִּים. כלי חרס שנוצר כמו שהיו הערבים נוהגים לחפור גומה בארץ ולטוח אותה בטיט. [↑](#footnote-ref-35)
36. שֶׁאֵין שִׁירֵיהֶן נֶאֱכָלִין. מנחות כהנים. [↑](#footnote-ref-36)
37. אוֹמֵר. על שתי הלחם של שבועות. [↑](#footnote-ref-37)
38. שֶׁיִּקְדְּמוּ בִּכּוּרִים. שיבואו שתי הלחם לפני הבאת פירות הביכורים, משבועות ואילך. [↑](#footnote-ref-38)
39. סְרֹקְנִית. ערבית (Saracenes) [↑](#footnote-ref-39)
40. וכן. נותן עוד דוגמאות של דרשת מלים על ידי נוטריקון, ועיין בפרשנים. [↑](#footnote-ref-40)
41. "קָרְבָּנוֹ", "קָרְבָּנוֹ", "קָרְבָּנוֹ", שלוש הזכרות מתוך השבע שבפרשת שלמים, שנשארו לדרוש. [↑](#footnote-ref-41)
42. חוֹבְרִין. שותפים. [↑](#footnote-ref-42)
43. כאן מופיעה שוב בכתב יד וטיקן 66 כל הלכה ה. [↑](#footnote-ref-43)
44. 'חֵלֶב וּשְׁתֵּי כְלָיוֹת'. לשון הפסוק: "וְאֵת שְׁתֵּי הַכְּלָיֹת וְאֶת הַחֵלֶב אֲשֶׁר עֲלֵהֶן". [↑](#footnote-ref-44)
45. 'חֵלֶב וּשְׁתֵּי כְלָיוֹת'. לשון הפסוק: "וְאֵת שְׁתֵּי הַכְּלָיֹת וְאֶת הַחֵלֶב אֲשֶׁר עֲלֵהֶן אֲשֶׁר עַל הַכְּסָלִים". [↑](#footnote-ref-45)
46. 'חֵלֶב וּשְׁתֵּי כְלָיוֹת'. לשון הפסוק: "וְאֵת שְׁתֵּי הַכְּלָיֹת וְאֶת הַחֵלֶב אֲשֶׁר עֲלֵיהֶן אֲשֶׁר עַל הַכְּסָלִים". [↑](#footnote-ref-46)
47. הַפְּקוֹקְלוֹת. צומת גידים. [↑](#footnote-ref-47)
48. שֶׁעִבֵּר זְמַנּוֹ. שהוא יותר מבן שנה. [↑](#footnote-ref-48)